ישיבת מליאה, כנסת 24, פרוטוקול מספר 112, 2022-02-14 00:00

מיקי לוי: חברי הכנסת, היום יום שני, י"ג באדר א' התשפ"ב, 14 בפברואר 2022.

מיקי לוי: אני מתכבד לפתוח את ישיבת מליאת הכנסת.

מיקי לוי: הודעה למזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת – לדיון מוקדם – החל בהצעת חוק פ/3238/24 וכלה בהצעת חוק פ/3299/24:

ירדנה מלר-הורוביץ: הצעת חוק הגנת הצרכן (תיקון – חובת גילוי הוזלה במחיר בעסקה מתמשכת), התשפ"ב–2022, מאת חברי הכנסת אורי מקלב, משה גפני, יעקב אשר ויצחק פינדרוס; הצעת חוק הגנת הצרכן (תיקון – חובת הצגת מחיר מוצר בעת עריכת החשבון בקופה), התשפ"ב–2022, מאת חברי הכנסת אורי מקלב, משה גפני, יעקב אשר ויצחק פינדרוס; הצעת חוק לתיקון פקודת מס הכנסה (פטור ממס לרשויות מקומיות על דיבידנד מחברות עירוניות), התשפ"ב–2022, מאת חברת הכנסת מירי מרים רגב; הצעת חוק המים (תיקון – הנחות לאוכלוסיות זכאיות), התשפ"ב–2022, מאת חברי הכנסת אורי מקלב, משה גפני, יעקב אשר ויצחק פינדרוס; הצעת חוק הגנת הצרכן (תיקון – חובת סימון נפח האריזה וקביעת הנפח בשימוש), התשפ"ב–2022, מאת חברי הכנסת אורי מקלב, משה גפני, יעקב אשר ויצחק פינדרוס; הצעת חוק שעות עבודה ומנוחה (תיקון – תשלום עבור שעות כוננות), התשפ"ב–2022, מאת חברת הכנסת נעמה לזימי; הצעת חוק המועצה הישראלית לצרכנות (תיקון – ודאות תקציבית), התשפ"ב–2022, מאת חברי הכנסת אורי מקלב, משה גפני, יעקב אשר ויצחק פינדרוס; הצעת חוק עובדים זרים (תיקון – היתר להעסקת עובד זר בענף הסיעוד), התשפ"ב–2022, מאת חברת הכנסת שרן מרים השכל; הצעת חוק הגנת הצרכן (תיקון – חובת פרסום שם יצרן ודגם מוצר), התשפ"ב–2022, מאת חברי הכנסת אורי מקלב, משה גפני, יעקב אשר ויצחק פינדרוס; הצעת חוק הכשרה מקצועית לעולים, התשפ"ב–2022, מאת חבר הכנסת יום טוב חי כלפון; הצעת חוק הגנת הצרכן (תיקון – מגבלות על חיוב חשבון של צרכן בתשלומים), התשפ"ב–2022, מאת חברי הכנסת אורי מקלב, משה גפני, יעקב אשר ויצחק פינדרוס; הצעת חוק העונשין (תיקון – הגנה עצמית בנסיבות של אלימות במשפחה), התשפ"ב–2022, מאת חברת הכנסת אמילי חיה מואטי; הצעת חוק הכנסת (תיקון – ועדה לפיקוח על רשויות פיקוח פיננסיות), התשפ"ב–2022, מאת חברי הכנסת מיכאל מרדכי ביטון ושלמה קרעי; הצעת חוק הגנת הצרכן (תיקון – פנייה מקדימה בעסקת מכר מרחוק), התשפ"ב–2022, מאת חברי הכנסת אורי מקלב,

ירדנה מלר-הורוביץ: משה גפני, יעקב אשר ויצחק פינדרוס; הצעת חוק המזונות (הבטחת תשלום) (תיקון – סכום שלא יובא בחשבון במבחן ההכנסה), התשפ"ב–2022, מאת חברת הכנסת מיכל וולדיגר; הצעת חוק דמי מחלה (היעדרות בשל מחלת ילד) (תיקון – ימי מחלה נוספים בשל מחלת ילד), התשפ"ב–2022, מאת חברת הכנסת ג'ידא רינאוי זועבי; הצעת חוק לביטול אזרחותו או תושבותו של פעיל טרור שמקבל תגמול עבור ביצוע מעשה הטרור (תיקוני חקיקה), התשפ"ב–2022, מאת חברי הכנסת אבי דיכטר, אורית מלכה סטרוק, יולי יואל אדלשטיין, מיכאל מלכיאלי, חיים ביטון, יואב גלנט, אופיר כץ, יצחק פינדרוס, פטין מולא, יעקב אשר, אורלי לוי אבקסיס, אוריאל בוסו, גילה גמליאל ומכלוף מיקי זוהר; הצעת חוק ועדת חקירה ממלכתית לרכש ספינות השיט והצוללות לחיל הים, התשפ"ב–2022, מאת חברת הכנסת גבי לסקי; הצעת חוק מעונות יום שיקומיים (תיקון – פעוט עם מוגבלות שטרם מלאו לו שישה חודשים), התשפ"ב–2022, מאת חברת הכנסת אבתיסאם מראענה; הצעת חוק שכר שווה לעובדת ולעובד (תיקון – חובת מסירת מידע), התשפ"ב–2022, מאת חברת הכנסת קרן ברק; הצעת חוק יישום תוכנית ההתנתקות (תיקון – ביטול סעיפי הפינוי ושינוי שם החוק), התשפ"ב–2022, מאת חברת הכנסת אורית מלכה סטרוק; הצעת חוק התכנון והבנייה (תיקון – הרחבת הפטור מהיטל השבחה), התשפ"ב–2022, מאת חברי הכנסת אורי מקלב, משה גפני, יעקב אשר ויצחק פינדרוס; הצעת חוק הגנת הצרכן (תיקון – אישור להמשך מתן שירות בעסקה מתמשכת), התשפ"ב–2022, מאת חברי הכנסת אורי מקלב, משה גפני, יעקב אשר ויצחק פינדרוס; הצעת חוק הכניסה לישראל (תיקון – הארכת רישיונות עובדים זרים בתחום הסיעוד מטעמים הומניטריים מיוחדים וחריגים) (הוראת שעה), התשפ"ב–2022, מאת חברת הכנסת חוה אתי עטייה; הצעת חוק הגנת הצרכן (תיקון – איסור גביית עמלה בהרשאה לחיוב חשבון בהוראת קבע), התשפ"ב–2022, מאת חברי הכנסת אורי מקלב, משה גפני, יעקב אשר ויצחק פינדרוס; הצעת חוק התכנון והבנייה (תיקון – סייגים להתניית היתר), התשפ"ב–2022, מאת חברי הכנסת אורי מקלב, משה גפני, יעקב אשר ויצחק פינדרוס;

ירדנה מלר-הורוביץ: הצעת חוק התכנון והבנייה (תיקון – ייצוג הוועדה המקומית), התשפ"ב–2022, מאת חברי הכנסת אורי מקלב, משה גפני, יעקב אשר ויצחק פינדרוס; הצעת חוק חינוך ממלכתי (תיקון – תקצוב מלא למוסדות מוכרים לא רשמיים), התשפ"ב–2022, מאת חברת הכנסת ג'ידא רינאוי זועבי; הצעת חוק הביטוח הלאומי (תיקון – תוספת בעד בן הזוג לקצבת אזרח ותיק), התשפ"ב–2022, מאת חברי הכנסת משה אבוטבול, אוריאל בוסו, ינון אזולאי, משה ארבל, קטי קטרין שטרית, פטין מולא, חיים ביטון, חוה אתי עטייה, יעקב מרגי ומאיר פרוש; הצעת חוק הנחה לנכים בתחבורה ציבורית, התשפ"ב–2022, מאת חברי הכנסת איתמר בן גביר, מיכל וולדיגר, פטין מולא ומאי גולן; הצעת חוק הגנת הצרכן (תיקון – איסור התניית עסקה באופן תשלום), התשפ"ב–2022, מאת חברי הכנסת אורי מקלב, משה גפני, יעקב אשר ויצחק פינדרוס; הצעת חוק המכר (דירות) (תיקון – הגבלת הסכום הנקוב במפרט בשל שינוי מיקומו של פריט בדירה חדשה), התשפ"ב–2022, מאת חברת הכנסת חוה אתי עטייה; הצעת חוק הכשרת חיילים בשירות סדיר לנהיגה ברכב כבד, התשפ"ב–2022, מאת חבר הכנסת יואב קיש; הצעת חוק ארוחה יומית לתלמיד (תיקון – עודפי תקציב), התשפ"ב–2022, מאת חברי הכנסת נעמה לזימי, רם שפע, סימון דוידסון, מיכל שיר סגמן ועאידה תומא סלימאן; הצעת חוק המועצה להשכלה גבוהה (תיקון – קביעת תנאי קבלה בידי מוסד), התשפ"ב–2022, מאת חברי הכנסת יעקב מרגי, משה אבוטבול, אוריאל בוסו וחיים ביטון; הצעת חוק התכנון והבנייה (תיקון – היתר בנייה להקמת מתקן פוטו-וולטאי על גבי מאגרי מים ובריכות דגים), התשפ"ב–2022, מאת חברי הכנסת יוראי להב הרצנו, יסמין פרידמן, גבי לסקי, עידית סילמן, רם שפע, מוסי רז, עופר כסיף, משה ארבל, אלון טל, בועז טופורובסקי, לימור מגן תלם, טטיאנה מזרסקי, עמיחי שיקלי וענבר בזק; הצעת חוק לתיקון פקודת מס הכנסה (נקודת זיכוי לאפוטרופוס), התשפ"ב–2022, מאת חבר הכנסת יעקב מרגי; הצעת חוק מבקר המדינה (תיקון – הגנה על חושפי שחיתויות במשטרת ישראל), התשפ"ב–2022,

ירדנה מלר-הורוביץ: מאת חבר הכנסת יואב קיש; הצעת חוק הנגשת שירותים הניתנים על ידי גופי שלטון לשפות נוספות, התשפ"ב–2022, מאת חבר הכנסת יום טוב חי כלפון; הצעת חוק החברות הממשלתיות (תיקון – דוח אחריות סביבתית), התשפ"ב–2022, מאת חברי הכנסת מוסי רז, ענבר בזק, עופר כסיף, גבי לסקי, סמי אבו שחאדה, מיכל רוזין, אלון טל ואמילי חיה מואטי; הצעת חוק האפוטרופוס הכללי (תיקון – שיקולי השקעה סביבתיים), התשפ"ב–2022, מאת חברי הכנסת מוסי רז, עופר כסיף, סמי אבו שחאדה, מיכל רוזין, אלון טל ואמילי חיה מואטי; הצעת חוק עבודת נשים (תיקון – הגנה על עובדת מפני הליכי פיטורים), התשפ"ב–2022, מאת חברת הכנסת אמילי חיה מואטי; הצעת חוק הנכים נפגעי הנאצים (תיקוני חקיקה), התשפ"ב–2022, מאת חברי הכנסת איתמר בן גביר, מיכל וולדיגר, בצלאל סמוטריץ', פטין מולא ומאי גולן; הצעת חוק תמיכה במימון פעילות ארגון נכי צה"ל ובתי הלוחם ובארגון נפגעי פעולות האיבה, התשפ"ב–2022, מאת חבר הכנסת אופיר כץ; הצעת חוק הביטוח הלאומי (תיקון – מועד לאישור או לדחיית תביעה לפי פרק ח'), התשפ"ב–2022, מאת חבר הכנסת פטין מולא; הצעת חוק האזרחות (תיקון – איסור הפליה בקבלת אזרחות), התשפ"ב–2022, מאת חברי הכנסת מוסי רז, ג'ידא רינאוי זועבי, מיכל רוזין, עלי סלאלחה וגבי לסקי; הצעת חוק הצבת מכשירי החייאה במקומות ציבוריים (תיקון – צעדים ליישום מיטבי של החוק), התשפ"ב–2022, מאת חברי הכנסת עידית סילמן, מירב בן ארי, אוסאמה סעדי, ניר אורבך, אורי מקלב, אפרת רייטן מרום, אוריאל בוסו ויוסף טייב; הצעת חוק פינוי ובינוי (עידוד מיזמי פינוי ובינוי) (תיקון – מבנה מסוכן), התשפ"ב–2022, מאת חבר הכנסת מיכאל מלכיאלי; הצעת חוק לתיקון פקודת מס הכנסה (הגדלת זיכוי מס על תרומה לבתי חולים בפריפריה), התשפ"ב–2022, מאת חבר הכנסת אופיר כץ; הצעת חוק החזרתם של תושבי איקרית ובירעם לכפריהם, התשפ"ב–2022, מאת חברת הכנסת ג'ידא רינאוי זועבי; הצעת חוק מעקב ומניעת העברת כספים מתקציב המדינה לגורמים החשודים בסיוע לטרור, התשפ"ב–2022, מאת חבר הכנסת יואב קיש;

ירדנה מלר-הורוביץ: הצעת חוק ההוצאה לפועל (תיקון – מסלול מקוצר חובה), התשפ"ב–2022, מאת חברי הכנסת יעל רון בן משה, ולדימיר בליאק, שירלי פינטו קדוש, מוסי רז וניר אורבך; הצעת חוק ייצוג הולם לצעירים במגזר הציבורי (תיקוני חקיקה), התשפ"ב–2022, מאת חבר הכנסת רם שפע; הצעת חוק הגנה על מחזיקים במקרקעין ביהודה ושומרון, התשפ"ב–2022, מאת חברת הכנסת מירי מרים רגב; הצעת חוק הבנקאות (שירות ללקוח) (תיקון – הקלת התנאים במתן הלוואה לרכישת דירה), התשפ"ב–2022, מאת חברת הכנסת שרן מרים השכל; הצעת חוק לתיקון פקודת מס הכנסה (ניכוי בגין הוצאות טיפול בילדים), התשפ"ב–2022, מאת חברי הכנסת מיכל שיר סגמן וזאב בנימין בגין; הצעת חוק הגנת הצרכן (תיקון – סימון תוצרת חקלאית שאינה ארוזה מראש), התשפ"ב–2022, מאת חברת הכנסת שרון רופא אופיר; הצעת חוק ניירות ערך (תיקון – חובת דיווח על תמיכות סביבתיות), התשפ״ב–2022, מאת חברי הכנסת מוסי רז, עופר כסיף, סמי אבו שחאדה, מיכל רוזין, אלון טל ואמילי חיה מואטי; הצעת חוק הפיקוח על שירותים פיננסיים (קופות גמל) (תיקון – חשיפת מדיניות סיכונים סביבתיים), התשפ"ב–2022, מאת חברי הכנסת מוסי רז, יוראי להב הרצנו, ענבר בזק, עופר כסיף, גבי לסקי, סמי אבו שחאדה, מיכל רוזין, אלון טל ואמילי חיה מואטי; הצעת חוק הגשת תביעה למענקי סיוע בתקופת ההתמודדות עם נגיף הקורונה (תיקוני חקיקה), התשפ"ב–2022, מאת חברי הכנסת משה ארבל וינון אזולאי; הצעת חוק הפיקוח על שירותים פיננסיים (קופות גמל) (תיקון – שיקולי השקעה הנוגעים להיבטים סביבתיים ולסיכונים מתפתחים), התשפ"ב–2022, מאת חברי הכנסת מוסי רז, יוראי להב הרצנו, עופר כסיף, גבי לסקי, סמי אבו שחאדה, מיכל רוזין, אלון טל ואמילי חיה מואטי; הצעת חוק הכשרה מקצועית ישירה לעולים, התשפ"ב–2022, מאת חבר הכנסת יוסף טייב וקבוצת חברי הכנסת.

ירדנה מלר-הורוביץ: הסכם אזור סחר חופשי בין ממשלת הרפובליקה של קוריאה וממשלת מדינת ישראל.

ירדנה מלר-הורוביץ: דוח מס' 60 של רשות מקרקעי ישראל על פעולות רשות מקרקעי ישראל.

ירדנה מלר-הורוביץ: תודה.

מיקי לוי: תודה רבה.

בממשלה בשל: << נושא >> 1.

בממשלה בשל: אי-תפקוד משרדי הממשלה;<< נושא >>

מיקי לוי: ממשיכים בסדר-היום – הצעות אי-אמון.

מיקי לוי: הצעת סיעת הליכוד בהנהגת בנימין נתניהו, התאחדות הספרדים שומרי תורה, תנועתו של הרב עובדיה יוסף, ואגודת ישראל.

מיקי לוי: אי-תפקוד משרדי הממשלה – תנמק את ההצעה חברת הכנסת קטי שטרית, בבקשה.

מיקי לוי: ישיב השר יועז הנדל.

קטי קטרין שטרית: אדוני היושב-ראש, חבריי חברי הכנסת, כנסת נכבדה, ב-9 בנובמבר 2021 הזהיר יושב-ראש הכנסת חבר הכנסת מר מיקי לוי את שרי הממשלה כי אם תימשך התופעה שבה שרים אינם עונים או לא עונים במועד על שאילתות שמגישים להם חברי הכנסת, הוא ישקול עיצומים נגדם.

קטי קטרין שטרית: וכך אמר היושב-ראש חבר הכנסת מיקי לוי: "אני רק יכול להגיד ששלחנו מכתב כתב מתכלל לכל השרים שבו אני מבקש לענות על שאילתות.

קטי קטרין שטרית: בהיותי בצד הזה, אני יודע כמה זה מפריע.

קטי קטרין שטרית: ואני אמרתי: אם השרים לא יחזירו תשובות, זה יצטרך לחזור בחזרה למגרש של הכנסת ונצטרך לפעול, ויש דרכים לפעול – ואני אומר לכם פה מעל הבמה: לא להכליל בסדר-יום ולא להעביר בוועדות הצעות חוק של אותם משרדים.

קטי קטרין שטרית: חובתם להחזיר תשובה לחברי הכנסת.

קטי קטרין שטרית: חובתם.

קטי קטרין שטרית: ולכן אני אתזכר עוד פעם.

קטי קטרין שטרית: ואם לא – נצטרך לדון בעניין ולראות מה אנחנו עושים.

קטי קטרין שטרית: לא יכולים לעבור לסדר-היום".

קטי קטרין שטרית: סוף ציטוט.

קטי קטרין שטרית: שלושה חודשים חלפו, ודבריו הנוקבים אפילו לא דגדגו את קצה הזרת.

קטי קטרין שטרית: 379 שאילתות, ישירות ורגילות, לא נענו עד היום, 379, שזה מספר מטורף, כי אנחנו מדברים על שאילתות.

קטי קטרין שטרית: הינה חלק מן השאילתות: במשרד ראש הממשלה שוכבות 40 שאילתות.

קטי קטרין שטרית: נפתלי בנט מעכב את המענה לפרקי זמן הנעים בין שבועות ספורים לכמעט שבעה חודשים.

קטי קטרין שטרית: אפילו השר המיותר במשרד ראש הממשלה אלי אבידר והסגן אביר קארה לא עושים מאמץ למסור לכנסת את התשובות של המשרד.

קטי קטרין שטרית: במשרד החוץ שוכבות 13 שאילתות שלחלקן הסתיים המועד האחרון למענה לפני שבועות אחדים.

קטי קטרין שטרית: ליאיר לפיד, לצערנו הרב, חשוב יותר כנראה לטייל בעולם, להתרועע במסיבות, מאשר להגיע לכנסת ולענות על שאילתות.

קטי קטרין שטרית: שיאן השיאנים – המשרד לביטחון הפנים.

קטי קטרין שטרית: עמר בר לב מסרב לענות – שמעתם נכון: מסרב לענות, פשוט מסרב לענות על 46 שאילתות, ולהן תוסיפו 80 שאילתות שעדיין לא נענו והתשובה להן מתאחרת בין שלושה חודשים לחצי שנה, ותגיעו למספר ההזוי במשרד לביטחון הפנים – 126 שאילתות שלא נענו.

קטי קטרין שטרית: כנראה שאפילו סגן השר יואב סגלוביץ' אינו עומד בקצב.

קטי קטרין שטרית: חוסר המענה על שאילתות אינו פוגע רק באופוזיציה אלא גם בחברי הכנסת של הקואליציה.

קטי קטרין שטרית: למעשה עבודת הכנסת כולה תלויה בכך.

קטי קטרין שטרית: שרים רבים מדי בממשלה רואים בתקנון הכנסת המלצה בלבד.

קטי קטרין שטרית: והינה עוד כמה דוגמאות נבחרות: זאב אלקין, השר המקשר בין הכנסת לממשלה ושר הבינוי והשיכון, לא השיב על 13 שאילתות, שחלקן ממתינות למעלה משבעה חודשים למענה; אצל שר הביטחון בני גנץ וסגנו אלון שוסטר מונחות 56 שאילתות למתן המענה, וחלקן מתאחר כמעט בתשעה חודשים; משרד העבודה כבר לא קיים, וכנראה שלא צריך לעבוד, כי שרת הכלכלה והתעשייה אורנה ברביבאי וסגנה יאיר גולן לא זיהו את תהליך הצטברותן של חמש שאילתות, שאחדות מהן ממתינות כמעט תשעה חודשים.

קטי קטרין שטרית: מה זה?

קטי קטרין שטרית: זה כמעט כמו היריון.

קטי קטרין שטרית: עבודה לא ראינו גם אצל יושבת-ראש מפלגת העבודה: 22 שאילתות ממתינות בתחנה לשרת התחבורה והבטיחות בדרכים מרב מיכאלי, שחולפת על פניהן כבר כמעט שמונה חודשים, וכנראה באותה שיטה גם דורסת את עבודתה של הכנסת.

קטי קטרין שטרית: במשרדה של שרת העלייה והקליטה פנינה תמנו שטה מחכות לקליטה חמש שאילתות, מקצתן כמעט שמונה חודשים.

קטי קטרין שטרית: המצב על הפנים גם אצל שרת הפנים:

קטי קטרין שטרית: 18 שאילתות מתחננות למענה מאילת שקד, חלקן כבר כמעט שבעה חודשים.

קטי קטרין שטרית: רק לאחרונה ראינו במליאה את המחזה המביש שבו עלתה אילת שקד להשיב על שאילתה של חבר הכנסת פינדרוס בלי להתכונן מראש ובפיה לא הייתה תשובה.

קטי קטרין שטרית: שר התקשורת יועז הנדל, שבעצם הוא כמעט הכי חרוץ, לא משחרר את יונת הדואר עם שתי השאילתות שקיבל.

קטי קטרין שטרית: משך ההמתנה למענה על חלק מהשאילתות הוא כמעט חצי שנה.

קטי קטרין שטרית: אביגדור ליברמן, שומר הכספת, שומר בתוכה תשע שאילתות, ואפילו השר במשרד האוצר חמד עמאר כנראה לא מצליח לשחרר ממנו תשובה אחרת.

חמד עמאר: לא נכון.

חמד עמאר: לא נכון.

קטי קטרין שטרית: קשה להבין למה ההמתנה נמשכת כמעט חצי שנה.

קטי קטרין שטרית: גם אתמול שאלנו, והשאילתות עדיין עומדות.

קטי קטרין שטרית: גם לגדעון סער לוקח המון זמן לענות.

קטי קטרין שטרית: 22 שאילתות מונחות לפתחו של שר המשפטים, שכבר חמישה חודשים וחצי אינו מוצא מילים לענות למגישי השאילתות.

קטי קטרין שטרית: אצל שר הבריאות ניצן הורוביץ' שוכבות להן תשע שאילתות על ערש דווי.

קטי קטרין שטרית: חלקן ממתינות חמישה חודשים וחצי לתרופה, ונמצאות כנראה בדרך להמתת חסד.

קטי קטרין שטרית: חברתו למפלגה תמר זנדברג אינה רואה את שבע השאילתות שהצטברו סביבה בבוצה התובענית, שחלקן ממתינות כבר חמישה חודשים וחצי לתשובתה של השרה להגנת הסביבה.

קטי קטרין שטרית: בכיתה של יפעת שאשא ביטון – 12 שאילתות לא פתורות.

קטי קטרין שטרית: עם זאת, משך האיחור בהגשה קצר משמעותית מביתר המשרדים, כמעט מגיע לשלושה חודשים.

קטי קטרין שטרית: סגן השר הטרי מאיר יצחק הלוי נקרא בדחיפות לחדרה של המנהלת כדי לראות, אולי לפתור את השאילתות.

קטי קטרין שטרית: חותמת את הרשימה קארין אלהרר, שאוצרת אצלה תשע שאילתות למשרד האנרגיה באיחור של כחודש.

קטי קטרין שטרית: הגיעה העת, קארין, לשחרר את הגז.

קטי קטרין שטרית: אדוני היושב-ראש, הגיעה העת לשחרר את הפקק.

קטי קטרין שטרית: אני יודעת כמה זה חשוב לך.

קטי קטרין שטרית: למעלה מ-370 שאילתות לא יכולות להישאר ללא מענה.

קטי קטרין שטרית: המספר הוא בלתי נתפס.

קטי קטרין שטרית: הוא אינו כולל שאילתות שכבר נענו – באיחור לא אופנתי, אבל הן קורות.

קטי קטרין שטרית: הוא אינו כולל שאלות שמקבלים משרדי הממשלה מוועדות הכנסת והחברים בהן וממרכז המחקר והמידע של הכנסת.

קטי קטרין שטרית: הוא גם לא כולל את המכתבים הרבים ששולחים ח"כים לשרים – ואני אחת מהן, ששולחת הרבה מכתבים; עד שאני מגיעה למצב של שאילתה זה אחרי ששלחתי כמה וכמה פעמים מכתבים עם תזכורות – וזוכים להתעלמות מופגנת.

קטי קטרין שטרית: לא מספיק לאיים, אדוני היושב-ראש, צריך גם לעבור למעשים.

קטי קטרין שטרית: כאשר כבודה של הכנסת נרמס על ידי השרים בממשלה, עליך להניף מולם דגל אדום.

קטי קטרין שטרית: אני יודעת כמה אתה מחוקק – עבדתי איתך בוועדות – ואני יודעת כמה זה קרוב לליבך.

קטי קטרין שטרית: אני יודעת כמה זה מפריע לך וכמה דיברת על זה גם בתוך הוועדות – לעצור חקיקה ממשלתית של כל שר שיפר את התקנון ואף לנקוט עיצומים חריפים כלפי שרים סוררים.

קטי קטרין שטרית: חברי הכנסת לא מגישים את השאילתות שלהם כי משעמם להם, כי הם משועממים.

קטי קטרין שטרית: השאילתות הן במסגרת שבה בעיות הציבור והסוגיות המטרידות אותו צפות ועולות לסדר-היום.

קטי קטרין שטרית: הרי אנחנו מקבלים את הבעיות האלה מהציבור, מהשטח שפונה אלינו, ועליך כיושב-ראש הכנסת – זאת לא ביקורת, אלא בתוך כל הבליל הזה שנמצא פה, אני יודעת שאפשר לסמוך עליך, ואני יודעת שהדברים האלה נוגעים לליבך – לוודא שהמענה להן יהיה מהיר, יסודי, ענייני ולא מתחמק.

קטי קטרין שטרית: בעוד הממשלה הנוכחית תוקפת בכל פעם מחדש את קודמתה ללא הפסקה – אני מזכירה, הרי כל הזמן אמרתם שאתם ממשלת שינוי, אז בבקשה, תהיו ממשלת שינוי לטובה, לא כמו שהיה בארבע הקדנציות האחרונות, שהן בעצם היו סוג של ממשלת מעבר – הרי בפועל הגדילה לעשות כשיישמה אותו בעצמה ביתר שאת זמן קצר לאחר כינונה.

קטי קטרין שטרית: הכנסת הגיעה לשיא של 21 חברי כנסת שנכנסו במסגרת החוק הנורבגי, ולעומת זאת בממשלה הקודמת היו ארבעה-חמישה שרים נורבגים בסך הכול.

קטי קטרין שטרית: אם הממשלה הנוכחית, לא עלינו, תשלים את הקדנציה בת ארבע שנים וחצי, עלות יישום החוק תגיע לכ-150 מיליון שקלים.

קטי קטרין שטרית: ממשלת שינוי אמרנו?

קטי קטרין שטרית: לא כך זה צריך להיראות.

קטי קטרין שטרית: ממשלה שאינה רואה את האזרחים וטובת הציבור לנגד עיניה, אינה רואה את שליחי הציבור, מבזבזת תקציבי ענק ועתק על נסיעות וטיסות לחו"ל, אין שום סיבה שלא ישבו השרים במשרדיהם ויענו על שאילתות, או שיגיעו לכנסת ויענו על זה בעצמם.

קטי קטרין שטרית: הכנסת צריכה את השאילתות האלה, זה מאוד מאוד חשוב לה.

קטי קטרין שטרית: זוהי ממשלה שהדמוקרטיה כנראה ממנה והלאה.

קטי קטרין שטרית: היא מסירה מעצמה כל פיקוח של הכנסת תוך דריסת התקנון ברגל גסה.

קטי קטרין שטרית: הממשלה כנראה בזה לשארית הממלכתיות שנותרה במדינה הזאת, ואין לה זכות קיום, ועל הממשלה הזאת לחלוף מן העולם, ויפה שעה אחת קודם.

קטי קטרין שטרית: אני מבקשת גם מחברי הכנסת שנמצאים בקואליציה, גם אותם זה מטריד שלא עונים להם.

קטי קטרין שטרית: פעם ישבו פה שרים מסביב לשולחן הזה, היה אפשר לפנות אליהם ברמה האישית ולשאול אותם שאלות, ולא להגיע למצב של שאילתות, אבל אם הם גם לא נמצאים פה ואם גם מגישים שאילתות ולא טורחים לענות על זה, אז אין לי מילים מלבד להגיד מילה אחת: בושה.

מיקי לוי: תודה רבה לחברת הכנסת שטרית.

מיקי לוי: אני לא בא כרגע לעשות בדיקה.

מיקי לוי: אני לא מסכים עם המהלך הזה, זה לא בסדר, אבל יש לי כאן דיווח שבסך הכול היו 710 שאילתות מתחילת המושב, שזה המון.

מיקי לוי: אני יכול להקריא לך.

מיקי לוי: אני אקח את המספרים שלך ואני אענה.

קטי קטרין שטרית: אבל אני כן ציינתי שחלק נענו, למרות שבאיחור רב.

קטי קטרין שטרית: אבל המספר שנותר – בסך הכול הכללי.

מיקי לוי: אני אומר לך חד-משמעית, לא עבר זמן המענה – 83 מהשאילתות הרגילות.

מיקי לוי: 88 – עבר זמן המענה, שזה לא בסדר לחלוטין.

מיקי לוי: נענו 288.

מיקי לוי: זה המון.

מיקי לוי: אבל זו לא הסיבה למה לא נענו.

מיקי לוי: השרים חייבים לבצע את עבודתם, יש בעיה עם הישירות, 214 – עבר זמן המענה.

מיקי לוי: יש לי כל הדיווח שאמרת כאן.

קטי קטרין שטרית: אני רוצה לשאול אותך שאלה, אדוני היושב-ראש, ואני מכבדת אותך מאוד - -

מיקי לוי: אני אקח את זה לטיפול.

קטי קטרין שטרית: - - אם שר היה מקבל שאילתה מעיתונאי, הוא היה עונה באותו רגע.

קטי קטרין שטרית: אין שום סיבה שלא יענו לנו.

מיקי לוי: חד-משמעית.

מיקי לוי: חד-משמעית.

קטי קטרין שטרית: אנחנו, הכנסת, אמורים לאכוף את עבודתה של הממשלה, אנחנו אמורים לקבל, השאילתות האלה נותנות מענה, כי ברגע שמגיעה שאילתה, רוב הסיכויים שאותו שר מטפל.

מיקי לוי: אני מסכים.

קטי קטרין שטרית: המספרים עד נכון לאתמול נבדקו שוב ושוב ואלה המספרים.

מיקי לוי: חברת הכנסת שטרית, בכל זאת בשבילך, הסכיתי ושמעי, מתוך תשע שאילתות שלך, רק אחת עבר זמנה, שמונה נענו.

קטי קטרין שטרית: דיברתי בשם כל - - -

מיקי לוי: אני נותן לך ציון לשבח.

מיקי לוי: שמונה מתוך התשע נענו, אחת עבר זמנה.

קטי קטרין שטרית: אני הגשתי את הצעת - - -

מיקי לוי: מתוך תשע שאילתות ישירות.

מיקי לוי: רגע, אלה היו רגילות.

קטי קטרין שטרית: אדוני היושב-ראש, הגשתי את הצעת האי-אמון בשם כל הכנסת.

קטי קטרין שטרית: דיברתי גם בשם הקואליציה וגם בשם האופוזיציה.

מיקי לוי: אבל לא ברחתי גם מהנתונים הלא-מחמיאים, אני אטפל.

מיקי לוי: אני מדבר על הנתונים שלך, כי חשבתי בהתחלת דברייך שאת מדברת על שלך.

קטי קטרין שטרית: לא לא לא.

מיקי לוי: אז הביאו לי את שניהם.

קטי קטרין שטרית: לא, מה פתאום.

קטי קטרין שטרית: דיברתי על כולם.

מיקי לוי: מתוך הדוח של השאילתות שלך, תשע ישירות, אחת חדשה, עדיין לא התקבלה אפילו, אבל היא מופיעה במזכירות בתוך הליסט, היא בדרך.

מיקי לוי: יש שלוש בטיפול המשרד ולא עבר זמן התשובה, מתוך תשע, והשאר נענו.

מיקי לוי: מצבך האישי – הלוואי על כולם.

קטי קטרין שטרית: אדוני היושב-ראש, מעולם בדרכי ובשליחותי הציבורית לא חשבתי על מה שקשור אישית.

קטי קטרין שטרית: כשאתה דיברת – ואני זוכרת אותך בשלוש הקדנציות האחרונות – אמרתי: זאת העבודה שלנו.

קטי קטרין שטרית: אין פה עניין של ביקורת.

מיקי לוי: חברת הכנסת שטרית, היום בבוקר דיברתי על נושא שקשור לשאילתות ישירות עם מזכיר הממשלה.

מיקי לוי: הוא יקבל ממני גם מכתב על השאילתות האלה, כל שר יקבל ממני מכתב, ואנחנו לא נסתפק בזה.

קטי קטרין שטרית: מאה אחוז, אני סומכת על זה שתעשה את זה.

קטי קטרין שטרית: אדוני היושב-ראש, גם יש שרים שמסרבים.

קטי קטרין שטרית: אני לא יודעת אם בתקנון מותר לשר לסרב לענות.

מיקי לוי: מותר.

מיקי לוי: יש קריטריון שאומר - - -

קטי קטרין שטרית: מעל ל-50 שאילתות זה די הרבה.

מיקי לוי: נכון.

מיקי לוי: תודה.

מיקי לוי: אנחנו ננסה לעשות את המרב.

מיקי לוי: להגיד לך שאני אוהב את זה?

מיקי לוי: לא, לא, חד-משמעית.

מיקי לוי: אין כאן עניין של אופוזיציה–קואליציה.

קטי קטרין שטרית: נכון מאוד.

מיקי לוי: השר יועז הנדל, בבקשה.

יועז הנדל: אדוני יושב-ראש הכנסת, חבריי חברי הכנסת, קודם כול אני רוצה לשבח את חברת הכנסת קטי שטרית.

יועז הנדל: אני חושב שהביקורת במקום וגם העבודה רצינית, ואני לוקח לתשומת ליבי אם לא עניתי על שתי שאילתות.

יועז הנדל: אנחנו נבדוק, זה לא אמור לקרות.

יועז הנדל: אני חושב שהביקורת חשובה, וטוב שכך, ודווקא הרמת לי להנחתה, כי בעיניי כך הכנסת צריכה להתנהל.

יועז הנדל: אני אומר כאן לחבריי חברי הכנסת: האם נושא החזרת הריבונות לנגב ולגליל לא משותף לכולנו?

יועז הנדל: הפשיעה במגזר הערבי, הירי הבלתי-פוסק, אמצעי הלחימה – לא משותף לכולנו?

יועז הנדל: מה שהתרחש לא מזמן בערים המעורבות לא משותף לכולנו?

משה ארבל: תחזיר את הריבונות - - - ירושלים - - -

יועז הנדל: ואני – חבר הכנסת ארבל, גם ירושלים וגם שייח' ג'ראח, נכון.

יועז הנדל: יש לך כאן יושב-ראש כנסת שהיה מפקד מחוז ומכיר היטב את ירושלים ואת התסבוכות שלה.

יועז הנדל: ואני שואל אותך: זה לא משותף לכולנו?

יועז הנדל: ואתה יודע מה, חבר הכנסת ארבל, אני לא כאן עם נאום האשמות.

יועז הנדל: אני לא בא להאשים אותך ולא בא להאשים את הממשלה הקודמת – את נתניהו ואת הממשלות הקודמות.

יועז הנדל: זה אפילו התחיל לפני כן, וזה כבר לא משנה למה אתם גיליתם את הבעיה רק עכשיו, בכלל לא משנה.

יועז הנדל: אתה יודע מה?

יועז הנדל: גיליתם עכשיו שהנגב והגליל בבעיה, ושייח' ג'ראח, והערים המעורבות – הרווחנו כולנו.

יועז הנדל: אבל זו בעיה שמשותפת לכולנו, שלטון ואופוזיציה.

יועז הנדל: ואפשר לגעת בכל נושא.

יועז הנדל: מה לגבי יוקר המחיה, חבר כנסת ארבל?

יועז הנדל: אנחנו לא יודעים 15 שנה שהדירות עולות, שהמחיר של הדירות עולה, וככל שעובר הזמן כך יש יותר משכורות, יותר משכורות - - -

משה ארבל: בשנה אחת העלייה - - - העלייה הייתה יותר מארבע - - -

יועז הנדל: אז אתה אומר, אז איפה בשנה, בארבעת החודשים של הממשלה הזאת?

יועז הנדל: של הממשלה הקודמת?

יועז הנדל: בשמונה של זאת?

יועז הנדל: אני חושב שאתה יודע כמוני, ואין אזרח ישראלי שלא משנה מה תגיד, לא ידע שב-15 השנים האחרונות מחיר הדירות עלה, או שהוא לא יודע שמחירי המזון ומוצרי ההיגיינה, יש עליהם בעצם פקק שעוצר את היבוא, ולכן המחירים גבוהים.

משה ארבל: מעלים מיסים.

יועז הנדל: אף אחד לא יודע שאין פה פתרון קסם, אלא מאמץ משותף?

יועז הנדל: ואתה יודע מה, מה היה רע לקחת חלק בוועדת הכספים ובוועדת הכלכלה ולקבל החלטות ולהצביע?

משה ארבל: היינו שם יום-יום, שעה-שעה, יותר מחברי מפלגתך.

יועז הנדל: משה, משה, אתם מקפידים לא לקחת חלק.

משה ארבל: - - - כמו שאנחנו היינו.

יועז הנדל: אתם מקפידים לא לקחת חלק, אתם כמשקיפים חיצוניים.

יועז הנדל: ואני אומר, קדימה, בואו תיקחו חלק.

יועז הנדל: אף צד הרי לא מחזיק את התורה כולה, כידוע לך, לא הממשלה, לא האופוזיציה, והיכולת שלנו לעזור לאזרחי ישראל תלויה ביכולת שלך, שלכם, לקיים דיון ענייני – לקיים דיון ענייני שלא עוסק רק במה שלא אלא גם במה שכן, והכן חשוב.

יועז הנדל: ואתה יודע מה, אני רוצה להתווכח על דת ומדינה.

יועז הנדל: בעיניי, המדינה צריכה להתערב כמה שפחות בדת של תושביה.

יועז הנדל: איפה שהיא לא מתערבת, שם צומחת יהדות.

יועז הנדל: איפה שהיא מתערבת – בורחים.

יועז הנדל: בעיני המפלגות שלכם – החרדים, החרד"לים, הליכוד – יש מונופול חרדי על היהדות.

יועז הנדל: זה ויכוח לגיטימי, ויכוח ראוי.

יועז הנדל: בוא נקיים אותו, בשביל זה נועדה הכנסת.

יועז הנדל: מה לגבי גבולות המדינה, ההתיישבות?

יועז הנדל: הרי זה קו שלא עובר בקואליציה–אופוזיציה, יש פה כנראה הסכמות שחוצות את זה.

יועז הנדל: כלכלה – אני חושב שחייזר היה מתקשה מאוד להבחין מי כאן שמאל שנוטה לסוציאל-דמוקרטיה ומי כאן קפיטליסט שמאמין בשוק חופשי.

יועז הנדל: בליכוד, במפלגות החרדיות, יש תומכים נלהבים בוועדי עובדים, בשכר מינימום גבוה, מתנגדי הפרטות.

יועז הנדל: הם ימצאו שותף ראוי בשמאל הישראלי ולהפך.

יועז הנדל: אפשר וראוי להתחרות ולהתווכח על שוק חופשי.

יועז הנדל: צבא – קחו צבא כמשל.

יועז הנדל: גיליתי היום שתנועת הליכוד הגישה עתירה לבג"ץ כדי שכולם יתגייסו, והאמת, הופתעתי, לא רק בגלל העתירה, אחרי שבמשך שנים ארוכות הליכוד טען שבג"ץ זה עוכרי ישראל, אלא דווקא מההסכמות איתי.

יועז הנדל: גם אני מאמין בזכויות ובחובות לכולם, ואני שמח שעכשיו באופוזיציה, בליכוד, גילו את זה, ואפשר ביחד לגשת לנושא ולעסוק.

יועז הנדל: אני מקווה שזה לא גימיק אלא באמת מתכוונים לנהל פה דיון רציני, ופה הדיון צריך להתנהל, לא בבג"ץ, למרות הפנייה של הליכוד לבג"ץ.

יועז הנדל: אגב, אני חשבתי שוויתרו על הגיוס ועל השירות הלאומי ועל שוויון הזכויות בגלל הברית הפוליטית עם המפלגות החרדיות.

יועז הנדל: מתברר שזה לא כך, אז אני שמח גם את זה לגלות, וגם זה חדשות מרעננות.

יועז הנדל: התפוצות – נושא שראוי להגיע לכאן לדיון, בכנסת, במליאה, אחינו היהודים.

יועז הנדל: כן, יש שם גם יהודים רפורמים וגם יהודים קונסרבטיבים, וגם הם אחים שלנו.

יועז הנדל: המשימה שלנו זה להיות מדינה יהודית.

יועז הנדל: זה החזון הציוני.

יועז הנדל: אגב, לא מדינה חסידית ולא מדינה ליטאית – מדינה של כל היהודים.

יועז הנדל: וכשנכנס דיון כזה, ענייני, אז אני מעריך, חבריי מהאופוזיציה, שאתם תהיו חייבים לשאול את עצמכם שאלות משמעותיות, ולא רק לענות בלא ולא: האם אין מה לתקן?

יועז הנדל: האם לא הייתה כאן מעילה באמון כשניסו להתנגד ולטרפד יוזמות להתיישבות – להכפיל את ההתיישבות ברמת הגולן, תיקוני חקיקה שמשווים את מעמד איו"ש ליישובים בקו הירוק, אישור של אלפי יחידות דיור?

יועז הנדל: האם אין כאן בעיה כשהתנגדו לצעדים שקשורים ליוקר המחיה, או כשהיום מתנגדים לחוק שאני מציג לכנסת, שאמור להפחית את הרגולציה ולפתוח את השוק כדי שיהיו סיבים אופטיים בפריפריה – חוק שאמור לעלות היום, וההתנגדות של המפלגות החרדיות, לצערי, היא בגלל ויכוח אחר?

יועז הנדל: האם אין משהו שאפשר לתקן בנושאי דת ומדינה?

יועז הנדל: וגם אם מתווכחים על רפורמת הכשרות או על שוק הקווים הכשרים – ויכוח על האוטונומיות מול המדינה וקרטלים בתחום שלי, בתחום הקווים הכשרים, שלא קשורים לכשרות ולא קשורים לדת אלא לכוח ושליטה.

יועז הנדל: ואתם יודעים מה עולה היום בכנסת?

יועז הנדל: אנחנו מתקנים עוול שאני חושב שלשמו הוקמה תנועת ש"ס: אפליה של תלמידות בית ספר.

יועז הנדל: אני מקווה מאוד - - -

משה ארבל: הצעת החוק הזאת אין בה כלום ושום דבר.

יועז הנדל: זו סוגיה שמלווה אותנו שנים.

יועז הנדל: ואני אומר לכם דווקא כמי - - -

משה ארבל: זו דמגוגיה - - - דמגוגיה.

משה ארבל: יועץ משפטי של משרד החינוך אומר שזה דמגוגיה.

חיים ביטון: - - -

יועז הנדל: אבל משה, דווקא מכיוון שאני לא שייך למגזר, אני מסתכל על זה ואני אומר לעצמי: איך זה יכול להיות שאתם מתנגדים להצעה כזאת?

יועז הנדל: מה קורה לכם?

משה ארבל: - - - אתה לא פותר את הבעיה - - - ההצעה הזאת לא פותרת את הבעיה - - - זה מה שאתם עושים.

יועז הנדל: אז משה, אתה יודע מה זה מזכיר לי?

יועז הנדל: אז משה, תשב ותחדד אותה, כי יש בעיה.

יועז הנדל: אתה מסכים שיש בעיה?

משה ארבל: הבעיה מטופלת.

יועז הנדל: איך הבעיה מטופלת?

יועז הנדל: איך הבעיה מטופלת?

משה ארבל: - - -

יועז הנדל: שאתם תתנגדו לחוק כזה?

יועז הנדל: ואתם יודעים מה, זה מזכיר לי את מה שקורה בקווים הכשרים.

יועז הנדל: אני להפתעתי גיליתי שעצרו שיעורי תורה של הרב יוסף, חסמו שיעורי תורה של הרב יוסף.

יועז הנדל: אתם הראשונים שאמורים לבוא ולהגיד לי: שר התקשורת, כל הכבוד שאתה פותח את השוק הזה לתחרות.

משה ארבל: אף אחד לא התווכח איתך על זה - - -

יועז הנדל: תקים ועד.

יועז הנדל: כל הזמן מדברים איתי, כולל מהמפלגה שלך.

יועז הנדל: אני לא רוצה להזכיר שמות.

יועז הנדל: חוסמים שיעורי תורה של הרב יוסף; עוצרים פה תחרות, להקים ועדת רבנים ספרדית.

יועז הנדל: רצו להקים לפני שנתיים, הביאו את כל החתימות של הרבנים, ובסוף, מי עצר את זה?

יועז הנדל: החברים שלכם מסיעה אחרת.

קריאה: - - -

יועז הנדל: זה נכון, תאמין לי.

יועז הנדל: אני לא מורח, אפשר לבדוק את זה.

חיים ביטון: זה לא נכון - - - שום בעיה עם הרפורמה שלך לפרק - - -

יועז הנדל: תאמין לי שהעיתונאים שלכם יודעים.

יועז הנדל: תקשיב, תעשה בדיקה, אתה תגלה – תאמין לי, אתה תגלה שרצו להקים ועד רבנים ספרדי.

יועז הנדל: תשאל את אמסלם, שלא נמצא כאן, למה הוא עצר את זה.

חיים ביטון: אני מכיר אותו.

חיים ביטון: תאמין לי שאני מכיר - - -

יועז הנדל: ובסוף, אתה מסתכל – זה אותו תסמין, אותו תסמין שאתם מורידים את הראש בפני אגודה במקום לבוא ולהגיד: בואו נייצר פה תחרות לטובת האזרח החרדי, בואו נעצור את האפליה – אפליה בבתי ספר, אפליה בקווים כשרים, אפליה בתוכן.

יועז הנדל: יש כל כך הרבה דברים שהם חשובים, ואתם צריכים להירתם לדברים האלה ולא להתנגד לכל דבר.

משה ארבל: אתם לקחתם אוכל מילדי המעונות החרדים.

משה ארבל: אתם לקחתם אוכל מילדי המעונות, מילדי האברכים - - - אתם תדאגו לנו?

משה ארבל: חצופים - - -

יועז הנדל: משה, אני לא רוצה לקחת אוכל מאף אחד, אני רוצה לתת אוכל.

יועז הנדל: אתה יודע מי לוקח אוכל?

יועז הנדל: מי שלוקח אוכל זה מי שמאפשר, בשתיקה או בתמיכה בכך, שייקחו מחרדים מחיר כפול על טלפונים והם יחזיקו גם טלפון כשר וגם טלפון לא כשר.

יועז הנדל: מי שלוקח אוכל זה מי שמסכים שחבורת עסקנים יצרו קרטל וייקחו פרוטקשיין מחנויות, או שייקחו במקום 100 שקל למכשיר 480 שקל למכשיר.

יועז הנדל: מי שלוקח אוכל זה מי שמתנגד לשים סיבים אופטיים בבתים, תשתיות, כדי שיהיו עוד מקומות עבודה, עוד פרנסה לחברה החרדית.

יועז הנדל: זה מי שלוקח אוכל.

קריאות: - - -

יועז הנדל: אנחנו צריכים ביחד לעשות את זה, ולנהל ויכוח ענייני, וננהל את הוויכוח הזה.

יועז הנדל: יש לנו על מה להתווכח.

חיים ביטון: ענייני?

חיים ביטון: החוק הזה הוא ענייני?

חיים ביטון: חיפשתם איזה אחד עם כיפה כדי שיגיש אותו.

חיים ביטון: הכנסתם אחד עם כיפה - - - ולהגיש את החוק הזה בכלל - - -

יועז הנדל: עזוב כיפה.

יועז הנדל: עזוב.

יועז הנדל: אני מציע לך לא להסתכל בקנקן אלא במה שיש בתוכו.

מיקי לוי: תודה.

מיקי לוי: אי-אפשר כך.

מיקי לוי: אני שקט, אבל אתה נואם מהמקום, חבר הכנסת ביטון, זו לא קריאת ביניים.

יועז הנדל: אני לא מסתכל על הכיפה שלך וגם לא אכפת לי.

יועז הנדל: אני מכיר אותך כאדם ואתכם כבני אדם.

יועז הנדל: אני מעריך אתכם כבני אדם.

יועז הנדל: אני מציע לך לא להסתכל מתי אני שם כיפה ומתי לא.

יועז הנדל: אני יהודי מלא, ואני שמח ביהדותי ושמח בדרכי, ויש כאלה אחרים ששמחים בדרכם.

יועז הנדל: ולכן אני אומר, בואו נייצר את הדיון הזה.

יועז הנדל: הדיון הזה לא בהכרח מייצר סתירות בינינו, ואני רוצה להגיד לכם שבסוף בסוף, למרות התלונות והצעת האי-אמון – שלבושתי כאן רבים מחברי הליכוד לא נמצאים, למרות ההצעה שלהם – אני גאה בממשלה הזאת.

יועז הנדל: אני חושב שבסוף היא דואגת לשלמות העם והארץ כפי שאני מאמין בה.

יועז הנדל: יש לנו קדנציה ארוכה, חבריי.

יועז הנדל: לא נסכים על הכול, אבל אם נצליח להתעלות לגודל השעה ולהגיע לשיח והבנות בהרבה נושאים, נקדם את מדינת ישראל.

יועז הנדל: תודה רבה.

מיקי לוי: תודה רבה.

מיקי לוי: חבר הכנסת ביטון, בבקשה.

חיים ביטון: אדוני היושב-ראש, חבריי חברי הכנסת, כנסת נכבדה, "אנחנו אכולי חרדה מדבריו של שר האוצר".

חיים ביטון: את המשפט הזה, חבריי חברי הכנסת, לא אני אמרתי.

חיים ביטון: את המשפט הזה אמרה היום סגנית נשיאת לה"ב הגב' צמרת אביבי בטקס השקת השדולה למאבק ביוקר המחיה בראשות חברי חבר הכנסת אוריאל בוסו, וזהו האי-אמון על יוקר המחיה שבו אנחנו נמצאים כרגע.

חיים ביטון: ממשלת השבעים של בנט, ליברמן, לפיד, סער – עליה נאמר:

חיים ביטון: השבע לא יודע מה הרעב מרגיש.

חיים ביטון: חברים, אני אומר זאת בצער רב: הממשלה הזאת לא יודעת מה מרגיש ילד רעב.

חיים ביטון: זה לא מפתיע, שכן הם בטוחים שגבולות תל אביב הם גבולות המדינה, ומקסימום הם מגיעים עד רעננה.

חיים ביטון: אילת שקד גרה בצפון תל אביב; יאיר לפיד גם הוא מצפון תל אביב; ניצן הורוביץ – מרכז תל אביב; תמר זנדברג ומרב מיכאלי גם הן ממרכז תל אביב.

חיים ביטון: אז מה אנחנו מתפלאים בכלל?

חיים ביטון: לפיד מצהיר: בקרוב מיליון ישראלים יהיו עובדים בהייטק.

חיים ביטון: מעבר לעובדה שהמִספָּר הזה מנותק מהמציאות, הבעיה היא שגם המְספֵּר מנותק מהמציאות.

חיים ביטון: נו, מה אנחנו מתפלאים?

חיים ביטון: גם הוא מצפון תל אביב, אמרנו.

חיים ביטון: הבועה שמתעסקת בנקודת הזיכוי במס הכנסה; הבועה שמתלבטת אם לקנות לילד את מעדן היוקרה החדש שרק יצא; הבועה שבה לא רואים את האימא שנכנסת לסופר ולא יכולה להרשות לעצמה לרכוש מעדן פשוט לילד שלה; הבועה שבה לא רואים את המשפחה שלא מסוגלת לשלם את השקל הראשון בחשבון החשמל שמתייקר.

חיים ביטון: בועת השבעים שלא רואה חלשים.

חיים ביטון: במקרה הטוב היא מתעלמת מהם; במקרה הגרוע – שזה המקרה שלנו – היא דורסת אותם.

חיים ביטון: ביום רביעי שעבר הכריזו בנט וליברמן בקול רעש גדול על התוכנית שלהם למאבק ביוקר המחיה.

חיים ביטון: הם יצאו עם התוכנית הזאת לא בגלל שהם מוטרדים באמת מיוקר המחיה – הם אותם שבעים שעליהם דיברנו.

חיים ביטון: הבעיה שלהם הייתה הלחץ הציבורי שעלה והתקומם מהשטח.

חיים ביטון: חבריי, החלונות האטומים במשרד האוצר ובמשרד ראש הממשלה לא יכלו לעמוד מול המחאה החברתית שהולכת להתפוצץ להם בפנים.

חיים ביטון: הם הבינו שהישראלים לא פראיירים.

חיים ביטון: הם מבינים למה המחירים מזנקים; הם מבינים מי פתח פה את שערי הגיהינום של התייקרות; הם מבינים מי אותת באמצעות העלאת מיסים ליבואנים שהגיע הזמן להעלות מחירים על ידי העלאת מחירים במיסים בעצמם.

חיים ביטון: ליברמן ובנט חשבו: מה נעשה כדי להשקיע את המחאה הגדולה הזאת?

חיים ביטון: התשובה הייתה כצפוי: לא הורדת המיסים, לא הורדת מחירים, אלא לפזר כסף.

חיים ביטון: אבל מי יקבל את הכסף המפוזר?

חיים ביטון: לא חלילה החלשים, לא חלילה המסכנים.

חיים ביטון: להם נזרוק כמה פרוטות.

חיים ביטון: ניתן את הכסף לשבעים, לאלו שיש להם כבר ברוך השם די והותר.

חיים ביטון: ניתן להם יותר, שיהיו שבעים יותר וישתקו על מה שאנחנו עושים למדינה.

חיים ביטון: ולחלשים מי ידאג?

חיים ביטון: הרי זה לא התפקיד של בנט וליברמן.

חיים ביטון: הם לא רואים מהבועה שלהם בכלל את החלשים.

חיים ביטון: בשבוע האחרון גילינו שלא רק שהם לא רואים אותם – הם מתכוננים לדרוס אותם כשהם מוסיפים על זה תוכנית של העלאת מחירי התחבורה הציבורית בפריפריה, צעד חצוף ודורסני שנועד לפגוע שוב בכיס של החלשים והמסכנים.

חיים ביטון: חבריי חברי הכנסת, טשרניחובסקי כתב:

חיים ביטון: חוסנה של החברה נמדד ביחסה לחלשים שבתוכה, ועליה לדאוג ש"לא ברעב ימות עובד", שגם לחלשים יהיה "דרור לנפש" ותמיד תהיה "פת לדל".

חיים ביטון: חברה חזקה שומרת על השרשרת ועל הלכידות של כולם בכך שהיא מחזקת גם את החוליות החלשות.

חיים ביטון: עקב כך, רבותיי, עד לא מכבר, כשהיינו אנו חלק מהממשלה, סיעת ש"ס – הדבר הראשון שדאגנו בכל תוכנית כלכלית זה בראש ובראשונה להסתכל על אותם חלשים.

חיים ביטון: כשבמשרד האוצר אז ביקשו להיטיב עם בעלי הקניונים, אנחנו דרשנו להוריד את מחיר התחבורה הציבורית.

חיים ביטון: בדיונים על פיצויים לבעלי עסקים דרש יושב-ראש תנועת ש"ס, שר הפנים דאז אריה דרעי, לדאוג שיחלקו כרטיסי מזון לחלשים.

חיים ביטון: גם בחשמל דרשנו להוזיל ולהוריד את המחיר עבור המשפחות החלשות וקשות היום.

חיים ביטון: שמנו בראש סדר-היום את מעוטי היכולת, את הפריפריה החברתית והכלכלית של ישראל, את החוליה החלשה, אותה חוליה שבלעדיה לא יכולה להתקיים מדינה; את אותם אלה שאין להם לובי בכנסת, אלה שסובלים הכי הרבה היום כשהם נכנסים לסופר ורואים את יוקר המחיה; אלו שהתייקרות סל המזון היא שאלה של חיים בעבורם.

חיים ביטון: הממשלה הרעה הזאת מתעלמת מהחלשים בחברה.

חיים ביטון: ממשלת השבעים לא יודעת מה מרגיש ילד רעב בשדרות.

חיים ביטון: אין לה מושג איך מרגישה אם חד-הורית באשדוד.

חיים ביטון: לא מעניין אותה הדאגות של אימא נכה בדימונה.

חיים ביטון: נוסף על כך, בחוצפה שאין שני לה מצא לו כעת שר האוצר את הסיבה המרכזית ליוקר המחיה, ומפנה אצבע מאשימה כלפי החרדים.

חיים ביטון: אני לא איכנס לנתונים ולעובדות על מספר הנשים החרדיות העובדות והעלייה הגדולה.

חיים ביטון: יש שני מיליון אנשים, משפחות, שנמצאות מתחת לקו העוני.

חיים ביטון: לא, הם לא חרדים, אבל אני רוצה להגיד לכם, כמו רבים וטובים שהיו לפניו, לפני ליברמן, הוא מצא את התשובה לתסכול ההולך וגובר עליו בציבור והחל לרקוד על דמם של אלה שעשק אותם בכל דרך אפשרית, גם בתוכנית הזאת, בבחינת – כמה זה כואב לומר – הכה את החרדי והצל את המדינה.

חיים ביטון: אני רוצה לומר לכם, חברי הממשלה, שהפטנט שהשתמשתם בו אין-ספור פעמים, שבו האשמתם את החרדים בכל חוליי החברה, כבר לא עובד.

חיים ביטון: האצבע המאשימה כלפי הציבור החרדי בכל עת שהכיסא בוער תחתיכם, בכל עת שאתם מבקשים חיבוק מאנשי ישראל הראשונה, כבר מגוחכת.

חיים ביטון: הציבור כבר מזהה אתכם כחבורה של מנותקים, חבורה של זחוחים, ואתם, במה שאתם עושים עכשיו, תדעו שהציבור רואה ושומע.

חיים ביטון: הציבור כבר לא ייתן לכם לזרוק את האחריות הלאה.

חיים ביטון: האחריות היא שלכם בלבד.

חיים ביטון: הגזרות הנוראיות מחצי נשנה האחרונה, ולאחר מכן הניסיון של תיקון כלפי האוכלוסיות החזקות תוך התעלמות מוחלטת משאר האוכלוסיות, מעידים כמאה עדים שלא תוכניות או רפורמות נמצאות על השולחן, כי אם שליפות מהמותן והחלטות על בסיס אישי ונקמני, והתוצאה – שבצד הדרך נפלטות באבחת יד אלפי משפחות ללא אפשרות קיום.

חיים ביטון: מצב הדברים דורש חשיבה מחודשת והחזרת המצב לקדמותו.

חיים ביטון: חבריי חברי הכנסת, אני חושב שלא צריך לחדד על כך שהניסיון הנואל להתנהל בצורה הזאת, כפי שמתנהלת הממשלה הזאת, בעיקר בתוכניותיה הדורסניות ובניסיון לשרוד ולמצוא חובה אחד אצל השני.

חיים ביטון: ואני רוצה פה לתת סנגוריה כלפי חלק מאותם אנשים היושבים בממשלה, שאלה לא דעותיהם האמיתיות.

חיים ביטון: אני מכיר כאלה חברי כנסת ואני מכיר אפילו כאלה שרים שיושבים בממשלה הזאת.

חיים ביטון: הם אשמים.

חיים ביטון: הם אשמים בגלל שהם לא קמים וזועקים ואומרים: אנחנו לא נהיה בממשלה כזאת.

חיים ביטון: אבל זו לא הדעה שלהם.

חיים ביטון: הם מצביעים והם שותקים בכאב גדול.

חיים ביטון: הם לא מאמינים במה שקורה פה.

חיים ביטון: חלקם נמצאים איתנו היום במלחמה על יוקר המחיה, מבלי להזכיר שמות של אלה שיצאו ודיברו, וגם אלה שכואב להם ולא מדברים, שלא מאמינים בכל מה שקורה פה לחוליות החלשות של המדינה, שלא מאמינים בהסתה הזאת, שהולכת וחוזרת ממריצות ללקחת להם את הכסף.

חיים ביטון: מה חשבתם, שתיקחו את הכסף ותיקחו ותזרקו אותם לאשפה ואז – מה יקרה, פתאום המדינה שלנו תהיה מדינה עם כלכלה חזקה?

חיים ביטון: פתאום כל התוכניות בתוך הנאומים שלכם לחזור על המשפחות העובדות עוד פעם ועוד פעם – אנחנו בעד.

חיים ביטון: אנחנו עובדים.

חיים ביטון: רוב המשפחות שלנו עובדים.

חיים ביטון: אבל להציג את זה כאילו אנחנו אלה שגרמנו לדבר הזה, זה דבר ששייך לתקופות אפלות בהיסטוריה, וזה חייב להיעצר.

חיים ביטון: ועל כן, חבריי חברי הכנסת, אני מבקש מכם להצביע אי-אמון בממשלה הזאת.

חיים ביטון: אי-אמון בממשלת יוקר המחיה, אי-אמון בממשלה דורסנית שדורסת את החלש והמסכן, ולעזור לאותם חברי כנסת בתוך הממשלה הזאת שזועקים לנו בשקט תצילו אותנו מהמצב.

חיים ביטון: תודה רבה.

מיקי לוי: תודה רבה.

מיקי לוי: בבקשה, השר חמד עמאר.

חמד עמאר: אדוני היושב-ראש, חבריי חברי הכנסת, חברת הכנסת קטי שטרית התייחסה לשאילתות, אני רק אגיד במשפט אחד: במשרד האוצר יש עכשיו שתי שאילתות שהיום עברתי עליהן ואישרנו אותן.

חמד עמאר: אין שום שאילתה אחרת במשרד האוצר.

חמד עמאר: אז הנתון שהיא נתנה של 16 שאילתות שנמצאות במשרד האוצר הוא לא נכון.

חמד עמאר: כי אני בעצמי עוקב אחרי השאילתות, ואני מכיר את חשיבות עבודת הכנסת והעבודה של חברי הכנסת, ואצלי לא מתעכבים דברים כאלה.

חמד עמאר: ברגע שמגיעות שאילתות, אני בעצמי עובר, עונה ומחזיר.

חמד עמאר: ולנושא שלנו, של האי-אמון.

חמד עמאר: אני חושב שביום רביעי שעבר הציגו ראש הממשלה, שר האוצר ושרת הכלכלה תוכנית כלכלית, תוכנית להפחתת יוקר המחיה, חסרת תקדים.

חמד עמאר: לפעמים לבוא ולדבר ולהגיד דברים – ואני, אדוני היושב-ראש, אגיד לך כמה דברים שהממשלה הזאת עשתה בשמונת החודשים שאנחנו יושבים.

חמד עמאר: שמונה חודשים הממשלה הזאת קיימת, וצעדים שלקחה ועשתה: בנוסף להעברת התקציב, חוק ההסדרים, עם כל הנושא של היבוא ופתיחת היבוא והרפורמה ביבוא; אני מדבר על התוכנית שאישרו אותה.

חמד עמאר: אני אגיד רק דברים שנעשו לא מזמן – ביטול היטל על עובדים זרים.

חמד עמאר: זה בעלות של 600 מיליון שקל, אדוני היושב-ראש.

חמד עמאר: זה דבר שעוזר למסעדנים, בעלי המסעדות, אולמות, אנשים שהיו משלמים הרבה מאוד כסף על היטל.

אופיר אקוניס: זה עוזר למסתננים.

מיקי לוי: גם חקלאות.

חמד עמאר: גם חקלאות.

חמד עמאר: חקלאות היה קיים.

חמד עמאר: גם חקלאות.

אופיר אקוניס: שכחת שזה עוזר למסתננים.

חמד עמאר: שילמו הרבה כסף.

חמד עמאר: אני חושב שבסופו של דבר זה התגלגל לאותם אנשים שבאים לסעוד במסעדות האלה.

חמד עמאר: זה ב-600 מיליון שקל.

חמד עמאר: ביטול מכסים בתעשייה ובמזון – בשר, דגים, קמח, ומוצרי צריכה, חומרי גלם לתעשייה, לבנייה, על מנת להוריד את מחירי הדיור.

חמד עמאר: זה עוד צעד, בעלות של 1.26 מיליארד שקל.

סמי אבו שחאדה: כמה - - - כבוד השר?

סמי אבו שחאדה: מה תהיה העלות?

חמד עמאר: נקודות זיכוי – נקודות זיכוי לגילאי 6–12.

חמד עמאר: הרבה שאלו מה עם 1–6.

חמד עמאר: 1–6 מקבלים 5 נקודות זיכוי.

חמד עמאר: מ-6–12 קיבלו נקודת זיכוי אחת, אדוני היושב-ראש, היום יקבלו 3 נקודות זיכוי.

חמד עמאר: 3 נקודות זיכוי מתבטאות בשנה למשפחה – 10,600 שקל.

שלמה קרעי: 1–6 רק האימא מקבלת, היא לא יכולה להעביר לאבא.

שלמה קרעי: תגיד את זה.

קריאה: הוא לא יודע.

קריאה: הוא לא יודע.

חמד עמאר: 10,600.

חמד עמאר: 10,600.

חמד עמאר: נקודות זיכוי להורים לילדים בגיל 6–12.

שלמה קרעי: 1–6 זה רק האישה והיא לא יכולה להעביר לגבר, תגיד את זה.

חמד עמאר: זו עזרה מאוד גדולה לאותן משפחות.

שלמה קרעי: ומה עם החלשים?

שלמה קרעי: מה עם מי שלא מגיע לסף המס?

מיקי לוי: חבר הכנסת קרעי, נכנסת, תוך כדי הליכה נתת הרצאה.

שלמה קרעי: אני שמעתי אותו בחוץ.

חמד עמאר: אדוני היושב-ראש, אני מופיע בכנסת, אני חושב שאני נמצא בכנסת בכל ימי שני, שלישי, רביעי.

חמד עמאר: אני עולה הרבה לכאן לנאום, ואתה עדיין לא ידעת שבצד ימין אני לא שומע, ואני מחליט מתי להפעיל את צד ימין או לא להפעיל את צד ימין.

חמד עמאר: בינתיים החלטתי לא להפעיל את צד ימין.

שלמה קרעי: אתה גם לא שומע את הציבור.

שלמה קרעי: אתה גם לא שומע את החלשים.

שלמה קרעי: אתם לא שומעים כלום.

חמד עמאר: 10,600 שקל למשפחות.

דוד אמסלם: 60% – הבלוף הכי גדול – לא מגיעים לסף המס.

חמד עמאר: משפחות שזקוקות לכל שקל.

חמד עמאר: משפחות שיוצאות לעבוד, להביא פרנסה למשפחות שלהן בכבוד - -

דוד אמסלם: 60% לא מגיעים לסף המס.

דוד אמסלם: אתה דואג רק לעשירים.

חמד עמאר: - - מקבלים 10,600 בעלות של 2.1 מיליארד שקל.

דוד אמסלם: אל תדאג, רוב הדרוזים לא שם.

שלמה קרעי: חילקתם - - - רק לעשירים.

דוד אמסלם: רוב הדרוזים לא שם.

דוד אמסלם: רוב הדרוזים לא שם, אל תדאג.

חמד עמאר: הגדלת סבסוד - -

דוד אמסלם: אתה רק מפמפם כל מיני מסרים שקריים.

חמד עמאר: - - לצהרונים באשכול - -

דוד אמסלם: רוב אזרחי מדינת ישראל בכלל לא מגיעים לסף המס.

חמד עמאר: - - 5-4.

חמד עמאר: דווקא בנקודה הזאת אני רוצה להגיד לך, חברי, וכאן אני שמעתי אותך – הדרוזים כאן בהגדלת סבסוד לצהרונים ב-5-4, הרבה יישובים דרוזיים עלו ל-4 ו-5.

חמד עמאר: כשהיו ב-3, שילמו 50 שקל.

חמד עמאר: כשהעלו אותם ל-4 ו-5, היו צריכים לשלם 300 ו-500 שקל.

דוד אמסלם: זה עוזר בעיקר לאלה שעובדים בהייטק, אלה שעובדים בהייטק בתל אביב.

חמד עמאר: אותן משפחות – והרבה משפחות, הרבה משפחות, הרבה יישובים - -

דוד אמסלם: אלה שעובדים בגוש דן.

חמד עמאר: - - כמעט כל היישובים עלו ל-4.

חמד עמאר: חסכנו לכל משפחה 2,500 שקל בשנה.

דוד אמסלם: אתם מרמים את כולם כל הזמן.

דוד אמסלם: יש שר אוצר שלא מבין דבר וחצי דבר.

חמד עמאר: את זה מקבלים גם הדרוזים, והרבה פניות היו אליי מהדרוזים.

חמד עמאר: אל תדאג לנושא הזה, הדרוזים יוצאים לעבוד – גם גברים וגם נשים.

שלמה קרעי: פיזרתם כסף גם על האלפיון העליון.

שלמה קרעי: גם על האלפיון העליון פיזרתם כסף.

דוד אמסלם: הוא עוזר רק למי שאוכל קוויאר.

מיקי לוי: חבר הכנסת אמסלם, תודה.

חמד עמאר: הגדלת מענק עבודה לאנשים שמרוויחים שכר נמוך – 250 מיליון שקל, העלות.

שלמה קרעי: 60 שקל בחודש.

שלמה קרעי: 60 שקל בחודש.

שלמה קרעי: תתבייש לך.

חמד עמאר: 250 מיליון שקל עלות - -

שלמה קרעי: 60 שקל בחודש, תתבייש.

חמד עמאר: - - לאותן משפחות.

חמד עמאר: ביטול הבלו על הפחם – 600 מיליון שקל.

חמד עמאר: זה יביא להוזלת החשמל.

חמד עמאר: הממשלה החליטה לבטל את הבלו על הפחם, וזו עלות של 600 מיליון שקל, וזה יביא להורדה במחיר החשמל.

דוד אמסלם: של כמה?

חמד עמאר: יביא להורדה במחיר החשמל.

דוד אמסלם: זה יעלה את החשמל ב-4%.

חמד עמאר: הקמת צוות להפחתת הריכוזיות והגברת התחרות במשק – גם את הנושא הזה, כל הנושא של הריכוזיות ותחרות במשק – זו הסיבה שאין תחרות, לא בתחנות היבוא.

חמד עמאר: אנחנו עשינו את זה, הממשלה הזאת עשתה את זה.

חמד עמאר: המונופולים – יהיו להם מתחרים, וברגע שיש תחרות, יש הורדה במחירים.

חמד עמאר: ואני אגיע גם לאוכלוסיות החלשות, שהממשלה הזאת סייעה ועזרה, סיוע לאוכלוסיות מוחלשות ולחיילי צה"ל.

חמד עמאר: העלאת קצבאות הנכות ב-2.7 מיליארד שקל.

חמד עמאר: כולכם זוכרים את הפגנות הנכים, שבע שנים נלחמו על מנת לקבל תוספת.

חמד עמאר: שבע שנים היו בכנסת כאן.

חמד עמאר: אתה חבר כנסת ותיק, אדוני היושב-ראש, היית רואה אותם.

חמד עמאר: עכשיו אנחנו לא רואים אותם.

חמד עמאר: הגענו לסיכומים איתם בסכום של 2.7 מיליארד שקל.

חמד עמאר: 2.7 מיליארד שקל לנכים.

חמד עמאר: תוספת לגמלת השלמת הכנסה לאזרחים ותיקים – 250,000 אזרחים ותיקים שמקבלים השלמת הכנסה קיבלו תוספת בשכר שלהם, מ-530 עד 700 שקל.

חמד עמאר: קיבלו תוספת לגמלה שלהם - -

יוסף טייב: - - -

חמד עמאר: - - 1.5 מיליארד שקל אותם אנשים קיבלו.

שלמה קרעי: פיזרתם כסף על האלפיון העליון, על מי שלא צריך את הכסף.

שלמה קרעי: תתביישו.

חמד עמאר: לתת לקצבאות נכים 2.7 מיליארד - -

דוד אמסלם: - - - לעשירים - - -

שלמה קרעי: - - - לעשירים - - -

חמד עמאר: - - פיזרנו כסף לנכים, האנשים הזקוקים ביותר.

קריאות: - - -

דוד אמסלם: אנחנו התחלנו - - - אתה משקר.

חמד עמאר: פיזרנו כסף לקשישים - -

דוד אמסלם: התוכנית עם הנכים התחילה אצלנו.

דוד אמסלם: למה אתה משקר?

חמד עמאר: - - פיזרנו כסף לאזרחים הוותיקים - -

דוד אמסלם: למה אתה משקר?

דוד אמסלם: - - -

שלמה קרעי: - - -

חמד עמאר: - - 1.5 מיליארד שקל.

חמד עמאר: פיזרנו כסף.

חמד עמאר: זה פיזרנו כסף?

דוד אמסלם: אנחנו הבאנו מתווה לכמה שנים.

דוד אמסלם: אתה יודע.

חמד עמאר: פיזרנו כסף לאנשים הזקוקים ביותר, לאנשים הזקוקים ביותר נתנו - -

דוד אמסלם: - - -

מיקי לוי: חבר הכנסת אמסלם, מספיק.

חמד עמאר: - - אנחנו פיזרנו כסף.

דוד אמסלם: כל הכבוד.

חמד עמאר: אנחנו זרקנו כסף מהמסוק.

דוד אמסלם: למה אתה משקר?

חמד עמאר: אנחנו.

קריאות: - - -

חמד עמאר: אנחנו פיזרנו כסף.

מיקי לוי: חבר הכנסת אמסלם, קריאה ראשונה.

מיקי לוי: מספיק.

דוד אמסלם: הוא משקר.

חמד עמאר: העלאת דמי קיום לחיילי צה"ל בסדיר - -

דוד אמסלם: הוא מקריא את השקרים - - -

חמד עמאר: - - ב-900 מיליון שקל, 50% תוספת לחיילי צה"ל.

דוד אמסלם: אם אנחנו לא היינו מגישים חוק - - -

חמד עמאר: 50%.

חמד עמאר: לא עשית את זה 12 שנים - -

קריאות: - - -

חמד עמאר: - - לא תעשה את זה בזמן שישבת כאן.

חמד עמאר: 12 שנים לא עשית את זה.

שלמה קרעי: - - - 50% - - -

חמד עמאר: 12 שנים לא עשית את זה, תעשה את זה עכשיו?

קריאות: - - -

חמד עמאר: בגלל שישבת כאן באופוזיציה וצעקת?

קריאות: - - -

חמד עמאר: הצעקות שלך עשו את זה?

חמד עמאר: הצעקות שלך עשו את זה?

חמד עמאר: לא הצעקות שלך.

חמד עמאר: החלטה של שר האוצר ושר הביטחון עשתה את זה.

דוד אמסלם: אם העלינו את זה, אתה עולה להתנצל?

חמד עמאר: שר האוצר ושר הביטחון עשו את זה - -

דוד אמסלם: אם העלינו את זה, אתה עולה להתנצל?

חמד עמאר: - - לא אתה, לא הצעקות שלך.

דוד אמסלם: שאלתי, אם העלינו – אתה עולה להתנצל?

חמד עמאר: הגדלת מענקים לניצולי שואה - -

דוד אמסלם: אה, תגיד, תאכל את הכובע שאין לך?

מיקי לוי: תודה.

מיקי לוי: חבר הכנסת אמסלם, תודה.

חמד עמאר: - - ב-300 מיליון שקל.

שלמה קרעי: הוא משקר.

מיקי לוי: חבר הכנסת קרעי.

שלמה קרעי: אתה יודע, מיקי.

מיקי לוי: אבל אמרת את זה, שמעתי.

שלמה קרעי: אנחנו העלינו ב-50%.

דוד אמסלם: כל מילה שלו זה שקר.

מיקי לוי: חבר הכנסת קרעי, אני קורא אותך לסדר.

שלמה קרעי: תגיד לו שהוא משקר - - -

מיקי לוי: ועוד לא רשמתי אותך.

חמד עמאר: הגדלת מענקים לניצולי שואה, שראו את זה כבר במשכורת – בבנק, ראו את זה, זה לא משהו באוויר.

דוד אמסלם: תעזרו לעצמאים הקטנים.

דוד אמסלם: תעזרו לעם ישראל.

חמד עמאר: ראו את זה.

חמד עמאר: ראו את זה כבר.

חמד עמאר: ההבדל בינינו - - -

דוד אמסלם: אתם מכוונים לקבל עוד מנדט מהצפונבונים.

דוד אמסלם: זה הבוס שלך.

דוד אמסלם: לא דואג לעם ישראל, אל תדאג.

חמד עמאר: אדוני חבר הכנסת - - -

דוד אמסלם: שיעלה את המס על הסיגרים.

חמד עמאר: אדוני חבר הכנסת - - -

דוד אמסלם: שיעלה את המס על הקוויאר.

חמד עמאר: אדוני חבר הכנסת - - -

דוד אמסלם: שיעלה את המס על היאכטות.

חמד עמאר: אדוני חבר הכנסת, מי שדואג - - -

דוד אמסלם: על הרולקס.

חמד עמאר: מי שדואג לאזרחים הוותיקים ומי שדואג לנכים - -

דוד אמסלם: שמענו אתכם.

דוד אמסלם: שמענו אתכם.

חמד עמאר: - - ומי שמעלה לחיילי צה"ל ב-50% - - -

דוד אמסלם: דרך אגב, אם לא היה קמפיין, הבוס שלך אמר:

דוד אמסלם: השנה לא יעלה.

חמד עמאר: מי שהגדיל לניצולי שואה תוספת של 2,500 שקל בעלות של 300 מיליון, אני חושב שאתם צריכים לשבת ולהקשיב, להקשיב להטבות שנתנו, לדברים שעשינו.

יוסף טייב: מקשיבים.

יוסף טייב: מה עם שני מיליון?

חמד עמאר: תקשיבו.

יוסף טייב: מה עם שני מיליון?

דוד אמסלם: תודה רבה.

דוד אמסלם: תודה רבה.

דוד אמסלם: העניים אומרים לכם תודה רבה.

דוד אמסלם: אזרחי ישראל העניים – תודה רבה.

דוד אמסלם: הבאתם כסף מהבית, חילקתם.

דוד אמסלם: תודה רבה.

חמד עמאר: זה רק דברים שעשינו בשמונה החודשים האחרונים, ואני עוד לא סיימתי.

חמד עמאר: תקציב חברתי וסיוע ממוקד, אדוני היושב-ראש.

חמד עמאר: מיגון הצפון – 5 מיליארד שקל לעשר שנים.

חמד עמאר: שר האוצר, כשהיה שר הביטחון, העביר את זה, קרוב לשנתיים אף אחד לא נגע בזה, אף אחד לא עשה שום דבר שם.

חמד עמאר: שר הביטחון מגיע בתור שר האוצר, מאשר את זה ו-5 מיליארד שקל בעשר שנים למיגון הצפון.

חמד עמאר: תוספת תקנים, מיטות ומכשירים רפואיים ב-2 מיליארד שקל לבתי חולים; הגדלת הסיוע לביטחון תזונתי – 110 מיליון שקל; העברת אגף למעונות יום למשרד החינוך – מיליארד שקל; עסקת חבילה במשק שתעלה 500 מיליון שקל; נפש אחת, סיוע לנכי צה"ל – מיליארד שקל; הסכם עובדי מינהל ומשק בבתי חולים, אדוני היושב-ראש, אף אחד לא הגיע איתם לשום הסכם, יותר מעשר שנים לא היה להם הסכם עבודה.

חמד עמאר: יש הסכם עבודה בעלות של 250 מיליון שקל.

חמד עמאר: אלה אנשים שיוצאים לעבודה, עובדים, אנחנו צריכים לדאוג להם.

חמד עמאר: תוכנית לצמצום פערים בחינוך בעלות של 300 מיליון שקל; תקציב למאבק באלימות בתוך המשפחה, שהוחלט עליו ואף אחד לא תקצב אותו, תקצבנו אותו ב-150 מיליון שקל; בתי חולים בצפון, בדרום, הייתה החלטת ממשלה, הייתה, אבל שום דבר לא נעשה.

חמד עמאר: תקצבנו את זה ב-70 מיליון שקל לתכנון והתחלנו בתכנון.

חמד עמאר: הדברים שאני אומר כאן, אדוני היושב-ראש, זה עלות של יותר מ-16 מיליארד שקל, קרוב ל-17 מיליארד שקל.

חמד עמאר: קרוב ל-17 מיליארד שקל תוכנית חברתית, הולכת לאוכלוסיות שזקוקות לכסף הזה.

חמד עמאר: זו התמיכה של הממשלה הזאת.

חמד עמאר: תודה רבה.

מיקי לוי: תודה רבה.

מיקי לוי: חבר הכנסת אקוניס, בבקשה.

אופיר אקוניס: על פי התקנון צריך להיות שר באולם.

מיקי לוי: כן, אבל איפה?

מיקי לוי: הרגע הוא היה פה.

אופיר אקוניס: מאה אחוז.

אופיר אקוניס: נמתין.

מיקי לוי: אפשר בבקשה לקרוא - - -

אופיר אקוניס: או שתפעיל לי את השעון עד שהוא ייכנס.

אופיר אקוניס: הינה, הינה השר.

דוד אמסלם: הלך לישון.

מיקי לוי: הלך לשתות מים.

קריאה: - - -

דוד אמסלם: הלך לישון גם צוהריים.

מיקי לוי: הלך לשתות מים.

מיקי לוי: בבקשה.

אופיר אקוניס: אדוני היושב-ראש, חברות וחברי הכנסת, אני מאשים.

אופיר אקוניס: אני מאשים את ממשלת ישראל ה-35 בהרס הדמוקרטיה הישראלית ובהחרבתה; אני מאשים את ממשלת ישראל בניהול כושל ומסוכן של מגפת הקורונה, שבה נספרו עד הבוקר הזה 3,152 ישראלים שנפטרו בשבעה חודשים; אני מאשים את ראש ממשלת ישראל בהקמת ממשלה במרמה ובהפרת אמונים, בשקר ובנוכלות, כמו במשטרים האפלים ביותר, עם סיעת מיעוט זניחה; אני מאשים, אדוני היושב-ראש, את שר הביטחון של ישראל בטיהור בסגנון בולשביקי של עיתונאים בעלי עמדה עצמאית בתחנת השידור הציבורית גלי צה"ל, שידורי צבא ההגנה לישראל, טיהור בולשביקי, פחדני, כשהוא מסתתר, שר הביטחון, מאחורי כתפיה הרחבות של מפקדת זמנית; אני מאשים את שר האוצר אביגדור ליברמן בהסתה נוראה, נבובה ומסוכנת נגד ציבורים שלמים בישראל – קודם נגד הערבים, קודם נגד הערבים, אחר כך נגד החרדים ומי יגן עליכם, אדוני היושב-ראש, כשהוא יסית נגדכם?

אופיר אקוניס: ומי יגן עליכם?

אופיר אקוניס: אני מאשים את הממשלה הזאת בהפקרת ביטחונם של משפחות ואזרחים בישראל ובירושלים בירתנו, בין משרד המשפטים למשרד לביטחון פנים, למשרד המדע והטכנולוגיה ולמטה הארצי המוכר לך.

אופיר אקוניס: גם שם נסוגים, משפילים מבט מול הטרור האסלאמי.

אופיר אקוניס: בשם למעלה משני מיליון ישראלים שהצביעו בעד סיעות האופוזיציה, אנחנו מאשימים וקובעים – זוהי הממשלה, הממשלה השלושים-ושש של מדינת ישראל, המושחתת, הגרועה, האטומה והמסוכנת ביותר לקיומה של ישראל.

אופיר אקוניס: אנחנו מאשימים שקיבלתם את ישראל דמוקרטית ואתם עלולים להחזיר אותה צפון קוריאה.

אופיר אקוניס: תודה, אדוני היושב-ראש.

מיקי לוי: תודה רבה.

מיקי לוי: חבר הכנסת אבוטבול, בבקשה.

משה אבוטבול: כבוד היושב-ראש, כנסת נכבדה, כבוד השר שנמצא כאן איתנו, ללא ספק שאנחנו כאן נמצאים כדי להתריע, כדי להתנגד לממשלה הזאת.

משה אבוטבול: יש הרבה תחומים שהיא כל כך גרועה בהם.

משה אבוטבול: יש כל כך הרבה דברים שיש אוזלת יד, שיש מכשלות רבות.

משה אבוטבול: אנחנו רואים את זה, מי שמסתובב בכל הארץ – "יצא קַוָּם בקצה תבל מליהם" – רואים בדיוק שאין תחום שהממשלה הרעה הזאת לא הזיקה שם.

משה אבוטבול: בבוקר אנחנו רואים את ההפגנה של העצמאים, של בעלי המשאיות, מורי הדרך.

משה אבוטבול: אם נעבור, כמעט אין תחום שהממשלה הרעה לא פגעה בזה.

משה אבוטבול: אנחנו רואים גם את יוקר המחיה.

משה אבוטבול: רואים את זה שבעצם לא מעניין אותם כלום.

משה אבוטבול: הרעב לעולם לא יודע את אושרו של השבע, אבל השבע ודאי לא יודע את מצוקתו של הרעב.

משה אבוטבול: לראות את עמך בית ישראל שהם צועקים וזועקים, כל אחד ממקום מושבו, איך שהיוקר מאמיר; לראות את אותם אנשים, כפי שראינו בהתחלה בסרטון, שלכאורה מבוים על ידי שחקנים, שהוציאה תנועת ש"ס – בהתחלה זה היה נראה סרטון כביכול – אתה יודע מה, בהתחלה באו ואמרו: אה, יש פה שחקנים, אבל לאט-לאט יצא הסרטון האמיתי, שכאשר ביקש מאיתנו יושב-ראש התנועה שלנו הרב אריה דרעי ללכת לשווקים ולרחובות לראות מה קורה, שם ראינו בדיוק מה קורה, מוריי ורבותיי.

משה אבוטבול: לראות את הדמעות של האנשים, כל אחד צועק ממקום אחר איך שהוא סובל מהממשלה הזאת, איך שהוא נאלץ להוריד מהעגלה מוצרים שנמצאים שם; לראות את היוקר של המחיה; אי-אפשר להתעלם, אי-אפשר לעצום עין.

משה אבוטבול: לכן, ברוך השם, אני רוצה, דווקא בנאומי זה, שאנחנו מתנגדים לממשלה ונלחמים בה, להודות ולברך את ידידי היקר והחביב חבר הכנסת הרב אוריאל בוסו, לרגל השקת השדולה החשובה שלו למאבק ביוקר המחיה יחד עם יושב-ראש ועדת הכלכלה מיכאל ביטון.

משה אבוטבול: אנחנו צריכים לזכור שמי שהצית את כל הנושא הזה – אומנם כיום כולם מדברים עליו – זה יושב-ראש התנועה שלנו, הרב אריה דרעי.

משה אבוטבול: מי שראה את כל אלה שהגיעו לשדולה, מכל מפלגות הבית, ראה בדיוק שבעצם כולם כואבים את הכאב האמיתי של יוקר המחיה.

משה אבוטבול: אנשים – אין להם מה לאכול.

משה אבוטבול: אנשים מסתובבים עם כאב גדול.

משה אבוטבול: באמת חשוב לבקש מהרב אוריאל, הלאה – הרב אוריאל היקר, תמשיך הלאה להוביל את השדולה הזאת ולדעת שלצערנו זה פוגע גם בערבים, גם בחלשים, גם בחרדים, גם בדתיים וגם באדם שלא מרוויח 20,000 שקלים.

משה אבוטבול: כולנו סובלים מזה.

משה אבוטבול: אז תמשיך להוביל את השדולה היקרה הזאת.

משה אבוטבול: אנחנו לצידך.

משה אבוטבול: אנחנו נעזור, כל מה שתצטרך מאיתנו – אנחנו חיילים של השדולה.

משה אבוטבול: להילחם בממשלה הרעה הזאת - -

ג'ידא רינאוי-זועבי: תודה רבה.

ג'ידא רינאוי-זועבי: - - בממשלה השמנה הזאת, שלא מכירה את צערם של אותם עניים, כולל הערבים, היהודים והחרדים וכולם.

ג'ידא רינאוי-זועבי: אני מאחל לך המון הצלחה.

ג'ידא רינאוי-זועבי: היו שם גם אנשי מקצוע, גברתי היושבת-ראש.

ג'ידא רינאוי-זועבי: אותם אנשי מקצוע שהיו שם, מאיגוד לשכות המסחר, מכל מיני ארגונים, באו ואמרו משפט אחד: יוקר המחיה פוגע בכולנו.

ג'ידא רינאוי-זועבי: תודה רבה.

ג'ידא רינאוי-זועבי: אני מסיים את דבריי רק, היות שהיום זה גם יום שמח, יום שאי-אפשר להתעלם ממנו: יושב-ראש התנועה שלנו חוגג יום הולדת 63 שנה, הרב אריה דרעי.

ג'ידא רינאוי-זועבי: אז בשמי ובשם כולם, גם בשם ממשלת ישראל, שלרגע מתנתקת - - -

ג'ידא רינאוי-זועבי: גם בשם כולנו וגם כולל בשמי מאחלים לו מזל טוב והרבה אושר.

ג'ידא רינאוי-זועבי: בשם כולנו מאחלים לו המון מזל טוב, לרב אריה דרעי, ומאחלים לו לחזור מהר לכנסת.

ג'ידא רינאוי-זועבי: כדי שזה יהיה, צריכים להפיל את הממשלה.

ג'ידא רינאוי-זועבי: תודה רבה.

ג'ידא רינאוי-זועבי: תודה רבה.

ג'ידא רינאוי-זועבי: חבר הכנסת ניר אורבך - -

שלמה קרעי: יש רשימת דוברים, ירדנה?

אופיר אקוניס: לפרסם על הלוח.

ג'ידא רינאוי-זועבי: - - אינו נוכח.

ג'ידא רינאוי-זועבי: חבר הכנסת יצחק פינדרוס, בבקשה.

ג'ידא רינאוי-זועבי: אחריו – חבר הכנסת יוסי שיין.

ג'ידא רינאוי-זועבי: בבקשה, יש לך שלוש דקות.

יצחק פינדרוס: גברתי היושבת-ראש, חבריי חברי הכנסת, יש פה אפילו שר במליאה, הסתובב היום, וראיתי פרסומים, שלא מקובל להגיש אי-אמון כשראש הממשלה לא נמצא והוא בשליחות מדינית – מאותם "דמוקרטים", ממשלה שחרתה על דגלה את נוהלי הדמוקרטיה.

משה ארבל: ליברמן נמצא - - -

יצחק פינדרוס: יש שם בממשלה – כמו שיש שם דתיים יש שם דמוקרטים, אותה פיקציה.

יצחק פינדרוס: אז חדשות בשבילכם: אנחנו התרגשנו לשמוע בשבוע שעבר שהשר ליברמן הסכים לקבל בלשכתו את ראש הממשלה, שהתחנן לפגישה, וקיבל אותו.

יצחק פינדרוס: אז מכיוון שאין ראש ממשלה בישראל, למי שלא יודע, אז זה לא רלוונטי איפה הוא נמצא או לא נמצא.

יצחק פינדרוס: האיש לא רלוונטי לעניין.

יצחק פינדרוס: אבל עכשיו אני רוצה לדבר על עצם העניין.

יצחק פינדרוס: גברתי חברת הכנסת, היושבת-ראש, אני חושב שהדברים צריכים להיות לתשומת לבך.

יצחק פינדרוס: הישראבלוף – לא נעים לי שאני עומד פה פעם אחר פעם ומדבר על הישראבלוף הזה – יש פה ישראבלוף שהוא בלתי נתפס.

יצחק פינדרוס: במדינת ישראל קרה בינואר דבר מאוד מעניין: עלו המחירים בהכול; שמונת צווי המיסים, שממשלת ישראל – שאמרה שהיא הולכת לסינגפור והיא הולכת לבלי מיסים ולהוריד מיסים – כל המיסים נכנסו לתוקף, ועליות המחירים נכנסו בטירוף.

יצחק פינדרוס: לא הורידו את הרגולציה בנמלים, להתמודד עם משבר ההובלה הימית, ולא עשו פעולות בשביל להתמודד עם הדבר הזה.

יצחק פינדרוס: גרמו לעליות מחירים.

יצחק פינדרוס: אזרחי ישראל נאלצו לשלם מחירים.

יצחק פינדרוס: וקרה דבר מעניין, ואני חושב שאת צריכה לדעת את זה: מדינת ישראל גבתה 18 מיליארד שקל יותר במיסים בחודש אחד.

יצחק פינדרוס: בחודש ינואר – 18 מיליארד עודף.

יצחק פינדרוס: 1% במע"מ זה 1.6 מיליארד; 1% במס הכנסה זה 2 מיליארד, לצורך העניין.

יצחק פינדרוס: מורידים לכולם – חברות, עצמאים – 1% במע"מ, 1% במס הכנסה – יכלו לקחת את ההכנסות של ינואר בלבד, לא של כל השנה, לקחת ולהוריד 3%-4% במע"מ או להוריד 3%-4% במה שאתם, החבורה הזאת שיושבת פה, אמרתם שאתם מאמינים.

יצחק פינדרוס: במקום זה, באו עם חבילת בלוף – חבילת בלוף שכל אחד שפותח מנסה להבין, מנסים להסביר לו מה הוא מרוויח.

יצחק פינדרוס: נכנסים לסופר – משלמים יותר, ומה מספרים לנו הנוכלים האלה?

יצחק פינדרוס: זה בגלל שיש קבוצה באוכלוסייה שלא עובדת.

יצחק פינדרוס: לכן מה?

יצחק פינדרוס: לכן ישראל גבתה יותר מדי מס?

יצחק פינדרוס: לכן מה?

יצחק פינדרוס: לכן בעליות המחירים יש יותר מדי כסף?

יצחק פינדרוס: תארו לעצמכם – אולי אני המטומטם, שלא למדתי ליבה, לא מבין את ההיגיון שאם היה יותר כסף בשוק, המחירים היו יורדים כנראה.

יצחק פינדרוס: אם היו יותר אנשים שמשלמים מס, אז היו גובים פחות מס?

יצחק פינדרוס: תסבירו לי.

יצחק פינדרוס: אבל מה זה משנה?

יצחק פינדרוס: אפשר לעבוד ולרמות את כולם, לספר לכולם.

יצחק פינדרוס: קחו את הכסף הזה, תנו את זה לאלה שמגיע להם.

יצחק פינדרוס: על זה נאמר בפרשת השבוע, גברתי היושב-ראש – ובזה אני אסיים – כשאמרו "פרקו נזמי הזהב", בחטא העגל, והכניסו לאש "ויצא העגל הזה" – מהשקר הזה יצא העגל הזה, והעגל הזה לא ראוי לאמון.

יצחק פינדרוס: תודה רבה.

ג'ידא רינאוי-זועבי: תודה רבה, חבר הכנסת יצחק פינדרוס.

ג'ידא רינאוי-זועבי: חבר הכנסת יוסי שיין – אינו נוכח; חבר הכנסת אבי מעוז – אינו נוכח.

ג'ידא רינאוי-זועבי: חבר הכנסת סמי אבו שחאדה, בבקשה.

סמי אבו שחאדה: תודה רבה, גברתי היושבת-ראש.

סמי אבו שחאדה: כבוד השר, חברות וחברי הכנסת, אתמול תקפו שוב המתנחלים בשכונת שייח' ג'ראח.

סמי אבו שחאדה: הם התקיפו גם את האנשים שגרים שם בשכונה שלהם - -

שלמה קרעי: זרקו גם בקבוק תבערה על בית של מישהו.

סמי אבו שחאדה: - - והם גם התקיפו את חברי הכנסת מהרשימה המשותפת - -

שלמה קרעי: שהניפו דגלי חמאס.

סמי אבו שחאדה: - - שהיו שם.

סמי אבו שחאדה: בשבוע שלפני, קבוצה לא קטנה של מתנחבלים החליטה ללכת לאזור רהט ולהקים שם מאחז, התנחלות, שיקראו לזה מה שהם רוצים.

שלמה קרעי: אתה המתנחבל הכי גדול שיש פה.

סמי אבו שחאדה: לפני כן, אנחנו רואים את כל מה שקורה בביתא ובברטעה ובשכם ובג'נין, בכל מזרח העיר ירושלים וכל מה שקורה בנגב.

סמי אבו שחאדה: אתה שואל את עצמך: מה, אין משטרה במדינה הזאת?

סמי אבו שחאדה: הם לא רואים את האלימות המזעזעת של המתנחבלים האלה?

סמי אבו שחאדה: בטח שהם רואים.

סמי אבו שחאדה: רק שהם מסכימים.

סמי אבו שחאדה: ולא רק המשטרה לא עושה את העבודה שלה.

סמי אבו שחאדה: זו ממשלה שמבחינת המתנחלים זה המקסימום שהם יכולים לייחל לו.

סמי אבו שחאדה: הרי מנכ"ל מועצת רשע לשעבר הפך להיות ראש ממשלה.

שלמה קרעי: תגיד, כמה תקציבים קיבלתם מבנט - - -

סמי אבו שחאדה: ובגלל שהוא עכשיו ראש ממשלה - -

שלמה קרעי: אה?

שלמה קרעי: תגיד.

סמי אבו שחאדה: - - אנחנו רואים מה קורה.

שלמה קרעי: כמה בנט שילם לכם כדי לתקוף אותו?

סמי אבו שחאדה: תהליך ההשתלטות של המתנחבלים על המדינה נמשך מסוף שנות השמונים, והוא מגיע לשיאו היום.

סמי אבו שחאדה: הם שולטים על חלק גדול ממשרדי הממשלה, חלק גדול ממוסדות השלטון, חלק גדול מהחברות הממשלתיות, ויש להם ייצוג בכל המפלגות הפוליטיות.

סמי אבו שחאדה: כך שכל המדינה עכשיו היא נמצאת אצלם בידיים.

סמי אבו שחאדה: והאנשים המסוכנים האלה מובילים את המדינה למקום מאוד מסוכן.

סמי אבו שחאדה: ולכן אנחנו רואים את ההתנהגות האלימה שלהם גם בגדה המערבית וגם במזרח ירושלים, וגם בנגב וגם במאורעות האחרונים שהיו, גם בלוד וגם ברמלה, וגם בעכו וגם בחיפה.

סמי אבו שחאדה: ולאנשים המסוכנים האלה יש גיבוי פוליטי, גם באופוזיציה וגם בקואליציה.

סמי אבו שחאדה: וזה דבר שמסכן - -

קריאות: זה מנסור עבאס.

קריאות: מנסור עבאס.

סמי אבו שחאדה: - - גם את האזרחים וגם את האזור, להידרדר למקום הרבה יותר אלים והרבה יותר מסוכן.

משה ארבל: סמי, קוראים לו מנסור עבאס?

משה ארבל: תגיד לנו איך.

סמי אבו שחאדה: אני רוצה לקרוא לממשלה הזאת להתעורר.

מיקי לוי: משפט לסיכום.

סמי אבו שחאדה: אני מסיים, אדוני.

שלמה קרעי: בג"ץ הוא המסוכן ביותר, ששם אותך פה.

סמי אבו שחאדה: הדבר הזה מסכן את כל האזרחים וגם את כולנו, יהודים כערבים, במדינה הזאת.

סמי אבו שחאדה: הגיע הזמן להפסיק את פרויקט ההתנחלות ולעבור למדיניות נורמלית.

סמי אבו שחאדה: תודה.

קריאה: סמי, אתה קיבלת יותר מדי קריאות עידוד מהליכוד, מהשותפים.

קריאה: מנסור עבאס יבנה את אביתר.

יועז הנדל: השותפים מהליכוד פה וש"ס נתנו לך קריאות עידוד כל הדרך.

שלמה קרעי: תגיד, כמה תקציבים בנט נתן לכם כדי שתתקפו אותו כל היום שהוא ימני.

שלמה קרעי: כמה?

מיקי לוי: חבר הכנסת שיין.

שלמה קרעי: בטח זה הדיל: קבלו את חוק החשמל, קבלו תקציבים, רק תגידו שאני ימני כל היום.

יועז הנדל: אל תהיה קונספירטור - - -

שלמה קרעי: זו לא קונספירציה, זו האמת.

שלמה קרעי: תגיד את האמת.

שלמה קרעי: אתה אולי לא יודע.

יועז הנדל: זו האמת.

יועז הנדל: נו, מה.

יועז הנדל: שותפות אותנטית.

שלמה קרעי: אתה שותף זוטר כנראה.

שלמה קרעי: אתה לא מעורב בדילים האלה.

יועז הנדל: שלמה, נו מה?

יועז הנדל: סמוך עליי שאני רואה הכול.

סמי אבו שחאדה: - - - מונופול על הרוע?

סמי אבו שחאדה: גם לצד השני יש.

סמי אבו שחאדה: מה אתם חושבים, שרק אתם יכולים להיות גזענים?

סמי אבו שחאדה: יש לכם מתחרים בגזענות.

סמי אבו שחאדה: על מה אתה כועס?

שלמה קרעי: לא, יש לי - - -

סמי אבו שחאדה: על מה אתה כועס, שיש לכם מתחרים בגזענות?

שלמה קרעי: על בג"ץ, על בג"ץ ששם אתכם פה.

סמי אבו שחאדה: שני הצדדים גזענים - - -

שלמה קרעי: - - -

מיקי לוי: תודה רבה.

מיקי לוי: חבר הכנסת שחאדה, חבר הכנסת אבו שחאדה, יש מישהו שממתין על הדוכן.

מיקי לוי: בבקשה, חבר הכנסת שיין.

סמי אבו שחאדה: אבל אדוני היושב-ראש, הוא נעלב מזה - - -

מיקי לוי: מצוין.

מיקי לוי: אני מעדיף שתזמין את חבר הכנסת קרעי לקפה.

יועז הנדל: אדוני היושב-ראש, שחברי האופוזיציה ישלימו ביניהם, אחרי זה – המשותפת והליכוד, שיפסיקו לריב אחד עם השני.

יועז הנדל: יש להם אינטרסים משותפים.

דוד אמסלם: חבר הכנסת שחאדה, תדבר עם חברת הכנסת זועבי.

דוד אמסלם: היא קרובה אליך.

דוד אמסלם: דבר איתה.

דוד אמסלם: יותר קרוב.

דוד אמסלם: דבר איתה - - -

יוסף טייב: אדוני היושב-ראש, חבריי חברי הכנסת, בשבוע שעבר עמדתי כאן במליאה והתרעתי על כך שהגינוי הגורף של מערכת החוק בישראל מוביל לאנרכיה.

יוסף טייב: היו אלה ימים של כאוס.

יוסף טייב: ראש האופוזיציה אפילו התיימר, מעל במה זו ממש, לדמות את פרשת פגסוס, ואני מצטט, לשימוש של צה"ל במטוסי F-35 שאנחנו משתמשים בהם נגד איראן, חיזבאללה, חמאס, כדי להפציץ את אזרחי ישראל.

יוסף טייב: לא פחות ולא יותר.

יוסף טייב: סוף ציטוט.

יוסף טייב: שר המשפטים והבט"פ לשעבר כינה את המשטרה ואת הפרקליטות מאפיוזה קרימינלית.

יוסף טייב: האחרים זעקו זעקות שבר נגד המשטרה, הפרקליטות ואפילו נגד ועדה ממלכתית או ממשלתית בטענה שלא יספיקו לנקות את הרפש.

יוסף טייב: לפי זעקותיהם המבהילות והמפחידות, כל המערכת רקובה, אין עוד אמון במשטרה ובמערכות החוק הישראלי, והכל אבוד.

יוסף טייב: שוד ושבר.

יוסף טייב: חווינו שבועות של טרלול של מדינה שלמה סביב קמפיין אגרסיבי אשר לא התבסס על ראיות שהוצגו בפני הציבור, אלא על שמועות בעלמא.

יוסף טייב: זעקות השבר בדבר יום הכיפורים של החברה הישראלית ובדבר המדינה הטוטליטרית היו לעיתים היסטריות.

יוסף טייב: כולנו הבנו שדרושה חקירה יסודית, וגם אני הייתי בעד ועדת חקירה.

יוסף טייב: אבל עכשיו, כשהמציאות נראית שונה לחלוטין, עלינו לשאול את עצמנו מה ראוי לעשות עם זה.

אוריאל בוסו: - - -

דוד אמסלם: יוסי, תעביר לנו טלפונים טיפשים.

יוסף טייב: כיצד נכון לנהוג עתה כשהולך ומתברר שלא כצעקתה?

יוסף טייב: האם עלינו לשמוח לאידו של כל כלי תקשורת כזה או אחר שרק אתמול חגג את ניצחונו המקצועי?

קריאות: - - -

יוסף טייב: הייתכן שנניח למשבר ווטרגייט הישראלי להפוך לפארסה?

יוסף טייב: את התנהלותה הגמלונית של המשטרה במשבר – התנהלות שלא עזרה לאף אחד להבין מוקדם יותר שייתכן שבכלל מדובר בספין – אני מותיר לטיפולו של מי שמופקד על כך.

יוסף טייב: יש להצטער על שכך התנהלות דוברות המשטרה – דובר אחד למפכ"ל, דובר אחר למשטרה, והמפכ"ל עצמו משדר מאבו דאבי.

יוסף טייב: המשטרה חייבת לעבור שיקום וחייבים להחזיר לה את אמון הציבור.

יוסף טייב: אבל אסור לתת לנו בשום אופן להגיע למצב של אנרכיה וחוסר לגיטימציה.

יוסף טייב: ויש להימנע מהרס המערכת ורטוריקה בלתי נשלטת נגד מוסדות המדינה.

יוסף טייב: הבית הזה אחראי, בין היתר, לנורמות שעל פיהן יחיו תושבי מדינת ישראל את חייהם ולקביעת האיזון הראוי בין ערכים, כדוגמת חופש הביטוי, לבין זכותם של אנשים ושל גורמים אחרים, פרטיים וציבוריים, שלא יכפישו אותם ושלא יוציאו את דיבתם רעה.

יוסף טייב: בעידן הטכנולוגי המתקדם שבו אנו חיים, הרשתות החברתיות והפייק ניוז מסכנות דמוקרטיות רבות.

יוסף טייב: זהו עידן הפופוליזם, שבו אפקט הפרפר של הרשת הוא יום-יומי.

יוסף טייב: כך גם אם אין יד זדונית שמהדהדת במכוון את המסר, ועל אחת כמה וכמה כאשר נעשה שימוש תכוף בבוטים, או ביד מכוונת ברורה, אשר מאפשרים למפיצי המידע לשלוט במסר ולעשות בתודעה הציבורית כבתוך שלהם.

יוסף טייב: בשנים האחרונות למדנו, אדוני, שגם האויב יודע להצטרף לחגיגה וללבות את האש.

יוסף טייב: אבל מי מופקד על שמירתנו מפניו?

יוסף טייב: כיצד ניתן להבטיח שאנו לא מתפוררים מבפנים, אדוני, גם בסיועו?

יוסף טייב: התחרות האין-סופית בין כלי התקשורת מי ישדר את הסקופ כמה שניות לפני האחר, מכריעה אפילו עורכים מנוסים שלא היו שותפים לפרסום הראשוני, אך מבקשים להיות רלוונטיים בתוך החגיגה התקשורתית של החשיפה לכאורה.

יוסף טייב: אלא שבדרך הם מאבדים כל רסן מקצועי ואתי כאחד.

יוסף טייב: הסטנדרטים הנדרשים היום מעורך או מיועץ משפטי של כלי תקשורת חייבים להיות קשוחים הרבה יותר.

יוסף טייב: אין המדובר רק בעניין של אתיקה מקצועית, מדובר בשלום החברה ממש.

יוסף טייב: עלינו להוביל לתגובה נחרצת בגין פרסומו של כל פייק ניוז פוגעני, אדוני השר שיושב כאן.

יוסף טייב: וזאת גם על מנת שהנפגעים מפרסום כזב יוכלו לעמוד באופן אפקטיבי על כבודם ועל שמם הטוב, ועל מנת שיהיה בידם להיפרע מאמצעי תקשורת שהתרשל.

יוסף טייב: על עורכי אמצעי התקשורת בישראל לשאול את עצמם בכנות, אם הם מוודאים שהמקורות של התחקיר שאת ממצאיו המרעישים בכוונתם לפרסם לא היו מעורבים בעבר בפסאודו-חשיפות שלא הניבו אף הן ולו בדל ראיה.

יוסף טייב: האם לפני שהם חורצים את דינו של זה או אחר הם מקפידים לוודא שאין מדובר במסע נקם, למשל, ומבצעים אימות נוסף, הצלבות, לפני שהם מתפתים לפרסם ראשונים את הסקופ?

יוסף טייב: חבריי חברי הכנסת, במצבו הנוכחי, הדין אינו נותן בידינו פתרון טוב לסוגיות אלה.

דוד אמסלם: היושב-ראש, ישנת, אני מבין.

יוסף טייב: הגיע הזמן שהן יידונו בבית הזה באופן רציני ויסודי ובכובד ראש.

דוד אמסלם: תלוי מי מדבר.

מיקי לוי: משפט לסיום.

יוסף טייב: אני מסיים.

יוסף טייב: חופש הביטוי הינו זכות יסוד אשר יש להקפיד בכבודו - - -

דוד אמסלם: כבר דקה וחצי הוא עובר.

דוד אמסלם: שתקתי.

יוסף טייב: אני מסיים.

יוסף טייב: חופש הביטוי היא זכות יסוד אשר יש להקפיד בכבודה ולשמור את האיזון הראוי והנכון - -

דוד אמסלם: תמיד אתה ישן כשצריך.

מיקי לוי: גם לי קורה שאני מפספס.

יוסף טייב: - - עליו יש להקפיד, שבין זכות יסוד זו לבין זכותו של אדם לשם טוב ולכבוד משתנה בחלוף העיתים ובהתקדם הטכנולוגיה.

יוסף טייב: חוק איסור לשון הרע נחקק ב-1965 - -

משה ארבל: יוסי, הקצרנית לא מספיקה לכתוב אותך.

משה ארבל: לאט.

מיקי לוי: משפט לסיום.

מיקי לוי: חבר הכנסת שיין, תודה.

יוסף טייב: - - ומאז חקיקתו לא הוכנסו בו שינויים.

יוסף טייב: הגיע הזמן, ואני קורא לכולנו - -

מיקי לוי: תודה.

יוסף טייב: משפט אחרון, אדוני.

יוסף טייב: - - מעל במה זו: אם, כפי שהולך ומתברר לכאורה, הממצאים יעידו שאכן מדובר בפרסומים חסרי תשתית, אל לנו לעבור לסדר-היום.

יוסף טייב: עלינו לפעול על מנת לשמור - -

מיקי לוי: תודה.

יוסף טייב: - - שהמדינה לא תידרדר לאנרכיה ודה-לגיטימציה.

מיקי לוי: תודה.

יוסף טייב: תודה, אדוני.

מיקי לוי: תודה רבה.

מיקי לוי: חבר הכנסת מעוז, בבקשה.

משה ארבל: לא דיברת על ליברמן, שדיבר על פאינה, וצריך לבדוק.

משה ארבל: הוא אישר לך את הטקסט?

דוד אמסלם: חבר הכנסת שיין, רק תסביר לנו למה הבוס שלך הולך עם טלפון טיפש.

אבי מעוז: אדוני היושב-ראש, כנסת נכבדה, אני מבין שהיום אנחנו טיפה יותר נוחים עם הזמן, אפשר טיפה - - -

מיקי לוי: פה אני נרדמתי, אני מודה.

אבי מעוז: לא, לא, זה בסדר.

משה ארבל: רק בנט ישן צוהריים.

אבי מעוז: גם מתוך ערנות ניתן עוד קצת זמן.

אבי מעוז: למה לא? יש זמן.

אוריאל בוסו: עד שיגיעו להסכמות - - -

אבי מעוז: אי-תפקוד משרדי הממשלה, זו הכותרת של האי-אמון.

אבי מעוז: אני רוצה לקחת שר אחד לדוגמה ולהראות איך הוא פועל במנותק מייעודו של משרדו ואף הפוך לו, והכול בשירות האג'נדה הפוסט-מודרנית שלו.

אבי מעוז: כבוד השר, סליחה שלא הזכרתי אותך בהתחלה.

אבי מעוז: השר הורוביץ, שכנראה סבור שהוא לא שר הבריאות אלא השר לענייני הפרוגרס, לא עוצר באדום ולא רואה אף אחד ממטר במאמציו לכפות את דעת המיעוט על הרוב.

אבי מעוז: בשיא הגל הרביעי של הקורונה, כאשר ניתוחים בבתי חולים נדחו, הוא הודיע על תיעדוף ניתוחי המרה וקיצור זמני ההמתנה אליהם.

אבי מעוז: ומה עם כל אלו שמחכים לניתוחים מצילי חיים?

אבי מעוז: לא ממש מעניין אותו.

אבי מעוז: בהמשך הוחלט בבנק הדם ובמד"א, על פי הנחיית השר, להשמיט מטופסי תרומת הדם את השאלה על ארצות המוצא של אב ואם, למרות העמדה המקצועית של מנהלת מערך שירותי הדם של מגן דוד אדום, שהסבירה מדוע זה נצרך.

אבי מעוז: ומה עם המחסור במנות הדם שנוצר בבתי החולים, בין השאר בשל היריקה בפרצופם של אלפי תורמים שמבקשים לתרום בלי מחיקת אביהם ואימם?

אבי מעוז: זה לא ממש משנה, במיוחד אם אפשר ברשעות לזרוק את האשמה על אותם תורמים.

אבי מעוז: ועדת סל התרופות, ברוח השר הממונה, החליטה לממן ניתוחים לשינוי קול למי שעברו ניתוחי המרה.

אבי מעוז: ומה עם טיפולים ותרופות לחולי סרטן שהוצאו מהסל?

אבי מעוז: נו, כמו לשלום, גם לאג'נדות יש קורבנות.

אבי מעוז: וכעת, שוב השר החליט לעקוף את הכנסת – ולו כידוע שופטי בג"ץ לא יפריעו – והוציא חוזר שמבקש לאסור על טיפולים פסיכולוגיים מקצועיים למי שמבקשים להתמודד עם נטייתם ולקבל סיוע מקצועי כדי שיוכלו להקים בית נאמן בישראל – בית של איש, אישה וילדים.

אבי מעוז: ומה עם האומללות שהם גוזרים על כל אותם צעירים עם האיסור שלהם?

אבי מעוז: ומה עם זכויות הפרט שלהם?

אבי מעוז: ואללה, הצחקתם את כבוד השר.

אבי מעוז: כל מה שהוא דואג זה לקהילה שלו, למקורבים אליו ולקידום האג'נדות הפרוגרסיביות שלו.

אבי מעוז: ממש כמו חברו השר כהנא, שמקדם רפורמות בכשרות ובגיור, שמטרתן אך ורק לטובת רבני צהר המקורבים אליו ואל השר ליברמן.

אבי מעוז: משרדי הממשלה, אדוני היושב-ראש, אינם מתפקדים לטובת כלל הציבור.

אבי מעוז: משרדי הממשלה משועבדים למקורבי השרים והאג'נדות הפרטיות שלהם.

אבי מעוז: ממשלה שבה היהדות out, הפוסט-מודרנה והפרוגרסיביות in.

אבי מעוז: הגיע הזמן שממשלה זו תהיה out וממשלת המדינה היהודית תהיה in.

אבי מעוז: תודה רבה.

מיקי לוי: תודה רבה לך.

מיקי לוי: חברת הכנסת השכל, בבקשה.

שרן השכל: תודה רבה.

שרן השכל: גם אני רוצה להתייחס בנאומי היום לפרשת NSO ולדברים שחשף העיתונאי תומר גנון, לאחר הדברים שהזכיר כאן חבר הכנסת שיין.

שרן השכל: אני אומר בכנות: כשאני שומעת דברים שקרו לכאורה, כמו למשל ציתות לבני משפחה וצוותו האישי של ראש ממשלה מכהן, זה מדיר שינה מעיניי.

שרן השכל: מעקב אחרי בכירים במשרדים ממשלתיים ללא חשד עם יסוד סביר להניח לעבירה חמורה כמו פשע על ידיהם, מזכיר לי משטרים אפלים קומוניסטיים וטוטליטריים, שביניהם לבין ישראל אין שום קשר ואסור שיהיה קשר.

שרן השכל: חדירה לפרטיות של כל אזרח במדינת ישראל, בין אם הוא מוביל מחאה או ראש עיר, היא לא פחות מריסוק ערכי הדמוקרטיה הישראלית, איבוד דרך ושבירת אמון הציבור במערכת שאמורה לשמור ולהגן עליו.

שרן השכל: זה שנים מספר שאנחנו רואים איך מערכת אכיפת החוק והמשפט לוקחת סמכויות שלא שלה ומרחיבה את שיקול הדעת שלה, מפירה את האיזון הבסיסי ביותר בדמוקרטיה ואת יכולת האזרח הבודד להתייצב מול אותן מערכות כאשר הן פוגעות בו ולא מתנהלות כפי שמצופה מהן.

שלמה קרעי: בקואליציה רוצים למסמס את זה.

שרן השכל: אינני מתכוונת להשמיד אותן, כפי שחלק מהנוכחים רצו גם בעבר, אלא בכלים נכונים לבנות את הבלמים והמעצורים.

שרן השכל: דבר אחד שהממשלה הזו חייבת לעשות הוא לתקן ולבנות מחדש את שתי המערכות האלה, באמצעות פיקוח, שקיפות.

שרן השכל: כך נצליח לבנות מחדש את האמון הכל-כך נדרש.

שלמה קרעי: זה בדיוק מה שאני אומר כל הזמן, לפרק ולהרכיב מחדש.

שרן השכל: בעניין הזה צריכה להיות לנו, לכולנו כאן בבית הזה, מטרה משותפת:

שרן השכל: לחדש את המנדט שניתן למערכת אכיפת החוק בתוך מסגרת ששומרת על חירויותיהם ופרטיותם של אזרחי ישראל, לסמן מחדש את הקווים האדומים ואת המעצורים והבלמים הנדרשים במסגרת תפקידם.

שרן השכל: יש להקים ועדת חקירה ממלכתית מייד, שחבריה אינם מגיעים מעולם אכיפת החוק או הרשויות המבצעות.

שרן השכל: יש להוציא לאור את באופן מיידי את המידע הרלוונטי ולמסור אותו לאותם ארגונים אזרחיים, עיתונאים, אנשים שהקדישו את חייהם במטרה להגן על פרטיות האזרח, לנתח ולחטא את המערכת.

שלמה קרעי: שרן, לא שמעת חדשות?

שלמה קרעי: הם לא רוצים להקים ועדת חקירה ממלכתית.

שלמה קרעי: זה אנחנו - - -

שרן השכל: תוציאו את הפרוטוקולים, תוציאו מסמכים, תוציאו את הצווים ואת הנתונים הנדרשים כדי לחטא את המערכת באור השמש.

שרן השכל: יש לחקור, לנקות אותה מבכירים אשר מאמינים שהם נמצאים מעל החוק.

שרן השכל: יש לחקור גם את מי שהיו ראש הממשלה, השר לביטחון הפנים ושר הסייבר בתקופה הרלוונטית.

שרן השכל: אם הם ידעו ושתקו, זה חמור מאוד.

שלמה קרעי: כי הם הורו לרגל אחרי עצמם, שרן.

שלמה קרעי: איזה לוגיקה.

שרן השכל: ואם הם לא ידעו מה נעשה מתחת לאפם - -

מיקי לוי: משפט לסיכום.

שרן השכל: - - ובתחום אחריותם, זה חמור כפליים.

שלמה קרעי: שרן, אנחנו נגיש הצעה להקמת ועדת חקירה ממלכתית.

מיקי לוי: חבר הכנסת קרעי, תאפשר לה משפט לסיכום.

מיקי לוי: היא כבר עברה.

שרן השכל: אסור להפיל על שוטר או חוקר את המחדל, שיספוג את האש, ויש לגשת באומץ לדרג הבכיר שניהל, אישור וביקש ולדרוש ממנו את התשובות.

מיקי לוי: תודה.

שרן השכל: מי שחצה את אותם קווים אדומים צריך לתת את הדין.

שרן השכל: תודה רבה.

שלמה קרעי: אנחנו נגיש הצעה להקמת ועדת חקירה ממלכתית.

שלמה קרעי: את תצביעי בעד?

מיקי לוי: תודה רבה.

שרן השכל: לצערי בכנסת העשרים, העשרים-ואחת, העשרים-ושתיים והעשרים-ושלוש לא הצלחנו לטפל בזה.

מיקי לוי: חברת הכנסת זועבי, בבקשה.

שרן השכל: ובאמצעות החקיקות שאנחנו מעבירים היום - -

מיקי לוי: חברת הכנסת השכל.

שרן השכל: - - אני מקווה שסוף כל סוף נוכל להחזיר את אותם איזונים ובלמים.

מיקי לוי: חברת הכנסת השכל, תודה.

מיקי לוי: תיקחי את קרעי לכוס קפה, בבקשה.

שלמה קרעי: את קראת עכשיו להקמת ועדת חקירה ממלכתית.

שלמה קרעי: את תצביעי בעד הצעת החוק הזאת?

שרן השכל: אנחנו נקים אותה.

שרן השכל: אנחנו לא צריכים את העזרה שלכם.

שלמה קרעי: את לא תקימי.

שלמה קרעי: בנט מפחד להקים אותה.

שרן השכל: אנחנו לא זקוקים לעזרה שלכם להקים אותה, והיא תקום.

שלמה קרעי: הם לא רוצים להקים.

שלמה קרעי: נראה אתכם מקימים.

שלמה קרעי: בואי נתערב שהם לא מקימים?

שרן השכל: בוא.

שלמה קרעי: מה תעשי?

שרן השכל: ואם כן?

שלמה קרעי: תגידי את.

שלמה קרעי: אני אצביע בעד חוק שלך.

שלמה קרעי: ואם לא?

שרן השכל: - - -

מיקי לוי: בבקשה.

מיקי לוי: חברת הכנסת השכל, חברת הכנסת השכל, קחי את חבר הכנסת קרעי לקפה, תסתדרו.

מיקי לוי: בבקשה.

ג'ידא רינאוי-זועבי: אדוני היושב-ראש, חברות וחברי הכנסת הנכבדים, כבוד השר, בשבוע שעבר שר האוצר וראש הממשלה הכריזו על תוכנית כלכלית להתמודדות עם יוקר המחיה.

ג'ידא רינאוי-זועבי: יש שם כמה בשורות חשובות שאין לזלזל בהן: הוזלה של מוצרי יסוד, הרחבת הסבסוד של צהרונים ונקודות זיכוי במס הכנסה עבור משפחות.

ג'ידא רינאוי-זועבי: אבל, ויש אבל, מהחשש לא לחזור על טעויות הממשלה הקודמת ולפזר כסף ממסוק, התפספסה אוכלוסייה שלמה, המוחלשים ביותר - - -

אוריאל בוסו: - - -

ג'ידא רינאוי-זועבי: זה מה שהיה, זה מה שהיה, בוסו.

אוריאל בוסו: מה שלא - - - לא צריך.

ג'ידא רינאוי-זועבי: זה מה שהיה.

אוריאל בוסו: - - - פיזרו - - -

ג'ידא רינאוי-זועבי: אלו שלא ייהנו מנקודת זיכוי מס כי אינם מרוויחים מספיק - - -

אוריאל בוסו: - - -

ג'ידא רינאוי-זועבי: תקשיב, כי אני מדברת גם על האוכלוסייה שאני מייצגת - -

מיקי לוי: חבר הכנסת בוסו, תודה.

ג'ידא רינאוי-זועבי: - - וגם על האוכלוסייה שאתה מייצג.

ג'ידא רינאוי-זועבי: גם הציבור החרדי וגם הציבור הערבי הם אלו המוחלשים ביותר שלא ייהנו מנקודות זיכוי המס כי הם לא מרוויחים מספיק בכדי להגיע למדרגת המס.

שלמה קרעי: אתם נתתם לעשירים, ג'ידא.

ג'ידא רינאוי-זועבי: מזל שאנחנו, חברי הכנסת, הגורם - -

שלמה קרעי: רק לעשירים נתתם.

ג'ידא רינאוי-זועבי: - - הגורם המפקח על הממשלה כאן כדי לשמור לכם על הגב.

ג'ידא רינאוי-זועבי: אני אוודא שהתיקונים הנחוצים ייעשו עוד לפני הקריאה השנייה והשלישית, כי לא ייתכן שתוכנית להתמודדות עם יוקר מחיה תפספס את אלו שהכי נפגעים ממנה.

ג'ידא רינאוי-זועבי: בכדי שאוכל להצביע בעד תיקוני החקיקה הנדרשים בלב שלם, מענק העבודה חייב לגדול.

ג'ידא רינאוי-זועבי: הוא חייב, לכל הפחות, להשתוות ל-5,350 שקל של נקודת זיכוי המס, אחרת אנחנו נתרום במו ידינו להגדלת הפערים בין מעמד הביניים לבין השכבות החלשות, ולא לזה באנו לעבוד במשכן הזה.

שלמה קרעי: אז מה את עושה בעניין, ג'ידא?

ג'ידא רינאוי-זועבי: אני אוודא, גם בעזרתכם, שאנחנו, עוד לפני הקריאה השנייה והשלישית נעשה את התיקונים הנדרשים.

שלמה קרעי: כל הכבוד.

ג'ידא רינאוי-זועבי: תבוא לוועדת הכספים ותעשה את זה יחד איתי, קרעי.

שלמה קרעי: אני נמצא שם, ג'ידא.

ג'ידא רינאוי-זועבי: בנוסף, כפי שציינת עוד בדיוני התקציב, בלי אוטומציה של ההליך הביורוקרטי זה פשוט לא יעבוד.

ג'ידא רינאוי-זועבי: צריך גם מנגנון של אוטומציה.

ג'ידא רינאוי-זועבי: 30% מהאוכלוסייה – הקשישים, אימהות חד-הוריות, אוכלוסיות מוחלשות ובהן גם הציבור החרדי וגם הציבור הערבי – פשוט לא ייהנו מההטבה.

ג'ידא רינאוי-זועבי: זה הזמן להשלים מנגנון אוטומטי לקבלת המענקים.

ג'ידא רינאוי-זועבי: הטכנולוגיה קיימת, כולה עניין של קצת רצון.

ג'ידא רינאוי-זועבי: צעד נוסף שמגיע אלינו הוא עסקת החבילה.

ג'ידא רינאוי-זועבי: אני רוצה רק להגיד דבר אחד לגבי שכר המינימום.

ג'ידא רינאוי-זועבי: שכר המינימום, עם עליית המחירים הנוכחית – תוספת של כמעט חצי שקל פשוט איננה מענה הולם לכורח השעה.

ג'ידא רינאוי-זועבי: למעשה, במונחים ריאליים היא לא תוספת בכלל וייתכן שאף מדובר בשחיקה.

ג'ידא רינאוי-זועבי: זו העת לשכר מינימום משמעותי יותר.

ג'ידא רינאוי-זועבי: אני מאמינה שהקואליציה היא קואליציה שמוודאת שטעויות שמגיעות אליה בקריאה הראשונה לא יישארו בקריאה השלישית.

ג'ידא רינאוי-זועבי: התוכניות הללו מהוות התחלה טובה, אבל הן לא יצאו מהכנסת כפי שנכנסו, אינשאללה.

שלמה קרעי: הלוואי.

ג'ידא רינאוי-זועבי: תודה רבה.

שלמה קרעי: ליברמן דאג לחברים העשירים שלו ואנחנו נשארים.

מיקי לוי: תודה רבה.

מיקי לוי: חבר הכנסת קיש, עדיין, לא, עדיין שמית, כי אין כאן אנשים?

יואב קיש: הבעיה שלי – לא ידעתי אם לסכם או לא לסכם - - -

מיקי לוי: אין סיכום, אני עובר להצבעה.

יואב קיש: אם אתה עובר להצבעה תעבור להצבעה.

יואב קיש: בלי שמית, אני מושך את השמית.

מיקי לוי: אלקטרונית?

יואב קיש: כן.

מיקי לוי: אלקטרונית.

מיקי לוי: אם כך, מה?

מיקי לוי: אם כך, לא, אנחנו – חבר הכנסת קיש, אתה מושך את השמית?

מיקי לוי: אוקיי.

מיקי לוי: חבר הכנסת קיש, האופוזיציה באמצעות חבר הכנסת קיש משכה את השמית.

מיקי לוי: אם כך, אנחנו עוברים להצבעה אלקטרונית, הצבעה, בבקשה.

קריאות: לא - - -

מיקי לוי: רגע, אני אסביר, מאה אחוז.

מיקי לוי: דקה, צודקים.

מיקי לוי: מי שיצביע בעד – זה בעד האי-אמון.

מיקי לוי: מי שיצביע נגד – זה נגד האי-אמון, אני תכף מתחיל את ההצבעה מחדש.

מיקי לוי: בעד זה בעד האי-אמון.

מיקי לוי: בבקשה, הצבעה.

מיקי לוי: בעד הצעת סיעת הליכוד להביע אי-אמון בממשלה – 10

מיקי לוי: נמנעים – 2 הצעת סיעת הליכוד להביע אי-אמון בממשלה לא נתקבלה.

אוריאל בוסו: איפה כל השפנים?

אוריאל בוסו: איפה הקואליציה?

מיקי לוי: חבר הכנסת בוסו, אל תפריע באמצע ההצבעה.

מיקי לוי: תודה.

אוריאל בוסו: - - -

מיקי לוי: תן לי, תן לי.

אוריאל בוסו: איפה הקואליציה.

מיקי לוי: עשרה בעד, שניים נמנעים.

מיקי לוי: אם כך, ההצעה לא עברה.

מיקי לוי: אנחנו עוברים - - -

דוד אמסלם: למה?

דוד אמסלם: למה לא עבר?

מיקי לוי: אבל צריך 61.

קריאה: עצם ההצבעה התקבלה.

מיקי לוי: אוקיי.

מיקי לוי: עשרה חברי כנסת בעד - -

דוד אמסלם: אפס נגד.

מיקי לוי: - - אפס נגד - -

דוד אמסלם: הכנסת קיבלה את האי-אמון.

מיקי לוי: - - שניים נמנעים.

שלמה קרעי: הכנסת הביעה אי-אמון בממשלה.

מיקי לוי: חבר הכנסת קרעי.

משה ארבל: זה נכון, זה נכון.

מיקי לוי: הבנו.

מיקי לוי: אם כך, יש הצעת אי-אמון, ההצעה לא עברה כי אין 61.

מיקי לוי: עוד פעם אתם רוצים?

דוד אמסלם: לא קמה הממשלה.

מיקי לוי: הצבעתי, אמרתי כמה הצביעו בעד.

דוד אמסלם: זה לא קשור, ההצעה עברה.

מיקי לוי: מכיוון שהייתם צריכים להביא 61.

מיקי לוי: אין 61.

דוד אמסלם: לא, כדי להקים ממשלה חלופית.

שלמה קרעי: כדי להקים ממשלה.

מיקי לוי: הבנתי, הבנתי, בסדר.

מיקי לוי: אם כך, אני עובר להצבעה הבאה, על הצעת האי-אמון הבאה.

מיקי לוי: הצבעה, בבקשה.

מיקי לוי: בעד הצעת סיעות יהדות התורה וש"ס להביע אי-אמון בממשלה – 13

מיקי לוי: נמנעים – 1 הצעת סיעות יהדות התורה וש"ס להביע אי-אמון בממשלה לא נתקבלה.

מיקי לוי: בעד – 13, אין נגד, אחד נמנע.

מיקי לוי: אם כך, ההצבעה: 13 בעד, אבל ההצעה לא עברה.

שלמה קרעי: ההצעה עברה - - -

מיקי לוי: הבנתי, חבר הכנסת קרעי, מספיק.

מיקי לוי: פעם אחת אני שותק.

מיקי לוי: מספיק.

שלמה קרעי: אבל זה חשוב שהציבור ידע.

מיקי לוי: הבנתי אותך, תעלה למעלה ותגיד.

שלמה קרעי: הינה, ירדנה מהנהנת - - -

מיקי לוי: הבנתי אותך.

אופיר אקוניס: אפשר להצטרף?

מיקי לוי: נגמר, סגרתי, הצעת האי-אמון לא נתקבלה.

מיקי לוי: זהו.

שלמה קרעי: התקבלה, התקבלה.

שלמה קרעי: הכנסת - - -

מיקי לוי: חבר הכנסת קרעי, מספיק עם זה.

מיקי לוי: הבנתי אותך, הבנתי אותך.

מיקי לוי: חבר הכנסת קרעי, אל תשנה סדרי עולם.

מיקי לוי: בבקשה ממך, אל תשנה סדרי עולם.

שלמה קרעי: לא, אבל - - -

מיקי לוי: הבנתי אותך.

מיקי לוי: אני קורא אותך לסדר.

יואב קיש: תעבור לסדר-היום.

מיקי לוי: הודעה למזכירת הכנסת, בבקשה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחה היום על שולחן הכנסת, לקריאה ראשונה, מטעם הכנסת, הצעת חוק חסיון ראיות (טיפול נפשי בהליכים פליליים שעניינם עבירות מין או אלימות חמורה) (תיקוני חקיקה), התשפ"ב–2022, של חברות הכנסת מיכל רוזין, מירב בן ארי ואבתיסאם מראענה.

ירדנה מלר-הורוביץ: תודה.

מיקי לוי: תודה רבה.

מיקי לוי: [רשומות (הצעות חוק, חוב' כ/883).

מיקי לוי: ]

מיקי לוי: אם כך, אנחנו ממשיכים בסדר-היום.

מיקי לוי: הצעת חוק דמי מחלה (תיקון מס' 6) (חישוב היעדרות לחולים במחלה קשה), התשפ"ב–2022, לקריאה הראשונה, של חברות הכנסת אורלי לוי אבקסיס ונעמה לזימי.

מיקי לוי: תציג את הצעת החוק חברת הכנסת אבקסיס, בבקשה.

מיקי לוי: חברת הכנסת לוי.

אורלי לוי אבקסיס: אדוני היושב-ראש, חבריי חברי הכנסת, החוק הזה, ששותפה לו גם חברתי נעמה לזימי, בא בעצם להסדיר את כל העניין של חולים במחלות כרוניות, שלצערנו הרב גם חצאי ימים של בדיקות וכדומה, לא רק שלא משלמים להם את הימים האלה, גם אותו חולה, חלילה וחס, אם נרפא ממחלת הסרטן ויש לו מעקבים לאחר מכן, הוא צריך לתת את ימי החופש שלו, שהם נגמרים די מהר, צריך לשלם את ימי העבודה שלו, ובל נשכח שבהרבה מאוד מקרים המחלה הזאת גם גורמת לכך שאותם אנשים נאלצים לנטוש את מקום עבודתם, לא בגלל שהם רוצים בכך אלא בגלל שהמצב הפיזי שלהם לא מאפשר להם.

אורלי לוי אבקסיס: פה אנחנו מאפשרים להם לשמור על מקום העבודה שלהם, אנחנו מאפשרים להם להתפרנס בכבוד, להחזיק את הראש מעל המים עד יבואו ימים טובים יותר.

אורלי לוי אבקסיס: אני אהיה קצרה, נעמה, כי נשאיר זמן גם לקריאה שנייה ושלישית, ואני באמת באמת חושבת שההצעה הזו כל כך חשובה, אז אנחנו לא רוצים להתמהמה, ואני שמחה מאוד שהעברנו אותה גם בצורה הטובה ביותר בוועדת הבריאות, ואני, מבחינתי אפשר לעבור להצבעה, אם אפשר.

מיקי לוי: יש רשימת דוברים.

אורלי לוי אבקסיס: אה, יש רשימת דוברים, הבנתי.

אורלי לוי אבקסיס: אז הצעת החוק הזאת, שנולדה בעצם ממפגש אישי, וכמובן עם עמותה מדהימה שקוראים לה "חלאסרטן", שבאמת מטפלים בכל הנושא ובאתגרים הבלתי-נתפסים של אותם אנשים, שפתאום באמצע החיים מגלים שחרב עליהם עולמם, וצריכים להתמודד עם טיפולים מטורפים, עם חיים לא פשוטים, עם לחזור הביתה ויש לך ילדים.

אורלי לוי אבקסיס: עמותת "חלאסרטן" עושה עבודה נהדרת, כי היא מסתכלת על אוכלוסיית גיל שלצערי הרב עדיין לא נתנו לה את תשומת הלב הנכונה.

אורלי לוי אבקסיס: דווקא הצעירים החולים, אותם אנשים שנמצאים במרוץ של החיים, בהקמת המשפחה, בבניית הפרנסה, אותם אנשים בעצם אין להם מענה אמיתי של חליפה שתפורה למידות ולבעיות שלהם.

אורלי לוי אבקסיס: וכשאני אומרת את זה, אז קודם כול צריך להצדיע לעוסקים במלאכה וצריך להצדיע לכל אותם אנשים שסיפורי החיים שלהם בסוף מהווים לנו השראה.

אורלי לוי אבקסיס: כאלו הם גם אותם אנשים שהביאו בסופו של דבר לחקיקת החוק הזה.

אורלי לוי אבקסיס: כולי תקווה שבעזרת השם ובקרוב הצעת החוק הזו תעבור גם בקריאה השנייה והשלישית.

אורלי לוי אבקסיס: אני מבקשת מכם לתמוך.

אורלי לוי אבקסיס: נעשה את זה קואליציה ואופוזיציה יחד ונוכיח שבנושאים האלה אנחנו יודעים להיות לא רק אנושיים אלא גם לשתף פעולה.

אורלי לוי אבקסיס: תודה.

מיקי לוי: תודה רבה.

מיקי לוי: חבר הכנסת קרעי, בבקשה – מוותר.

מיקי לוי: בבקשה, חברת הכנסת לזימי.

נעמה לזימי: כבוד יושב-ראש הכנסת, כנסת נכבדה, זה מרגש לא פחות להיות פה מאשר בקריאה הטרומית, כי עם כמה שהיה סיזיפי ולא פשוט להעביר את החוק הזה במשך חודשיים של עבודה בוועדת העבודה והרווחה, עשינו את זה מהר ובטוח, וזה כבר עבר לקריאה ראשונה.

נעמה לזימי: אורלי אמרה דברים חשובים, אני אגיד את הדברים הנוספים.

נעמה לזימי: אני חושבת שהחוק הזה מסדיר מחדש את מערכת היחסים בעולם העבודה, שזו גם מערכת יחסים שצריכה להיות על בסיס רשת סוציאלית והבנה שכל אדם יכול למצוא עצמו, או יכולה למצוא עצמה, חולה פתאום, ועלינו כחברה, כמדינה, לאפשר את השיקום, שהוא גם נפשי, גם מנטלי וגם כלכלי.

נעמה לזימי: לא להאמין שלא היה לפני כן את החוק הזה, שבעצם מאפשר דמי מחלה מלאים מהיום הראשון לחולים במחלות קשות, סרטן וכליה, אשר נאלצים גם לטפל בעצמם, וגם כשהם חוזרים לאיזושהי שגרת עבודה לצאת לטיפולים ולבקרה ולהשתלב חזרה בשוק העבודה.

נעמה לזימי: זה אינטרס באמת מובהק שלנו שהאנשים האלה יחזרו לשוק העבודה בישראל.

נעמה לזימי: אני רוצה להתחיל ולהודות כאן בקריאה הזו, קריאה ראשונה, קודם כול לחברה שלי נעמה ריבה, שהפנתה אותי ל"חלאסרטן", העמותה המופלאה הזו, ודרכה הכרתי את עידן ליבוביץ', שהוא בעצם זה שעלה על הלקונה הזו בחוק שהייתה חייבת להיות מתוקנת.

נעמה לזימי: אני חייבת לומר שכשהם הפנו את זה אליי אני נדהמתי, נדהמתי שאנחנו כחברה וכמדינה לא עשינו את זה עד כה, נדהמתי שחולי סרטן ואנשים שחולים במחלות קשות בסך הכול צריכים שמישהו יראה אותם ויאפשר להם לממש את ימי המחלה שלהם לטיפולים, למעקב, לבקרה.

נעמה לזימי: והיום אנחנו מסדירים את המצב האבסורדי הזה, וזו באמת בעיניי מהפכה של ממש.

נעמה לזימי: החוק הזה לא עבר בקלות, ואני דווקא רוצה להודות לשרים ולשרות, לשרת הכלכלה אורנה ברביבאי, לשר הבריאות ניצן הורוביץ, לשר המשפטים גדעון סער ושר האוצר אביגדור ליברמן.

נעמה לזימי: החוק הזה עבר רב-משרדי מה שנקרא - - -

אורלי לוי אבקסיס: נעמה, תשאירי משהו - - -

נעמה לזימי: לא, אני פה - - -

מיקי לוי: משפט לסיום כבר.

נעמה לזימי: אוקיי, בסדר גמור.

נעמה לזימי: אני שמחה להעביר את זה היום.

נעמה לזימי: ואורלי, יש לנו עוד קצת עבודה לפני קריאה שנייה ושלישית, מה שנקרא: נעשה ונצליח.

נעמה לזימי: החוק הזה חשוב.

נעמה לזימי: כל הכבוד לכולנו.

נעמה לזימי: תודה רבה.

מיקי לוי: תודה רבה.

מיקי לוי: חבר הכנסת קרעי?

מיקי לוי: חבר הכנסת קרעי?

שלמה קרעי: אף אחד לא - - -

מיקי לוי: קרעי, אל תציג את האחרים.

מיקי לוי: תתעסק בעניינים שלך.

מיקי לוי: על פי הפרוטוקול אני צריך להקריא את כל הרשימה.

שלמה קרעי: אבל לא עושים את זה כאן.

מיקי לוי: חבר הכנסת קרעי, יש דיון אישי.

מיקי לוי: עם כל הכבוד לך, אתה לא קובע לאחרים.

שלמה קרעי: אני אגיד מה שאני רוצה, ואתה תתייחס איך שאתה רוצה.

מיקי לוי: אז אני אומר לך, תפסיק לתת לי הוראות.

מיקי לוי: אל תגיד לי מה לעשות, זה הכול.

מיקי לוי: הבנתי.

שלמה קרעי: תתקדם.

מיקי לוי: חבר הכנסת אזולאי – איננו; חבר הכנסת כסיף?

מיקי לוי: חבר הכנסת כסיף?

מיקי לוי: חבר הכנסת עופר כסיף?

מיקי לוי: חבר הכנסת פרוש – איננו; חבר הכנסת בן צור, חבר הכנסת בן צור – בבקשה; חבר הכנסת יברקן – איננו; חבר הכנסת בוסו – איננו; חבר הכנסת טיבי – איננו; חבר הכנסת אוחנה – איננו; חבר הכנסת גפני.

מיקי לוי: עליזה בראשי, בבקשה.

מיקי לוי: תודה.

מיקי לוי: חבר הכנסת אבו שחאדה – מוותר; חבר הכנסת אייכלר – איננו; חבר הכנסת אבוטבול – מוותר; חבר כנסת פינדרוס – מוותר; חבר הכנסת ישראל כץ?

מיקי לוי: חבר הכנסת ישראל כץ – מוותר; חבר הכנסת אמסלם – מוותר; חבר הכנסת אלי כהן – איננו; חבר הכנסת גלנט – איננו; חבר הכנסת מולה – איננו; חברת הכנסת סלימאן – מוותרת; חבר הכנסת סעדי – מוותר; חבר הכנסת טאהא – איננו; חברת הכנסת מגן תלם – איננה; חברת הכנסת רגב – איננה; חבר הכנסת סמוטריץ' – איננו; חבר הכנסת עודה – איננו; חבר הכנסת מלכיאלי – מוותר; חבר הכנסת קיש – מוותר; חבר הכנסת ביטן – איננו; חבר הכנסת לוין – מוותר; חבר הכנסת ליצמן – מוותר; חבר הכנסת מעוז – איננו; חבר הכנסת אשר – איננו; חבר הכנסת מרגי – מוותר; חבר הכנסת אקוניס – מוותר; חבר הכנסת סופר – איננו; חברת הכנסת דיסטל – איננה.

מיקי לוי: אם כך, נא לשבת, בבקשה.

מיקי לוי: הצעת חוק דמי מחלה (תיקון מס' 6) (חישוב היעדרות לחולים במחלה קשה) – הצבעה.

מיקי לוי: בעד ההצעה להעביר את הצעת החוק לוועדה – 42

מיקי לוי: נמנעים – אין

מיקי לוי: בעד – 42, אין נגד, אין נמנעים.

מיקי לוי: אם כך, הצעת החוק עברה בקריאה ראשונה, ותעבור לדיון בוועדת העבודה והרווחה.

שמחה רוטמן: ועדת מעמד האישה.

מיקי לוי: מעמד האישה – תעבור לוועדת הכנסת.

מיקי לוי: [רשומות (הצעות חוק, חוב' כ/878).

מיקי לוי: ]

מיקי לוי: אם כך, אנחנו עוברים כרגע לסעיף מס' 5 – הצעת חוק הביטוח הלאומי (תיקון מס' 229 – הוראת שעה) (דמי אבטלה למי שנמצא בהכשרה מקצועית), התשפ"ב–2021, לקריאה ראשונה, של חברי הכנסת חוה אתי עטייה, איתן גינזבורג, רייטן מרום וקבוצת חברי הכנסת.

מיקי לוי: תציג את הצעת החוק חברת הכנסת עטייה, בבקשה.

חוה אתי עטייה: אדוני היושב-ראש, כנסת נכבדה, מכובדיי כולם, בשעה טובה ומוצלחת כמעט אפשר לברך שהחיינו על התקדמות הצעת החוק החשובה הזאת שאני שותפה לה.

חוה אתי עטייה: בעקבות העלייה החדה בשיעור האבטלה בתקופת הקורונה, אין ספק שעידוד המובטלים להכשרות מקצועיות יסייע להם להשתלב מחדש בשוק העבודה כשהם בעלי יכולות וכישורים טובים יותר.

מיקי לוי: שנייה, בבקשה.

מיקי לוי: חברי הכנסת, בבקשה לשבת.

מיקי לוי: חבר הכנסת קיש, גינזבורג, רוזין – תלכו מתחת למחסה, אי-אפשר לנהל כך מליאה.

מיקי לוי: אתם מפריעים פשוט לדוברת.

מיקי לוי: לא שומעים את דבריה.

מיקי לוי: חבר הכנסת שמחה, חברת הכנסת זועבי, תשבו בבקשה, תמשיכו לשוחח בשקט.

מיקי לוי: בבקשה, חבר הכנסת אשר, חבר הכנסת אשר, תודה.

מיקי לוי: בבקשה להמשיך.

חוה אתי עטייה: בשעה טובה ומוצלחת, כמעט אפשר לברך שהחיינו על התקדמות הצעת החוק החשובה הזאת, שאני שותפה לה.

חוה אתי עטייה: בעקבות העלייה החדה בשיעור האבטלה בתקופת הקורונה, אין ספק שעידוד המובטלים להכשרות מקצועיות יסייע להם להשתלב מחדש בשוק העבודה כשהם בעלי יכולות וכישורים טובים יותר.

חוה אתי עטייה: כך תעטוף אותם רשת ביטחון כלכלית בזכות דמי האבטלה שהם יקבלו בתקופת ההכשרות.

חוה אתי עטייה: מכובדיי, לפי הוראת השעה הקודמת, תקופת הזכאות הסתיימה בחודש דצמבר 2021.

חוה אתי עטייה: סיום זה מייצר תמריץ שלילי למובטלים, והם ייאלצו לעצור את ההכשרה המקצועית שהתחילו בה.

חוה אתי עטייה: אם לא תוארך תקופת הזכאות, יקבלו מובטלים דמי אבטלה מופחתים ב-70% מדמי האבטלה שיכלו להיות זכאים להם אילו השתתפו בהכשרה המקצועית.

חוה אתי עטייה: דוח מבקר המדינה קבע כי לצמצום בהיקף הפעילות בתחום התעסוקה עשויות להיות השפעות חמורות על סיכוי השתלבותם מחדש של המובטלים בשוק העבודה, דבר שהוא ההפך הגמור מכל כוונת המחוקק להטמיע הכשרות מקצועיות בקרב מבקשי התעסוקה.

חוה אתי עטייה: מימון נוסף של תקופת האבטלה למובטלים שמוכשרים בהכשרה מקצועית הוא ערובה לסיוע לשכבות החלשות באוכלוסייה.

חוה אתי עטייה: מחובתנו כמחוקקים להאריך את הוראת השעה הארכה אנושית כל כך ומתבקשת.

חוה אתי עטייה: אני מברכת את יו"ר ועדת העבודה והרווחה חברת הכנסת אפרת רייטן, שהובילה וקידמה את הדיונים במליאה ובוועדת העבודה והרווחה כדי להאריך את הוראת השעה לסיוע לאותם מובטלים שמוכשרים בהכשרה מקצועית, ולחבריי חברי הכנסת איתן גינזבורג, ולדימיר בליאק וניר אורבך.

חוה אתי עטייה: ועוד אני מודה על התמיכה של כל סיעות הבית בהארכת הוראת השעה החדשה עד סוף שנת 2022 בקריאה ראשונה למען יצירת ביטחון תעסוקתי לאותה מובטלים.

חוה אתי עטייה: אני מקווה כי הוראת השעה תהפוך בהקדם האפשרי להצעת חוק קבועה, כפי שהיה בעבר.

חוה אתי עטייה: עוד אני מקווה כי ההצעה הזאת תקל על אותם מובטלים שהשתתפו בהכשרות מקצועיות למצוא תעסוקה ראויה שממנה יוכלו להתקיים בכבוד עם משפחותיהם בביטחון כלכלי.

חוה אתי עטייה: תודה רבה.

מיקי לוי: תודה רבה.

מיקי לוי: חבר הכנסת גינזבורג, בבקשה.

איתן גינזבורג: תודה רבה.

איתן גינזבורג: אדוני היושב-ראש, חבריי חברי הכנסת, הצעת החוק שמועלית בפניכם היום היא בעצם תיקון עוול.

איתן גינזבורג: תיקון עוול שנמשך כבר שנים – למעשה יותר מדי שנים.

איתן גינזבורג: הסיפור מאוד מאוד פשוט: אנשים שמקבלים דמי אבטלה כי הם לא עובדים, והם החליטו בשלב מסוים להיענות לשירות התעסוקה וללכת להכשרה מקצועית.

איתן גינזבורג: מה קורה לאותם אנשים שמקבלים דמי אבטלה?

איתן גינזבורג: מפחיתים להם את דמי האבטלה מכיוון שהם הלכו להכשרה מקצועית.

איתן גינזבורג: זה הדבר הכי לא הגיוני שיכול להיות.

איתן גינזבורג: הרי מה הרצון שלנו, חבריי חברי הכנסת?

איתן גינזבורג: הרצון שלנו שמי שלא עובד ייכנס בסופו של יום למעגל התעסוקה.

איתן גינזבורג: ואם אפשר לסייע לו ללכת להכשרה מקצועית, אין שום סיבה שבתקופה שהוא נמצא בהכשרה מקצועית – לא שומעים.

מיקי לוי: חברים, אני אצא להפסקה.

מיקי לוי: אתם פשוט כולם מדברים בתאים של המפלגות.

מיקי לוי: אני מבקש שקט.

מיקי לוי: אני אכריז על הפסקה כדי שהמליאה תירגע.

מיקי לוי: זה בלתי אפשרי.

מיקי לוי: אני מבקש עוד פעם ועוד פעם, בבקשה שקט.

חיים כץ: - - - הח"כים יושבים בשקט.

מיקי לוי: בבקשה שקט.

מיקי לוי: חבר הכנסת חיים כץ, תודה.

מיקי לוי: בבקשה תאפשרו לדובר לדבר.

מיקי לוי: בבקשה.

איתן גינזבורג: תודה רבה, אדוני.

איתן גינזבורג: כפי שאמרתי, כדי לתת למובטלים שמקבלים דמי אבטלה את היכולת לחזור לשוק התעסוקה, את היכולת לחזור לשוק.

איתן גינזבורג: הם רוכשים עכשיו הכשרה מקצועית מהמדינה, שמעניקה להם את הזכות להכשרה המקצועית, ולא יכול להיות שבגלל שהם הולכים להכשרה מקצועית יורידו להם את דמי האבטלה.

איתן גינזבורג: נכון או לא נכון, חבר הכנסת כץ?

איתן גינזבורג: לא הגיוני, ובזה בדיוק הצעת החוק באה לטפל.

איתן גינזבורג: היא באה לאפשר לאלה שהולכים להכשרה מקצועית בתקופה הזאת להמשיך ולקבל את דמי האבטלה שלהם, כי זה נכון וזה צודק וזה מעודד אותם להגיע להכשרות מקצועיות, וזה יוביל אותם בסוף למעגל העבודה, וזה בדיוק מה שכולנו רוצים שיקרה.

איתן גינזבורג: וזה שבעבר החליטו בגלל איזה אירוע כלכלי להפחית את דמי האבטלה למי שיוצא להכשרה – הגיע הזמן לתקן את העוול הזה.

איתן גינזבורג: זה עוול שהתחיל מזמן, וצריכים להחזיר אותו למה שהיה בעבר.

איתן גינזבורג: יצאת להכשרה מקצועית?

איתן גינזבורג: אתה מקבל דמי אבטלה?

איתן גינזבורג: תמשיך לקבל את דמי האבטלה בכל התקופה שבה אתה בהכשרה מקצועית, כדי שבסוף ההכשרה המקצועית תוכל להיכנס ולהשתלב שוב במעגל העבודה.

איתן גינזבורג: ועל כן חברי הכנסת, יחד עם חברת הכנסת חוה אתי עטייה, יחד עם חברתי חברת הכנסת אפרת רייטן מרום בוועדת העבודה והרווחה, שלושתנו ביחד מובילים את הצעת החוק הזאת כי אין צודק ממנה.

איתן גינזבורג: אני אשמח אם חברי הכנסת יוכלו להתגייס ולתמוך בהצעת החוק הזאת.

איתן גינזבורג: מזכירים לי פה מהיציע, ובצדק רב, שגם חבר הכנסת ולדימיר בליאק שותף נאמן, שותף להצעת החוק הזאת, שותף מלא מלא מלא לסבל של דמי האבטלה.

מיקי לוי: תודה רבה.

איתן גינזבורג: אני יכול להמשיך?

מיקי לוי: תודה.

איתן גינזבורג: גם חבר הכנסת בן צור, גם הוא בעד החוק הזה.

איתן גינזבורג: זו גם הייתה יוזמה שלו בעבר, ואני מברך גם את חבר הכנסת בן צור על הצעת החוק הזאת.

איתן גינזבורג: בכלל, חברי הכנסת של ש"ס הם חברי כנסת חברתיים, ובדרך כלל החוקים שלהם הם טובים.

מיכאל מלכיאלי: - - -

מיקי לוי: תודה.

איתן גינזבורג: אני ארד ונדבר על זה.

איתן גינזבורג: תודה רבה, חברים.

מיקי לוי: תודה רבה.

מיקי לוי: חברת הכנסת רייטן, בבקשה.

אפרת רייטן: ערב טוב, אדוני יושב-ראש הכנסת, חבריי חברי הכנסת הנכבדים כולם, אני שמחה גם אני להיות כאן ולקדם את הצעת החוק הזו, הצעת חוק הביטוח הלאומי (דמי אבטלה למי שנמצא בהכשרה מקצועית – הוראת שעה).

אפרת רייטן: הוראת שעה – חשוב לי שוב להתעכב על זה, כפי שגם התעכב על כך חבר הכנסת איתן גינזבורג.

אפרת רייטן: אנחנו אומנם הסכמנו בשלב הזה שמדובר כאן בהוראת שעה בלבד, ואומנם במסגרת הדיונים בוועדה שלנו הצלחנו להאריך ולחרוג מההסכמים שאנחנו הגענו אליהם מבעוד מועד עם הממשלה, והארכנו את זה לשנה וחצי.

אפרת רייטן: אבל כמו שאמר – ואני מצטרפת לדבריו – חבר הכנסת איתן גינזבורג, מדובר כאן בהוראה חשובה שתהיה הוראת קבע ולא הוראת שעה.

אפרת רייטן: אני רוצה גם לציין את שני חברי הכנסת שהצטרפו להצעת החוק הזו, חבר הכנסת ניר אורבך וחבר הכנסת ולדימיר בליאק.

אפרת רייטן: הוראת החוק הזו בהחלט נועדה להיטיב עם אנשים שנמצאים בתקופת אבטלה ובסך הכול רוצים לצאת משם, לא יכול להיות נזקקים, לא להיות נתמכים על ידי המדינה.

אפרת רייטן: הם מבקשים ללכת ולעשות הכשרה מקצועית.

אפרת רייטן: אני רוצה להגיד מילה טובה אפילו לממשלה הקודמת.

חוה אתי עטייה: אני היוזמת ולא הזכרת אותי.

אפרת רייטן: לא.

אפרת רייטן: כמובן את בהצעת החוק שלך, הנוספת, ואנחנו אחת אחרי השנייה.

אפרת רייטן: העניין הוא שישראל היום נמצאת במקום ה-21 מתוך 37 של מדינות ה-OECD בהוצאה על מדיניות פעילה בשוק התעסוקה – שליש מהממוצע של ה-OECD.

אפרת רייטן: בשנת 2020 הייתה ירידה של 35% בהכשרות מקצועיות באגף להכשרות מקצועיות ביחס ל-2019.

אפרת רייטן: המחקר שלנו, של הלמ"ס, ב-2016, העלה את הנתון הברור: הכשרה מקצועית העלתה את השכר של העובדים ב-35%.

אפרת רייטן: אז כשאלה הנתונים, והם נתונים כל כך ברורים, אני מצירה על זה שהמלחמות שלי הן עם הממשלה ובתוך הקואליציה.

אפרת רייטן: אני מצירה על זה שאני רבה עם אגף התקציבים, שאני יחד איתו ויחד עם שר האוצר ויחד עם משרד הכלכלה אמורים לשרת את אותה מטרה, ודווקא שם הריבים שלנו, הוויכוחים שלנו אם להפוך את ההכשרות האלה להכשרות של קבע, כשהנתונים האלה הם כל כך כל כך ברורים.

אפרת רייטן: אנחנו יודעים שזה מיטיב עם האזרחים.

אפרת רייטן: כולנו רוצים להעלות את הפריון של המדינה, כולנו מבינים שגם שם טמון המפתח.

אפרת רייטן: אני ממש קוראת מפה גם לשרת הכלכלה, שתומכת בהכשרות המקצועיות ועושה עבודה חשובה מאוד, משקיעה משאבים וכסף רב, להפוך את ההכשרות האלה להכשרות באופן קבוע.

אפרת רייטן: אז מכאן אני קוראת לכל חברי הכנסת להצביע בעד הצעת החוק הזו ולהכין אותה לקריאה שנייה ושלישית.

אפרת רייטן: תודה רבה.

מיקי לוי: תודה רבה.

מיקי לוי: חבר הכנסת אוחנה – איננו; חברת הכנסת ברק – איננה; חברת הכנסת סילמן – לא; חבר הכנסת ביטון; חברת הכנסת דיסטל – איננה; חבר הכנסת עודה – איננו; חבר הכנסת סמוטריץ; - איננו; חבר הכנסת אופיר סופר – איננו; חבר הכנסת קושניר – איננו; חבר הכנסת מלכיאלי – מוותר; חבר הכנסת בן צור – איננו; חבר הכנסת ישראל כץ; חבר הכנסת פינדרוס – איננו; חבר הכנסת סעדי – מוותר; חברת הכנסת וולדיגר – איננה; חבר הכנסת בוסו; חבר הכנסת אבו שחאדה – מוותר; חבר הכנסת כסיף – מוותר; חבר הכנסת ישראל אייכלר – איננו; חבר הכנסת אורי מקלב – איננו; חבר הכנסת משה גפני – איננו; חבר הכנסת פרוש – מוותר; חבר הכנסת כהן – איננו; חבר הכנסת טיבי – איננו; חבר הכנסת גלנט – איננו; חברת הכנסת תלם – איננה; חבר הכנסת ינון אזולאי – איננו; חבר הכנסת קיש – מוותר; חבר הכנסת מעוז – איננו; חבר הכנסת אבוטבול – מוותר; חבר הכנסת יברקן – איננו; חבר הכנסת לוין – מוותר; חבר הכנסת יעקב אשר – איננו; חבר הכנסת מרגי – מוותר; חברת הכנסת רגב – תודה; חבר הכנסת אופיר כץ – מוותר; חבר הכנסת דוד אמסלם – מוותר; חבר הכנסת ארבל – מוותר; חבר הכנסת טייב – מוותר; חברת הכנסת לנדה – איננה; חברת הכנסת שטרית – מוותרת; חבר הכנסת רוטמן – מוותר; חברת הכנסת שיר – איננה; חבר הכנסת ליצמן – מוותר; חבר הכנסת אופיר אקוניס – איננו; חבר הכנסת דוד ביטן – מוותר; חבר הכנסת קרעי – מוותר; חברת הכנסת סטרוק – איננה; חברת הכנסת גולן – איננה.

מיקי לוי: אם כך, אנחנו עוברים להצבעה.

מיקי לוי: חברי הכנסת, נא לשבת.

מיקי לוי: הצעת חוק הביטוח הלאומי (תיקון מס' 229 – הוראת שעה) (דמי אבטלה למי שנמצא בהכשרה מקצועית) – הצבעה.

מיקי לוי: בעד ההצעה להעביר את הצעת החוק לוועדה – 48

מיקי לוי: נמנעים – אין

מיקי לוי: בעד – 48, אין מתנגדים, אין נמנעים.

מיקי לוי: אם כך, הצעת חוק הביטוח הלאומי עברה, ותועבר לדיון בוועדת העבודה והרווחה.

מיקי לוי: [רשומות (הצעות חוק, חוב' כ/884).

מיקי לוי: ]

מיקי לוי: אנחנו חוזרים להצעה מס' 4 – אנחנו חוזרים ל-4?

מיקי לוי: אני שואל את הממשלה: עוברים לחיסיון?

מיקי לוי: חיסיון, הבנתי.

מיקי לוי: הצעת חוק חיסיון, ולאחר מכן הממשלה מודיעה – אני רוצה נציג מהממשלה, מהקואליציה.

מיקי לוי: אני מבקש.

מיקי לוי: אתם מוכנים לעבוד מולי?

מיקי לוי: זה באמת כבר בלתי נסבל.

מיקי לוי: האם הקואליציה מושכת?

אופיר כץ: אתם מבזים את היושב-ראש.

קריאות: - - -

מיקי לוי: שקט בבקשה במליאה.

מיקי לוי: הצעת חוק חסיון ראיות (טיפול נפשי בהליכים פליליים שעניינם עבירות מין או אלימות חמורה) (תיקוני חקיקה), התשפ"ב–2022, לקריאה ראשונה, של חברות הכנסת מיכל רוזין, מירב בן ארי ומראענה, בכפוף להנחה על שולחן הכנסת.

מיקי לוי: תציג את הצעת החוק חברת הכנסת רוזין, בבקשה.

מיכל רוזין: כבוד יושב-ראש הכנסת, חברי וחברות כנסת, אני רוצה לפתוח קודם כול, להודות לכם שוב שתמכתם, אופוזיציה וקואליציה, בהצעת החוק בקריאה טרומית, ואחרי דיונים ממושכים מאוד בוועדת חוק, חוקה ומשפט, באמת כמה חודשים טובים, שעלו הרבה סוגיות מאוד משמעותיות בנוגע לחיסיון על טיפול נפשי בעבירות מין ואלימות משפחה קשות, הצלחנו להגיע לנוסח מוסכם לקריאה ראשונה.

מיכל רוזין: יש עדיין נושאים שנשארו פתוחים שנצטרך לדבר עליהם גם לקראת שנייה ושלישית, בעיקר בנושא של קטינים ועד כמה באמת להגדיר את הנושא של חיסיון נפשי כנושא מהותי.

מיכל רוזין: אתם יודעים, במדינת ישראל יש חיסיון על טיפול רפואי, יש חיסיון על יחסי עורך דין–לקוח, שהדברים חסויים, אבל משום מה הנושא של טיפול נפשי – אין עליו חיסיון, וכאשר נפגע או נפגעת מגיעים למשטרה להגיש תלונה, יכול החוקר לדרוש בעצם את כל החומר הטיפולי של אותו נפגע ונפגעת, לאו דווקא מה שקשור לפגיעה או לעבירה, אלא כל דבר.

מיכל רוזין: בין אם בטיפול הנפשי סיפרה הנפגעת על יחסיה עם הוריה, בין אם על היחסים עם חבר לשעבר, בין עם החברות, ובכלל על חלומותיה, הפנטזיות שלה – כל הדברים האלה עלולים ויכולים להיות חלק מהחומר שמועבר לסנגוריה ולפוגע שלה ולשמש נגדה גם במשפט, אבל יותר מזה, בעצם לפגוע בקודש-הקודשים – אותו חדר סגור שאנחנו כולנו בשלב כזה או אחר בחיים מוצאים את עצמנו בטיפול נפשי, ואנחנו רוצים לשמור על רמת אמון כזאת שהטיפול לא ייפגע, שנצליח לשקם את אותם נפגעים ונפגעות ולהחזיר אותם באמת לתפקוד טוב בחברה.

מיכל רוזין: ויותר מזה, באמת לשמור על המקום הזה, שהוא מקום אינטימי, מקום פרטי, מקום שבו אותה נפגעת – וזאת יכולה להיות גם ילדה בת עשר – אומרת לה המטפלת: פה זה המקום הבטוח שלך, פה את יכולה לדבר על הכול.

מיכל רוזין: תחשבו על אותה ילדה שישבה וסיפרה, והמטפלת אמרה לה: את יכולה לסמוך עליי במאה אחוזים, ואחר כך, שנה אחרי, זה כל הדברים שלה נאמרים בבית משפט, נחשפים בפני הפוגע, נחשפים מולה.

מיכל רוזין: איזו פגיעה באמון.

מיכל רוזין: לא מספיק שהיא נפגעה מאבא, דוד, סבא, שכן, מורה בבית ספר, עכשיו גם מי שפגע בה חשוף בעצם לכל עולמה ולכל מה שהיא סיפרה באינטימיות הכי גדולה למטפלת או למטפל שלה.

מיכל רוזין: אנחנו התחלנו במקום שביקשנו חיסיון מוחלט.

מיכל רוזין: ביקשנו שהשיח הטיפולי בין הנפגע או הנפגעת למטפל או למטפלת יהיה סודי לחלוטין, כמו יחסי לקוח–עורך דין.

מיכל רוזין: הבנו במהלך תהליך החקיקה שאנחנו צריכים לייצר איזונים – איזונים עם הנאשם, עם החשוד – על מנת באמת לייצר את המקום שבו אנחנו שומרים על הנפגעת מצד אחד, על ההליך השיקומי שלה, על הטיפול שהיא עוברת, ומצד שני מאפשרים לנאשם, לחשוד, להגן על עצמו בצורה מיטבית.

מיכל רוזין: ולכן העלינו – אני לא יודעת מה קורה פה - - -

קריאה: - - -

מיכל רוזין: אני רוצה לשכנע אותך.

יעקב מרגי: שכנעת.

מיכל רוזין: שכנעתי, אוקיי.

מיכל רוזין: אז אני רוצה להודות לכם על תמיכתכם בקריאה ראשונה.

מיכל רוזין: מזמינה אתכם לדיונים המרתקים בוועדת החוקה, חוק ומשפט לקראת שנייה ושלישית, ושיהיו שותפויות רבות כאלה בין קואליציה לאופוזיציה.

מיכל רוזין: תודה.

מיקי לוי: תודה רבה.

מיקי לוי: חברת הכנסת בן ארי, רשימת הדוברים סגורה.

מיקי לוי: חברת הכנסת מראענה, בבקשה.

אבתיסאם מראענה: אדוני יושב-ראש הכנסת, חברות וחברים, אני בהחלט רוצה לברך את חברתי מיכל רוזין על העבודה המצוינת שהיא עושה בוועדת חוקה, חוק ומשפט, על המקום הזה שבו יש חיסיון נפשי.

אבתיסאם מראענה: אני בהחלט רוצה להתעקש בקריאה השנייה והשלישית ובכל הדיונים שמתקיימים בתוך הוועדה – צריך לשמור מכל משמר על השימוש בטיפול נפשי.

אבתיסאם מראענה: כמובן מבחינתנו זו פגיעה מאוד קשה בזכות שלנו לפתוח את הלב בחדר סגור.

אבתיסאם מראענה: אני חושבת שהאופציה הזאת – עד שמישהי או מישהו שבעצם מגיע ורוצה לפתוח את הלב ולספר את הסיפור שלו, גם את הפגיעויות שלה ושלו, בחדר סגור עם מטפל, במרחב אינטימי ופרטי – המקום הזה, צריך לשמור עליו.

אבתיסאם מראענה: אי-אפשר להפקיר אותו.

אבתיסאם מראענה: צריך לעשות הכול על מנת שבהחלט כל הסוגיה הזאת של חיסיון נפשי – מוחלט הוא לא יהיה, כמו שאני מבינה, אבל בהחלט אנחנו נעשה הכול על מנת לשמור על המקום הזה הפרטי, שבו כל אחת ואחת מאיתנו יכולה להגיע אליו ולטפל בעצמה.

אבתיסאם מראענה: אני לא רוצה להגיע למצב שבו בעצם מטופלות ומטופלים ישבו מול פסיכולוג או פסיכולוגית, מטפל או מטפלת, ויחששו לרגע לחלוק את מה שיש להם על הלב, את הפוסט-טראומה שלהם ואת הטראומה שהם חיים איתה כל החיים שלהם.

אבתיסאם מראענה: זה מקום שבהחלט צריך לשמור עליו, ואנחנו נעשה הכול.

אבתיסאם מראענה: תודה על התמיכה שלכם.

מיקי לוי: תודה רבה.

מיקי לוי: חבר הכנסת קיש, בבקשה.

יואב קיש: כבוד היושב-ראש, כנסת נכבדה, אני עולה לפה לדבר אחד, ואני אמשיך לעלות פה במליאה, ועד שלא נראה ועדת חקירה ממלכתית בנושא הרוגלה שתבחן את התנהגות המשטרה והתנהגות הפרקליטות במה שנקרא פרשת פגסוס, סייפן, אנחנו לא נוותר.

יואב קיש: נדרוש את זה.

יואב קיש: זה דבר הכרחי בשביל להחזיר את אמון הציבור גם במשטרה וגם בפרקליטות.

יואב קיש: השרים פה, של הממשלה הזו, לפני שבוע אמרו את זה, ועכשיו בנט ולפיד מנסים למסמס.

יואב קיש: לא ניתן לכם.

יואב קיש: ועדת חקירה ממלכתית, בשביל הדמוקרטיה הישראלית ובשביל אמון הציבור.

יואב קיש: תודה.

מיקי לוי: תודה רבה.

מיקי לוי: סגרתי את הרשימה והודעתי.

מיקי לוי: חבר הכנסת אמסלם, בבקשה.

שלמה קרעי: אבל זה חוק שלא היה על סדר-היום, לא היה.

מיקי לוי: זה על סדר-היום.

מאי גולן: זה לא על סדר-היום, זה התווסף עכשיו.

שלמה קרעי: הוסיפו אותו עכשיו.

דוד אמסלם: זה לא היה, כרגיל.

מיקי לוי: ב-16:00.

קריאה: החוק פורסם בסדר-היום ב-16:00.

קריאה: זה חוק שהוספנו, אבל ב-16:00 הוא כבר היה.

מיקי לוי: חברת הכנסת גולן, תודה, תודה רבה.

דוד אמסלם: בסך הכול החוק הזה לא היה בסדר-היום, וככה אתם משבשים הכול.

דוד אמסלם: מה שנרשמנו – מחקתם, ופתאום עכשיו אתה עושה מחטף, כרגיל.

מיקי לוי: לא מחקנו כלום.

מיקי לוי: חבר הכנסת אמסלם, בבקשה.

דוד אמסלם: אדוני היושב-ראש, חברי הכנסת, אני רוצה במטותא מכם לתת נתון: היום כמעט חצינו את ה-3,200 נפטרים בקורונה.

דוד אמסלם: הממשלה לא עושה כלום, היא רק מכדררת, מבלבלת את המוח.

דוד אמסלם: כל שבוע או כל שבועיים מתכנסים, מכשכשים בזנב.

דוד אמסלם: מאז תחילת הדרך לא עשיתם דבר וחצי דבר, כלום, בנושא הקורונה.

דוד אמסלם: אתם מזכירים לי את הבדיחה, מר בנט, על אותו אחד, חקלאי בצפון שהיה לו לול תרנגולות.

דוד אמסלם: התרנגולות התחילו למות.

דוד אמסלם: הרגישו לא טוב, הוא הרגיש שהן חולות.

דוד אמסלם: בא לחבר שלו, אומר לו: תגיד, מה אתה מציע?

דוד אמסלם: הוא אומר לו: תשמע, יש לנו פה את הרב חניניה שלנו פה במושב, הוא איש עם סגולות.

דוד אמסלם: אז הוא הולך לרבי חניניה, קובע איתו, אומר לו: תשמע, כבוד הרב, התרנגולות לא מי יודע מה.

דוד אמסלם: אומר לו: אין שום בעיה, תקשור לכל אחת מהן – זה מפריע לי, זה מפריע לי.

דוד אמסלם: תקשור לכל אחת מהן סרט אדום ברגל, ואתה תראה שיהיה בסדר.

דוד אמסלם: ואללה, קושרים.

דוד אמסלם: בסופו של דבר הוא קם אחרי יומיים – מתו לו 300 תרנגולות.

דוד אמסלם: חוזר לרב, אומר לו: הרב, מתו.

דוד אמסלם: אומר לו: אתה יודע מה?

דוד אמסלם: לא ידעתי שזה ככה.

דוד אמסלם: אז בוא תפריד את הזכרים מהנקבות והכול יסתדר לך.

דוד אמסלם: טוב, הוא מפריד את הזכרים מהנקבות – חוזר אליו אחרי יומיים, אומר לו: כבוד הרב, היום מתו 800.

דוד אמסלם: אומר לו הרב: תקשיב, אם ככה, זה אירוע חזק מאוד, אני צריך לחשוב על רעיון גאוני, חזק.

דוד אמסלם: הוא אומר לו: תקשיב, מה שאני מציע – תצבע להן מהכרבולת ועד הזנב בצבע צהוב, ואתה תראה, הכול יהיה בסדר.

דוד אמסלם: אז הוא צובע כל הלילה, הוא וילדיו, את התרנגולות.

דוד אמסלם: מתעורר למוחרת, רואה שכולן מתו.

דוד אמסלם: בא לרב, אומר לו: כבוד הרב, כולן מתו.

דוד אמסלם: אומר לו רבי חניניה: אוי, חבל, אתה יודע כמה רעיונות טובים עוד יש לי?

דוד אמסלם: זה בנט.

דוד אמסלם: כמה רעיונות טובים עוד יש לך?

דוד אמסלם: רק שכולם מתים.

דוד אמסלם: אתם לא מתביישים?

דוד אמסלם: אפילו בקורונה שרי הממשלה לא באים.

דוד אמסלם: אתם לא מספרים כמה אנשים נפטרים על בסיס יומי.

דוד אמסלם: כל משפחה זה עולם ומלואו.

דוד אמסלם: אבל כשעלה פה בנט והיינו בלי חיסונים – אני הייתי השר המקשר – הוא היה עולה, הוא ולפיד כל יום, כל שבוע, סופרים לנו את הנפטרים ומאשימים את ראש הממשלה נתניהו שהוא מדביק אותם בלילות.

דוד אמסלם: בושה וכלימה, תראו לאן הגעתם.

דוד אמסלם: אנחנו לפחות עשינו ניסיונות עצומים להציל אנשים כשלא היו חיסונים.

דוד אמסלם: אתם לא עושים כלום.

דוד אמסלם: חוץ מלהוציא הודעות דוברות שקריות אתם לא עושים שום דבר.

דוד אמסלם: אתם חיים באיזה עולם בלוף, כולכם בלוף.

דוד אמסלם: מלפיד ועד בנט, יש פה ממשלה של בלוף.

דוד אמסלם: אף אחד לא עושה דבר וחצי דבר, רק כל בוקר שרת התחבורה, את מחמיאה לשר האוצר, הוא מחמיא לשר הבריאות, ואללה, אתם מזכירים לי את קבוצת הנרקומנים שיושבים ואומרים לו: כל הכבוד, משה, אנחנו אוהבים אותך.

דוד אמסלם: אחד בעצם מחמיא לשני כאן.

דוד אמסלם: אתם קבוצת סהרוריים שלא יודעת מה עושה.

דוד אמסלם: אף אחד לא יודע מה עושה השני, ואתם רק מחמיאים כל בוקר בתקשורת אחד לשני כאילו עשיתם משהו.

דוד אמסלם: תודה רבה.

מיקי לוי: תודה רבה.

מיקי לוי: חבר הכנסת קרעי, בבקשה.

מיקי לוי: חבר הכנסת מעוז, יש כאן עוד עשרה שקיבלו תשובה שלילית.

מיקי לוי: די.

שלמה קרעי: אבל אדוני היושב-ראש, החוק הזה לא היה על סדר-היום.

מיקי לוי: הוא נכנס ב-16:00 לסדר-היום, וכולם ידעו את זה.

שלמה קרעי: אבל אנשים נערכים מראש.

מיקי לוי: כולם ידעו את זה, גם הייתה לכם אפשרות דיבור בחוקים השונים.

מיקי לוי: עכשיו זה מגמתי, אני לא אאשר את זה.

מיקי לוי: בבקשה.

שלמה קרעי: אדוני היושב-ראש, כנסת נכבדה, בושה וחרפה לכנסת הזאת מה שקורה כאן במליאת הכנסת ובקואליציה הזאת.

שלמה קרעי: אזרחי ישראל, תדעו לכם, מליאת הכנסת נסגרת בעוד כמה דקות, כי שוב פעם מוכח שמי ששולט בממשלה הזו אלו רע"מ, האחים המוסלמים והרשימה המשותפת.

שלמה קרעי: מדינה אחת, היחידה בעולם של העם היהודי, והיא שבויה בידיים של האויבים שלנו באחריות ממשלת ישראל, ממשלת האחים המוסלמים.

שלמה קרעי: כל שבוע יש להם מס עבאס חדש.

שלמה קרעי: עכשיו הם רוצים הטבות מס למי שבונה בנייה בלתי חוקית בנגב.

שלמה קרעי: לכן מליאת הכנסת נסגרת מייד בסיום החוק הזה, וזאת החרפה של ממשלת ישראל, ממשלת האחים המוסלמים.

שלמה קרעי: יש גם להערכתי דיל עם הרשימה המשותפת:

שלמה קרעי: כל פעם עולה מישהו מהרשימה המשותפת וגוער בבנט שהוא עשר מעלות ימינה.

שלמה קרעי: היום שמעתי את אחמד טיבי אומר: ממשלה, עשר דרגות ימינה.

שלמה קרעי: נתנו להם את חוק החשמל, מכרו את הנגב, מכרו את הגליל, ועדיין הרשימה המשותפת זועקת: ממשלה של עשר מעלות ימינה.

שלמה קרעי: תספרו לנו פעם אחת, חברי הרשימה המשותפת, כמה תקציבים קיבלתם מבנט כדי שתתקפו אותו על ימניותו כביכול.

שלמה קרעי: הרי זה בדיוק מה שעוזר לו להישאר בחיים: הרשימה המשותפת תוקפת אותו, והוא מגבה אותם עם תקציבים ועם חוקים לטובת הרשימה המשותפת.

שלמה קרעי: ואני רוצה לדבר, אדוני, על מה שקרה עם התוכנית הכלכלית.

שלמה קרעי: עמד כאן חמד עמאר, השר, משקר במצח נחושה לאזרחי ישראל, אמר:

שלמה קרעי: 12 שנה לא העליתם לחיילי צה"ל את השכר שלהם.

שלמה קרעי: רק לפני שלוש-ארבע שנים העלינו ב-50% את המשכורות שלהם.

שלמה קרעי: אתם רק השלמתם את המהלך שלנו.

שלמה קרעי: ואתם דיברתם, המפלגה של חמד עמאר, ליברמן וכל החבורה הזאת – אמרו שאנחנו פיזרנו כסף מהמסוקים על אלו שלא צריכים, גם על העשירים, לא רק על העניים.

שלמה קרעי: מה הם עשו, חברת הכנסת ג'ידא?

שלמה קרעי: הביאו מסוקים מיוחדים של ליברמן, שמפזרים כסף רק על העשירים.

שלמה קרעי: העניים נשארו בלי כסף.

שלמה קרעי: אני מקווה שעוד נשנה לו את זה בוועדת הכספים, אבל עכשיו, מה שהוא מציע זה להביא מסוקים מיוחדים רק על החברים של ליברמן.

שלמה קרעי: בושה וחרפה.

שלמה קרעי: ואני רוצה לסיים במשפט אחד.

שלמה קרעי: קיבלנו עדכון, חבר הכנסת סעדי ואני, מרשות הרישוי לגבי ביטול הסנקציה של ההוצאה לפועל.

שלמה קרעי: נאבקנו עם רשות הרישוי ושכנענו אותם, ואפי רוזן מרשות הרישוי בא לקראת אזרחי ישראל: כל מי שיש לו רישיון פרטי או משאית קלה עד 12 טון יקבל את הרישיון שלו בלי מבחנים – לא משנה כמה שנים הייתה השלילה.

שלמה קרעי: ואלו שיש להם רישיון מקצועי – משאיות, אוטובוסים, אמבולנסים, מוניות, שחיים של אזרחים תלויים בהם – יקבלו את הרישיון בלי מבחנים רק אם השלילה פחות מחמש שנים.

שלמה קרעי: אם השלילה יותר מחמש שנים – יצטרכו לעבור מבחני רישוי.

שלמה קרעי: יש לי עוד הרבה מה לדבר, וכל עוד היושב-ראש לא עוצר אותי, אני אמשיך.

שלמה קרעי: אני רוצה לסיים בעוד דבר: הטיוח הזה של פרשת NSO, שבנט וסער וגנץ מנסים לטייח – עמדה כאן מקודם חברת הכנסת השכל, והתערבנו: היא אמרה שתקום ועדת חקירה ממלכתית.

שלמה קרעי: הסיכום הוא ככה: אם תקום ועדת חקיקה ממלכתית עד סוף פברואר, בשבועיים הקרובים, אני מצביע בעד חוק שהיא תבחר, ואם להפך, אם לא תקום ועדת חקיקה ממלכתית, היא תצביע בעד חוק שאנחנו נגיש להקמת ועדת חקיקה ממלכתית.

מיקי לוי: תודה רבה.

מיקי לוי: תודה.

שלמה קרעי: נראה אם הפעם שרן השכל תעמוד בסיכום הזה, ונראה אם בנט יטייח את הפרשה החמורה הזאת.

מיקי לוי: תודה רבה.

מיקי לוי: חבר הכנסת ביטן, בבקשה.

מאי גולן: - - -

דוד ביטן: יש כללים, יש כללים.

דוד ביטן: כבוד היושב-ראש, תעשה לי טובה, תן לי לדבר והיא תרד מאיתנו.

דוד ביטן: כל היום היא - - -

מיקי לוי: רשמתי אותה.

דוד ביטן: מה, הינה, הוא רשם אותך.

דוד ביטן: מה את רוצה?

דוד ביטן: אני הסברתי לה, כבוד היושב-ראש, הינה הוא רשם אותך, רושם אותך.

דוד ביטן: הינה, כבוד היושב-ראש, אתה רושם אותה?

דוד ביטן: הינה, רשם אותך, תפסיקי כבר.

דוד ביטן: תפסיקי, למה עברת לפה?

מאי גולן: כדי להציק לך.

מאי גולן: היום יום האהבה, דוד, ואני רוצה לבטא את אהבתי אליך.

דסטה גדי יברקן: עכשיו גם אני רוצה.

דוד ביטן: אין בעיה, תציקי לי כמה שאת רוצה.

דוד ביטן: תציקי לי.

יועז הנדל: תבטאי, בבקשה.

מאי גולן: דוד, שמעת מה אמרתי?

מאי גולן: יום האהבה היום, ואני רוצה לבטא את אהבתי אליך.

דוד ביטן: מצוין, אני בעד, מה את רוצה?

מאי גולן: אוקיי.

מאי גולן: אני רק מציינת.

מאי גולן: רק מציינת.

דוד ביטן: אני אמרתי לא?

דוד ביטן: אמרתי: אני בעד.

מאי גולן: יום אהבה שמח.

מאי גולן: יועז, גם אתה - - -

דוד ביטן: אפשר להתחיל, כבוד היושב-ראש?

מיקי לוי: בבקשה, השעון הופעל בשנייה הזאת.

דוד ביטן: כבוד היושב-ראש, כנסת נכבדה, כבוד השר, אני רואה שנותנים לך תורנות כשמסיימים מוקדם.

דוד ביטן: שיחקת אותה, מה שנקרא.

דוד ביטן: זה נרשם לך לתורנות לכל השבוע, נכון?

יועז הנדל: - - -

דוד ביטן: טוב, אני באמת רוצה לדבר על שני עניינים קטנים.

דוד ביטן: קודם כול, לא נמאס לכם שרע"מ כל היום באים אליכם בדרישות חדשות?

דוד ביטן: כי ניהלתם משא ומתן קואליציוני, קיבלו מה שקיבלו, כל פעם שהם רוצים משהו חדש, הם עושים לכם בית ספר.

דוד ביטן: אז אני אומר לך, ואמרנו לכם את זה מהתחלה, שלא תסיימו איתם את המשא ומתן לעולם.

דוד ביטן: ואתה כאיש ימין, שנתת יד לכניסתם לקואליציה, מכל מיני סיבות, בניגוד לעמדות שלך, אתה לא רואה שאי-אפשר להמשיך באופן הזה?

דוד ביטן: אז הגיע הזמן שתפילו את הממשלה הזאת, כי אי-אפשר להמשיך בקצב סחיטה חד-שבועי, כל הזמן, כל הזמן.

דוד ביטן: זה בלתי אפשרי לקיים – ואני הייתי יושב-ראש קואליציה ואני יודע מה שאני מדבר.

דוד ביטן: מספיק עם זה.

דוד ביטן: ואני בונה עליך, האמת, בעניין הזה.

דוד ביטן: קראתי מאמר במעריב, שאיזה אמריקאי אומר שאתה הפוטנציאל להיות ראש ממשלה.

דוד ביטן: בקצב הזה, כשאתה נותן יד לממשלה כזאת ולקואליציה כזאת – לא נראה שתגיע למצב הזה, אז אני מזהיר אותך בעניין הזה.

דוד ביטן: לא מספיק כתבה בעיתון, צריך לעשות מעשים, צריכים לעשות מעשים בעניין הזה, ומספיק עם הסחיטה הקבועה הזאת שמנסור עבאס והחברים שלו עושים לכם.

דוד ביטן: הם עושים את זה למדינה, הם לא עושים את זה לכם, כי המדינה בסופו של דבר נפגעת.

יועז הנדל: - - - אישי שלי - - -

דוד ביטן: בסדר, אבל אתה לא יכול להיות אם תמשיך ככה, אתה צריך להוכיח מנהיגות.

דוד ביטן: אתה צריך להוכיח שאתה לא מתכוון להיכנע יותר לדברים האלה, ואני יודע את העמדות שלך, והעמדות שלך נגד נתניהו – לא מספיק כדי לתאר את מה שאתה עושה.

יועז הנדל: אין לי עמדות נגד נתניהו.

דוד ביטן: תבין את זה אחת ולתמיד, תבין.

דוד ביטן: תחשוב על זה, תחשוב על מה שאני אומר.

יועז הנדל: דוד, אין לי עמדות נגד נתניהו - - -

דוד ביטן: ואכן הגיע הזמן - - -

יועז הנדל: יש לי עמדות לאומיות ומה שטוב לישראל.

דוד ביטן: שתצטרך - - -

מאי גולן: מה שטוב ביבי, או לא ביבי?

מאי גולן: ביבי אומר – אנחנו בעד.

דוד ביטן: תפילו את הממשלה, תצטרף אלינו, תצטרף לממשלת ליכוד עם האופוזיציה, כל האופוזיציה שלנו, כולל ש"ס, כולל אגודת ישראל, כולל סמוטריץ'.

דוד ביטן: תחזור לעמדות שלך, מספיק לתת יד לסחיטה.

מאי גולן: יועז הנדל הוא איש ימין, דוד, ידעת?

דוד ביטן: מה זה?

דוד ביטן: לא יודע, היה כתוב שיש לו פוטנציאל.

דוד ביטן: אני לא אומר את זה, אמר את זה - - -

מיקי לוי: אתה מנהל איתו משא ומתן.

דוד ביטן: אני לא מנהל איתו, אני עכשיו משכנע אותו - -

מאי גולן: מנסה להפיל לך את הממשלה - - -

דוד ביטן: - - אם הוא רוצה שהחזון הזה יתממש – שיעשה משהו.

דוד ביטן: אם הוא לא יעשה את זה, אז אין סיכוי שזה יקרה לו.

דוד ביטן: אתה מבין מה אני מתכוון?

דוד ביטן: זה מה שאני מנסה להסביר לו.

דוד ביטן: עכשיו בגלל שניסיתי לשכנע אותך, סיימתי את הזמן.

דוד ביטן: אתה מבין?

דוד ביטן: אז תודה רבה לכולם, ואני מודה לכולם.

מיקי לוי: תודה רבה.

מיקי לוי: חבר הכנסת מקלב, בבקשה.

מיקי לוי: חבר הכנסת מקלב, כל כך ביקשו ממני, בבקשה.

אורי מקלב: תודה רבה לך, אדוני היושב-ראש.

אורי מקלב: מכובדי השר, חבריי חברי הכנסת, ברשותך, אדוני היושב-ראש, לא חשבתי לדבר על כך, אבל אני רוצה לנצל את ההזדמנות, משהו שככה מעיק עליי ביממה האחרונה או בחצי היממה האחרונה.

אורי מקלב: אתה שימשת כממ"ז בתקופה שאני הייתי חבר מועצת עיריית ירושלים, כסגן.

אורי מקלב: אנחנו נפגשנו הרבה, כיבדנו ופחות כיבדנו, היו תלונות, אבל אתה היית דומיננטי מאוד ואתה מכיר את הדבר הזה של עימותים גם בין נבחרים.

אורי מקלב: דרך אגב היה גם חבר כנסת בבר אילן, היה סיפור עם חבר הכנסת ועם מפגינים ומהומות שיש והפגנות שיש.

אורי מקלב: אני לא רוצה לדבר עכשיו על מהות מה שהיה אתמול בשייח' ג'ראח.

אורי מקלב: יש חבר כנסת שמרגיש שהוא חייב לבוא, למחות, שחושבים שזה יכול לגרום מהומות.

אורי מקלב: אני מדבר בסופו של דבר, היום, אתה כסגן יושב-ראש הכנסת, זה לא המקרה היחיד, יש היום איזו זילות באפשרות של חברי כנסת להגיע למקומות.

אורי מקלב: יכול להיות שמפקדים לא חושבים ככה, אבל בגלל הדברים האחרים שקורים, עימותים שיש בין שוטרים לחברי כנסת ועוד דברים שקורים, לא יודע אם שימוש בחברי כנסת, נגרם מכך שחברי כנסת היום נמנעים מלהגיע, נמנע מהם להגיע לאירועים מסוימים.

אורי מקלב: שוטרי השטח שנמצאים בסוף התהליך, זה שחבר כנסת בא ואומר אני בתפקידי צריך להיות פה – לא מאפשרים לו, ויש כאלה שלא מתעמתים.

אורי מקלב: סיפר לי חבר כנסת, הוא היה בשבוע שעבר באיזה אירוע שהיה צריך להגיע, אולי סגרו את זה באיזה שלב לאזרחים, אבל הוא כחבר כנסת, לאחרים נתנו, אף אחד לא הסתכל עליו.

אורי מקלב: הוא אומר: אני הלכתי, חזרתי, לא רציתי לעשות עימות, אבל אני חושב שאולי כדאי לחדד את הדבר הזה שבין החסינות לבין חופש פעולה שיש לחברי כנסת לצורך תפקידם, לבין המשטרה.

אורי מקלב: אני לא נכנס עכשיו לעימות פיזי, לא שם.

אורי מקלב: אני מדבר איתך על עצם המניעה להיכנס, עצם המניעה להגיע למקום, להתבטא, לבדוק את הדברים.

אורי מקלב: זה רק היה - - -

מיקי לוי: אני אוסיף, אני מחזיר לך, דיברתי על זה גם לפני כחודש, קיימתי דיון עם השר לביטחון הפנים.

מיקי לוי: היום בבוקר שוחחתי עם המפכ"ל, יש לאפשר לחברי הכנסת לבצע את תפקידם.

מיקי לוי: נקודה.

אורי מקלב: אז אני שמח.

מיקי לוי: וביקשתי שזה יגיע לדרג התחתון ביותר של שוטרי השטח.

מיקי לוי: נקודה.

אורי מקלב: זה מה שצריך באמת.

אורי מקלב: לפעמים זה לא מגיע והאווירה לא מגיעה לשוטר שנמצא בסוף בשטח, הוא לא מכיר אולי את ההוראות וטוב שאתה מחדד את זה ותודה רבה לך.

אורי מקלב: בכל אופן, גם העניין הזה מביא אותי לעוד עניין, שגם אני חושב שהוא לא בא לידי ביטוי פה.

אורי מקלב: היה חבר כנסת, יש חבר כנסת ששבוע שעבר ביקר בחוץ לארץ והתאגדו נגדו ארגונים כדי לא לתת לגיטימיות למופע שלו.

אורי מקלב: אני לא חושב שאנחנו מדברים עכשיו על חבר כנסת שמייצג עמדה מאוד מאוד קיצונית.

אורי מקלב: יש חברי כנסת שנחשבים מתונים, הם לא נחשבים, גם אם יש להם דעות אחרות והיו באירופה בביקור ונמנע מהם וארגנו את זה.

אורי מקלב: מה שאומרים, שמשרד החוץ עמד מאחורי ההתארגנות הזאת לא לאפשר לו, להחרים את הביקור שלו, כשהוא היה שם, לא לאפשר לבקר במקומות.

אורי מקלב: אני חושב שכל אלה גורמים לזילות בתפקיד שלנו, לא מאפשרים לנו לעשות את התפקיד שלנו.

אורי מקלב: אני חושב שאנחנו ככנסת צריכים לשמור על המעמד של חברי כנסת.

אורי מקלב: מילה אחת על יוקר המחיה.

אורי מקלב: האירועים האחרונים של פגסוס ועוד דברים אחרים, הרוגלה ועוד מה שיש, קצת דוחקים לצד את מה שבאמת מעיק על תושבי מדינת ישראל.

אורי מקלב: הנושא החשוב שחשוב לתושבי מדינת ישראל זה עצם המאבק שלהם הקיומי.

אורי מקלב: המאבק הקיומי, זה יוקר המחיה.

אורי מקלב: מזה הוא מודאג, מזה הוא מודאג מה יהיה, אם המשכנתה שלו, השכירות שלו עולה.

מיקי לוי: משפט לסיום.

אורי מקלב: אני ממש אסיים עוד דקה.

אורי מקלב: יוקר המחיה, אמרתי היום, המאבק על יוקר המחיה, המלחמה, למה זה מאבק?

אורי מקלב: למה מלחמה?

אורי מקלב: בגלל שיש כאלה שמנסים למנוע את המאבק הזה, מתכחשים למאבק הזה, נלחמים בעד יוקר המחיה.

אורי מקלב: חושבים שהם עושים טובה לכלכלה והם לא יודעים שבקצה ולא בקצה נמצאות מאות אלפי משפחות מאזרחי מדינת ישראל, מתושבי מדינת ישראל, שהם סובלים מאוד.

אורי מקלב: יוקר המחיה זה לא סטטיסטיקה וזה לא איזה מחקר.

אורי מקלב: יוקר מחיה בסופו של דבר, יש גם במציאות.

אורי מקלב: כשיוצאים מהמרכול, יוצאים מרשת השיווק, יוצאים מכל חנות אחרת, מדברים אחרים, עם מחירים הרבה יותר יקרים – לא צריך בשביל זה סטטיסטיקה, את זה כל אחד חש.

אורי מקלב: את האמת הזאת, אי-אפשר להתכחש לה.

אורי מקלב: זה גורם לאנשים שלא שומעים אותם לצאת לרחובות.

אורי מקלב: זה מה שאנחנו מעוניינים?

אורי מקלב: זה כישלון כשיוצאים לרחוב.

אורי מקלב: כשיוצאים לרחוב, זה אנחנו לא מעוניינים.

אורי מקלב: זו לא התססה, אף אחד לא הולך לצאת לרחוב, להיות בקור או בחום בגלל שיש מישהו שמסית אותו.

אורי מקלב: אלה אנשים שבאים לשם, הפרופיל של האנשים שמגיעים זה לא אנשים פוליטיים שבאים להפגין, אנשים שבאים לכאוב את כאבם ואנחנו צריכים לחוש.

אורי מקלב: את ההרגשה הכי מרכזית שיש, שקודם כול הותרה הרצועה לכל הרשתות להתיר במיסים, כשאנחנו באנו ואמרנו אין מיסים, יש מיסים – הותרה הרצועה.

אורי מקלב: הדבר השני – אני אומר מילה חריפה קצת – יש שמרגישים שהמשפחות המוחלשות, אפילו המשפחות הבינוניות, לא בהן צריכים להתחשב, בכאב שלהן.

אורי מקלב: כל התוכניות אלה אנשים שכאילו קובעים את סדר-היום.

אורי מקלב: הם בתקשורת, מתחשבים בהם, הם במעמד מסוים והם מייצגים אנשים שנמצאים במעמד הבינוני, להם צריכים לדאוג.

אורי מקלב: הם אלה שקובעים, אלה שצריך לדאוג להם, מכיוון שהאנשים האלה קובעים את התקשורת, הם המצביעים שלנו.

אורי מקלב: האנשים האלה לא מצביעים שלנו ולא צריך, אפשר לתת להם 60 שקל לחודש, 67 שקלים לחודש של מענקי עבודה, זה מספק את האנשים האלה.

אורי מקלב: אנחנו צריכים לדאוג לאנשים האלה בעלי ההכנסה הגבוהה, שהם אלה שמצאו את ההטבות שיש לנו?

אורי מקלב: את זה אנחנו צריכים לזעוק כאן, את זעקתם של אלה שחושבים שאין מי שצועק, מי שזועק, מי שחש את כאבם.

אורי מקלב: לא האנשים ששבעים, אנשים ששבעים, יש כאלה אנשים, אני מכיר אנשים שהיום נמצאים במצב כלכלי גבוה.

אורי מקלב: אני מכיר אנשים כאלה.

אורי מקלב: אבל הם גדלו במשפחות כאלה שהאבא נאבק על הפרנסה.

אורי מקלב: הם חיו, יש להם דודים, יש להם, הסביבה שלהם היא סביבה שיש לה קושי גדול לחיות, גם אם הוא עצמו היום מתפרנס בכבוד.

אורי מקלב: גם אם היום עשה סטרטאפ, יש לו היום חברות ששוות הרבה כסף.

אורי מקלב: לצערי, אלה שהיום עומדים בהנהגה, הסביבה שלהם היא סביבה שלא – הם לא חשים, לא רק שהם אנשים שבעים, כל החברה שלהם, הסביבה שלהם, המעגלים הקרובים שלהם, הם אנשים שבשבילם, אלה שמרוויחים 7,000, 8,000 ו-10,000 והם משפחות גדולות, הם לא מבינים את השיקול מה זה 50 שקל, 70 שקל, שזה חשבון.

אורי מקלב: אנשים שהילד הולך לבית ספר, אין כסף היום להטעין לו כרטיסייה, רב-קו, אין לו.

אמילי חיה מואטי: חבר הכנסת מקלב, אתה מתבקש - - -

אורי מקלב: בסדר, נתתי לך להתארגן.

אמילי חיה מואטי: תודה רבה.

אורי מקלב: עכשיו, אחרי שהתארגנת, אז אני באמת מודה לך.

אמילי חיה מואטי: תודה רבה.

אורי מקלב: אז אני רק אגיד משפט אחרון: על אלה אנחנו זועקים.

אורי מקלב: תודה רבה.

אמילי חיה מואטי: תודה רבה.

אמילי חיה מואטי: חבר הכנסת אופיר כץ, בבקשה.

אמילי חיה מואטי: חבר הכנסת אופיר כץ – אינו נוכח.

אמילי חיה מואטי: חבר הכנסת משה ארבל, בבקשה.

אמילי חיה מואטי: בבקשה, חבר הכנסת ארבל, לרשותך שלוש דקות.

משה ארבל: תודה רבה.

משה ארבל: גברתי היושבת-ראש.

משה ארבל: כבוד השרים שמסתובבים, חבריי חברי הכנסת, אני פונה אליכם, אזרחי ישראל - - -

אמילי חיה מואטי: חברות וחברים, אם אפשר לפזר שם את ההפגנה, זה יכול מאוד לעזור לנו.

אמילי חיה מואטי: תודה רבה.

משה ארבל: אני פונה אליכם, אזרחי ישראל, בחובת דיווח.

משה ארבל: אני זכיתי לתואר שיאן השאילתות בכנסת ישראל בעת האחרונה.

משה ארבל: זה נובע מחמת פעילות פרלמנטרית מואצת, בעיקר של צוות לשכתי, ואני גם אציין אותם גם לפרוטוקול: שלום קבסה, ניתאי משיח ועו"ד תום דורון.

משה ארבל: אני רוצה לומר לכם, אזרחי ישראל, אני הייתי ראש מטה של שר.

משה ארבל: בכל לשכת שר יש תקן שמקבל משכורת כל חודש מהמיסים שאתם משלמים, ויש לו גם רכב ודלקן, והתפקיד שלו זה יועץ השר לענייני כנסת וממשלה.

משה ארבל: היועץ הזה, תפקידו לטפל בסוגיית השאילתות: חבר כנסת פונה, מגיש שאילתה, והיועץ אמור לטפל בה.

משה ארבל: אני רוצה לעדכן אתכם, אזרחי ישראל, שמועד תשובה על שאילתה שמגיש חבר כנסת צריך להיות בתוך 21 יום.

משה ארבל: נכון להיום, על 30 שאילתות לא קיבלתי מענה, למרות שחלף המועד למתן המענה: תשע שאילתות למשרד ראש הממשלה, חמש שאילתות לשר הביטחון, שש שאילתות לשר לביטחון פנים, שלוש שאילתות לשר החוץ, שתי שאילתות לשר המשפטים.

משה ארבל: גם אתה, שר התקשורת, במאחרים, שרת הפנים, שר הבינוי והשיכון, העלייה והקליטה ומשרד הכלכלה.

משה ארבל: מכיוון שיש לי עוד דקה, אני גם אומר לכם בכמה זמן, ימי איחור, לפי מזכירות הכנסת, מדובר.

משה ארבל: אז השאילתה המאוחרת ביותר, שאילתה ישירה בנושא מאוד מאוד חשוב שהגשתי לשרת הכלכלה, שיאיר גולן שהיה כאן לא מזמן – הסגן שלה, בנושא הפקעת מחירי הלחם האחיד שבפיקוח.

משה ארבל: הגשתי אותה, אזרחי ישראל, ב-11 במאי 2021 , 279 ימי איחור.

משה ארבל: 279 ימים עברו מהמועד שבו שרת הכלכלה הייתה צריכה להשיב, ולא, היא לא השיבה.

משה ארבל: והיא עובדת מאוד קשה, ולכן גם מינו לה סגן מאוד מאוד עסוק, שהוא גם חצי נורבגי, יאיר גולן.

משה ארבל: יש להם זמן.

משה ארבל: והינה עוד שאילתה, שהפניתי לשר הביטחון.

משה ארבל: ימי האיחור – 277 ימים.

משה ארבל: בעוד שאילתה שהפניתי לשר הביטחון, לגבי הריסת בתי מחבלים שרצחו את יגאל יהושע, השם ייקום דמו, בלינץ' שהיה בשומר החומות – 250 ימי איחור.

משה ארבל: אזרחי ישראל, הממשלה הזו צוחקת עליכם.

משה ארבל: תודה רבה.

אמילי חיה מואטי: תודה רבה.

אמילי חיה מואטי: חברת הכנסת מאי גולן, בבקשה.

אמילי חיה מואטי: אינה נוכחת.

מאי גולן: איך "אינה נוכחת" אם אני פה?

אמילי חיה מואטי: סליחה, נוכחת ועוד איך, עם ז'קט.

אמילי חיה מואטי: סליחה.

אמילי חיה מואטי: בבקשה, חברת הכנסת מאי גולן.

אמילי חיה מואטי: סליחה, לא ראיתי אותך.

מאי גולן: - - -

אמילי חיה מואטי: לא, לא.

אמילי חיה מואטי: אין.

אמילי חיה מואטי: אין.

מאי גולן: הינה, הוא חוזר.

מאי גולן: זה ביטן הסתיר אותו.

מאי גולן: תראה איזה בסדר אני.

מאי גולן: אני מחכה שתשב.

מאי גולן: לא מתחילה לפני, כדי שלא תגיד.

מיקי לוי: הבנתי אותך.

מאי גולן: אני מבקשת להתייחס לנדיבות הזו.

מיקי לוי: חברת הכנסת מאי גולן, בבקשה.

קריאה: במיוחד.

מאי גולן: במיוחד.

מאי גולן: אתה רואה?

מאי גולן: אומרים שבאת במיוחד בשבילי.

מאי גולן: לא, אבל אני מדברת איתך.

מאי גולן: אדוני, רגע, תגיב על זה.

מאי גולן: יום אהבה שמח, הם רוצים לאחל.

מיקי לוי: בבקשה, חברת הכנסת גולן.

מיקי לוי: נא להתחיל.

מאי גולן: כן.

מאי גולן: אדוני היושב-ראש, כנסת נכבדה, היה לי חשוב לתת ככה את סיכום השבוע השבועי שלי ולספר לכם מה היה לנו בממשלת ההלם והחלם של מצילי הדמוקרטיה ואבירי שלטון החוק.

מאי גולן: להלן הסיכום: לאחר שאץ לו ורץ לו גנץ לסגור את גל"צ, ולא הצליח, הגיעו אליו הפוליטיקאים האולטרה-דמוקרטיים ומגיני הפלורליזם – אוה, יופי, אדוני יועז הנדל, השר, אני שמחה שהגעת – הם שאלו אותו: למה לסגור?

מאי גולן: אדוני השר, למה?

מאי גולן: הרי יש לנו בעיה, אז בבעיה מטפלים.

מאי גולן: בואו נסיר את הבעיה הזאת.

יועז הנדל: - - -

מאי גולן: אוה, אוה, תודה, תודה.

מאי גולן: נמנה בובה ללא מכרז, וקדימה הסתער.

מאי גולן: נשפרר סגנון.

מאי גולן: סגנון.

מאי גולן: מה אתה אומר?

מאי גולן: הפה הרי – הם מדברים על סגנון, אבל הפה של הביביפוביומט בן כספית, שיכול למלא - - -

יועז הנדל: לדבר או לשפרר?

מאי גולן: לשפרר מלשון שופר, השר הנדל.

מאי גולן: הרי הפה של הביביפוביומט בן כספית, שיכול למלא את השפד"ן עם הביוב שיוצא לו מהפה איך שהוא שומע את המילה "ביבי" – שזה גם קורה לכם, דיברנו על זה קודם, כבוד השר – הוא הרי מתחרפן איך שהוא שומע את זה.

מאי גולן: אבל הסגנון של ברדוגו, של ברדוגו, לא נעים להם.

מאי גולן: לא נעים להם לאוזניים, לצבועי הממלכה.

מאי גולן: אז כן, השבוע הם הציגו תוכנית כלכלית.

מאי גולן: שר האוצר הודה מקרב לב לעיתונאים, שהביאו אותו ואת ממשלתו עד הלום.

מאי גולן: האמת, מגיע להם.

מאי גולן: הם יום-יום, שעה-שעה בחיפוי ארטילרי מול חולים, מול מתי קורונה, מול עסקים קורסים – הם תמיד קו ראשון במערכה.

מאי גולן: האמת, שאפו.

מאי גולן: נכון, כבוד השר?

מאי גולן: אבל בוא נדבר – אין לנו הרבה זמן – על גזרת בנט.

מאי גולן: אני שהיו"ר מסתכל על השניות.

מאי גולן: שמענו שהוא התקשר לשאול את ליברמן מתי יושבים על תוכנית כלכלית.

מאי גולן: בכל זאת, יש אזרחים ברשתות, ואולי קצת התארגנויות, וזה יכול לצאת משליטת צבא התקשורת המגויסת.

מאי גולן: אז ראש הממשלה ליברמן, האמיתי, הודיע לבובה בנט: חביבי, התבלבלת כנראה.

מאי גולן: אני לא מגיע לשום מקום.

מאי גולן: כנס לבוסטר, תבקש מהמאבטחים שישימו לך קצת צ'קלקה לאווירה, שב עם הצעצועים ותעשה קולות רקע, שלא יהיו לך חלומות סינגפוריים.

מאי גולן: שמעת?

מאי גולן: ולעצמאים שהמפגינים בחוץ, שבוודאי מרגישים את נחת זרועה של הגבייה המוגברת והדורסנית של רשות המיסים, אני מודיעה לכם כאן: זה לא מקרה.

מאי גולן: אזרחי ישראל, אני אומרת לכם מידיעה אישית, זו הנחיית משרד האוצר.

מאי גולן: אתה שומע, גפני?

מאי גולן: זו הנחיית משרד האוצר, שהיא יצירתית ולא מתפשרת.

מאי גולן: בכל זאת, יש 53 מיליארד שצריך לשלם לאחים המוסלמים.

מאי גולן: וכמובן בל נשכח את בנט שהציע לפוטין – בנט, אותו בנט, כן?

מאי גולן: – שהציע לפוטין ועידת רוסיה–אוקראינה, כן?

מאי גולן: אני שואלת: ד"ר טיבי כאן?

מאי גולן: ד"ר עבאס כאן?

מאי גולן: אני צריכה איזה רופא מודעות בקהל, כי בנט רצה לעשות מפגש פסגה.

מאי גולן: אני רואה שמפריע לך, גברת.

מיקי לוי: משפט לסיום.

מאי גולן: כן, כמובן.

מאי גולן: אני רואה שמפריע לך, מירב.

מאי גולן: מאוד קולגיאלי, מה שאת עושה.

מאי גולן: כן.

מיקי לוי: חברת הכנסת גולן, תודה.

מאי גולן: כן, כן.

מאי גולן: מאוד קולגיאלי שהיא מזכירה לך שאני צריכה לסיים.

מאי גולן: מאוד.

מיקי לוי: תודה.

מאי גולן: אבל בסדר.

מאי גולן: אני רק אגיד - - -

יועז הנדל: היום יום האהבה.

מאי גולן: יום האהבה תכף.

מיקי לוי: משפט.

מאי גולן: כן, משפט.

מאי גולן: אני רק רוצה להגיד שאם היה רופא פה, איזה רופא מודעות, אולי הוא היה עוזר לבנט לתת ייעוץ.

מאי גולן: הוא הרי יועץ מאוד טוב.

מיקי לוי: תודה.

מאי גולן: אולי הוא היה נותן ייעוץ ליחסי אוקראינה–רוסיה איך להציל תוכים במלחמה.

מאי גולן: רק שזה לא יפריע לו בשנ"ץ.

מיקי לוי: תודה רבה.

מאי גולן: געוואלד.

מאי גולן: השר גפני, שלא נפריע לו בשנ"ץ.

מיקי לוי: תודה, תודה.

מיקי לוי: חבר הכנסת פינדרוס, בבקשה – מוותר.

מיקי לוי: חברת הכנסת בן ארי.

מירב בן ארי: תודה, אדוני היושב-ראש.

מירב בן ארי: כנסת נכבדה, החוק הזה הוא חוק חשוב.

מירב בן ארי: אז רק כדי שתדעו על מה אתם מצביעים, החוק הזה הוא חוק של חברת הכנסת מיכל רוזין – איפה היא?

מירב בן ארי: חבר הכנסת כסיף, אתה מסתיר לי את מיכל רוזין, מיכל רוזין.

מירב בן ארי: אני רוצה רגע לראות אותה.

מירב בן ארי: זה חוק שלנו, של מיכל וחברת הכנסת אבתיסאם.

מירב בן ארי: זה מוזג לחוק אחד.

מירב בן ארי: ורק כדי שתדעו, החוק הזה בעצם מאפשר היום לשנות את המצב הקיים, שבו עדים שמתלוננים – אפשר בעצם לחשוף את הגיליון הרפואי הפסיכולוגי והפסיכיאטרי שלהם, שגם ככה עדים או מתלוננים, נפגעים או נפגעות תקיפה מינית, גם ככה עוברים קשיים רבים בהחלטה לתת עדות.

מירב בן ארי: ההחלטה לפתוח את התיק הרפואי שלהם היא מטלטלת, וזה הרבה פעמים פוגע בהליך המשפטי, אם בכלל מביא אותו לדין.

מירב בן ארי: החוק הזה בעצם בא לתקן את העוולה הקיימת היום, ואפילו גם מאפשר זכות ערעור על החלטת בית המשפט להסיר את החיסיון, מה שאין היום.

מירב בן ארי: גם זה יתנהל בדלתיים סגורות.

מירב בן ארי: זה לגבי החוק.

מירב בן ארי: לא שמת לי זמנים, אדוני היושב-ראש.

מירב בן ארי: הבטחתי שאני אעמוד בזמנים, אז אני אהיה בסדר.

מירב בן ארי: אני יורדת גם ככה.

מירב בן ארי: אני רוצה לנצל את המעמד הזה ולפנות לחברי הכנסת מהאופוזיציה, לפנות ללב שלכם.

מירב בן ארי: אתה שומע, משה ארבל?

מירב בן ארי: אני ידעת שיש לך לב גדול, כי אתה מככב אצלי בוועדה, ואתה יודע כמה חשוב לתת לנפגעי עבירה זכויות.

מירב בן ארי: אני בטוחה שהחוק הזה חשוב לך.

מירב בן ארי: אבל אני גם פונה אליך ולחברי הכנסת מש"ס.

משה ארבל: - - -

מירב בן ארי: זה נכון.

מירב בן ארי: הינה, גם בוסו, הפתח תקוואי, ישר הסתובב.

מירב בן ארי: אני פונה ללב שלכם, גם לחברי הכנסת מהאופוזיציה.

מירב בן ארי: תשמע, תשמע, רגע, אני עוד איתך, ארבל.

מירב בן ארי: אני עוד איתך, כי כבר נתתי לך מחמאות, יש לך לב גדול.

משה ארבל: - - -

מירב בן ארי: רגע.

מירב בן ארי: לא.

מירב בן ארי: רגע.

מירב בן ארי: חכה, רגע.

מירב בן ארי: עם החוק הזה, אתם תצביעו בעד, אני בטוחה.

מירב בן ארי: אבל יש לי חוק שתקוע אצלכם כבר חמישה שבועות.

משה ארבל: אנחנו אופוזיציה.

מירב בן ארי: באופוזיציה.

משה ארבל: אופוזיציה נרמסת.

משה ארבל: נרמסת.

מירב בן ארי: איזה נרמסת.

יוסף טייב: - - -

מירב בן ארי: הינה, אני פונה ללב שלהם.

מירב בן ארי: מותר לי.

מירב בן ארי: מותר לי.

מירב בן ארי: היו"ר עדיין מסכים לי.

מירב בן ארי: יש חוק שלי, של שמירת ערכות אונס של נפגעות ונפגעי תקיפה מינית.

מירב בן ארי: לא מסכימים לי להעלות אותו כבר מעל חמישה שבועות.

משה ארבל: מי לא מסכים?

משה ארבל: אבל אנחנו באופוזיציה.

מירב בן ארי: אז אני פונה ללב שלכם, כי בש"ס – אתה יודע שכשהייתי צעירה המשפחה שלי הצביעה לש"ס, אז עם 15 המנדטים - -

קריאה: - - -

מירב בן ארי: - - כי זה היה לב מזרחי גדול.

מירב בן ארי: אין לי אלא לפנות ללב שלכם ולהגיד לכם, חברי הכנסת - - -

אבי מעוז: אנחנו נצביע בעד בתנאי שאתם תצביעו בעד - - -

מיקי לוי: אני מבקשת, תצביעו, תנו אפשרות להעלות את החוק של ערכות האונס.

מיקי לוי: חמישה שבועות.

מיקי לוי: זה כל מה שאני מבקשת.

מיקי לוי: רק קצת תמיכה.

אוריאל בוסו: - - -

מירב בן ארי: אני יודעת שאתם מבינים את גודל האירוע.

משה ארבל: - - -

מירב בן ארי: יופי, אני שמחה, ידעתי שיש לי עם מי לדבר.

מירב בן ארי: אני מודה לכם.

מירב בן ארי: זהו, תצביעו.

מירב בן ארי: זה חוק נהדר, ועל חוק ערכות האונס אני אקבע - - -

מיקי לוי: תודה.

מירב בן ארי: רגע.

מירב בן ארי: רציתי לומר שעכשיו, כשהובטחה לי התמיכה של ש"ס, אני אפעל כדי להעלות את החוק הזה בשבוע הבא, שיהיה אפשר לשמור את ערכות האונס, שזה הראיות הפורנזיות.

מירב בן ארי: תודה רבה, אדוני.

מירב בן ארי: תודה רבה.

מיקי לוי: תודה רבה.

מיקי לוי: גם אני במסגרת שלוש הדקות לוקח לעצמי זכות דיבור.

מיקי לוי: לפני כן אחד מחברי הכנסת בהצעת האי-אמון טען לכל מיני סוגי ניסוח שניסה אותו חבר הכנסת להעביר, כמו "הכנסת הביעה אי-אמון בממשלה" – זה הנוסח שנוסח על ידי אותו חבר הכנסת.

מיקי לוי: כמובן, הוא לא מתקבל, הוא אינו מופיע בשום מקום אחר, והנוסח המקובל והרגיל, על פי מה שנבדק – ככה זה יהיה, כמו שאמרתי: "ההצעה להביע אי-אמון בממשלה אומנם זכתה לרוב בקרב חברי הכנסת הנוכחים במליאה" – וזה מה שאמרתי – "אולם לא זכתה לרוב הדרוש לפי חוק-יסוד: הממשלה, ולכן ההצעה לא התקבלה".

מיקי לוי: זה הנוסח.

מיקי לוי: ככה זה יהיה גם להבא, למרות ניסיונות של אותו חבר הכנסת לשנות את זה.

מיקי לוי: את זה אמרתי ממש לפרוטוקול.

משה ארבל: היושב-ראש, אנחנו מסכימים איתך.

משה ארבל: שככה זה יהיה גם להבא.

מיקי לוי: זה מה שאמרתי.

מיקי לוי: היה רוב של עשר או משהו, ולא התקבלה, וככה זה יהיה.

מיקי לוי: בואו לא נסטה מהנוסח המקובל במליאה הבאה.

מיקי לוי: הסתיימה רשימת הדוברים.

מיקי לוי: אם כך, אנחנו עוברים להצבעה על הצעת חוק חסיון ראיות (טיפול נפשי בהליכים פליליים שעניינם עבירות מין או אלימות חמורה) (תיקוני חקיקה), התשפ"ב–2022, בקריאה הראשונה.

מיקי לוי: הצבעה.

מיקי לוי: בעד ההצעה להעביר את הצעת החוק לוועדה – 24

מיקי לוי: נמנעים – אין

מיקי לוי: אם כך, 24 בעד, אין נמנעים, אין מתנגדים.

מיקי לוי: הצעת החוק תועבר לוועדת החוקה, חוק ומשפט.

מיקי לוי: הודעה למזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחה היום על שולחן הכנסת, לקריאה שנייה ולקריאה שלישית, הצעת חוק לתיקון פקודת הראיות (מס' 19), התשפ"ב–2022, שהחזירה ועדת החוקה חוק ומשפט.

מיקי לוי: תודה רבה למזכירת הכנסת.

מיקי לוי: אם כך, תם סדר-היום.

מיקי לוי: הישיבה הבאה תתקיים מחר, יום שלישי, י"ד באדר א' התשפ"ב, 15 בפברואר 2022, בשעה 16:00.

מיקי לוי: ישיבה זו נעולה.